Poštovane dame i gospodo narodni poslanici, nastavljamo rad sednice Sedmog vanrednog zasedanja Narodne skupštine Republike Srbije u 2001. godini. Obaveštavam vas da, prema službenoj evidenciji poslanika koji su prijavili prisustvo, današnjoj sednici prisustvuje 118 narodnih poslanika, te radi utvrđivanja kvoruma za rad Narodne skupštine, molim narodne poslanike da svoje identifikacione kartice ubace u poslaničke jedinice. Radi utvrđivanja kvoruma za rad Narodne skupštine, molim vas da ubacite svoje identifikacione kartice u poslaničke jedinice, izvolite. Konstatujem da je, primenom elektronskog sistema za glasanje, utvrđen kvorum za rad Narodne skupštine. Obaveštavam Narodnu skupštinu da su javili da će odsustvovati sledeći narodni poslanici: Zaharije Trnavčević, Dragan Maršićanin, Nataša Mićić, Slobodan Tomović, Teodora Vlahović, Aleksandar Krstić, Bojan Pajtić, Živica Predojev, Miomir Tadić, Radič Joković, Karolj Kermeci, Milutin Prodanović, Dušan Tubić, Vladan Jovičić, Ljubivoje Slavković, Olgica Kirćanski, Jelena Milenković, Nada Kolundžija, Branislav Pomoriški i Zoran Bošković. Narodni poslanik Radomir Naumov najavio je odsustvo za prepodne. Obaveštavam Narodnu skupštinu da su pozvani da sednici prisustvuju predsednik,potpredsednici, ministri i sekretar Vlade Republike Srbije, kao i sekretar Republičkog sekretarijata za zakonodavstvo. Prelazimo na 8. tačku dnevnog reda: - PREDLOG ZAKONA O IZMENAMA I DOPUNAMA ZAKONA O IZGRADNjI OBJEKATA (nastavak) Reč ima narodni poslanik Aleksandar Vučić (po Poslovniku).
Dame i gospodo narodni poslanici, molio bih vas za malo pažnje, nije u pitanju bilo kakva proceduralna greška gospođe Čomić, već bih želeo nešto drugo da predložim, u skladu sa Poslovnikom. Naime, u skladu sa članom 69. stav 1. i 2, a zbog posebnih okolnosti, zbog kojih nismo u situaciji da pismenim putem obavestimo Narodnu skupštinu, pozivam narodne poslanike da formiramo anketni odbor, koji će, u skladu sa stavom 2. člana 69. dakle, ispitati stanje u određenoj oblasti i utvrditi činjenice o pojedinim pojavama i događajima. Naime, sinoć, na državnoj, nacionalnoj televiziji, dogodilo se nešto što predstavlja istorijsku sramotu i katastrofu za srpski narod. Ovo govorim pre svega zbog onih koji nisu obavešteni ili koji to ne znaju, a ceo dan traje hajka i kampanja protiv srpskog naroda, posebno protiv srpskog naroda zapadno od Drine, traje prava histerična propaganda onih koji su oduvek bili poznati kao srbomrsci, koji su vodili propagandnu kampanju protiv srpskog naroda, izvesni Lesli, ne znam ni kako se zove, nije u krajnjoj liniji ni važno. Gospođo Ruždić,znam da je vama mnogo drago to što se sinoć prikazivalo na televiziji i nemojte da dobacujete.
Molim narodnog poslanika da ne komunicira sa poslanicima.
Nemojte mene da molite, nego nju molite da prekine da dobacuje sa mesta.
Odnosi se i na narodne poslanike u poslaničkim klupama, obaveze iz Poslovnika Narodne skupštine su da se ne komunicira iz klupe i sa govornice.
Pozivam vas da utvrdimo anketni odbor, da utvrdimo ko je taj ko je naredio. Ne možemo da zabranimo privatnim televizijama da rade šta hoće, osim ako na brutalan način ugrožavaju nacionalno dostojanstvo naroda i države, ali zahtevam da se ovakvi programi kao što je bio onaj program o Srebrenici sinoć, ne emituju sa programa nacionalne televizije, jer to predstavlja bruku i sramotu za srpsku državu, jad i čemer za srpski narod. Tražim da se ustanove činjenice, da se vidi ko su odgovorni za taj zločin protiv srpskog naroda, da se vidi, da se izmeri njihova krivica i da idu, u najmanju ruku, na političku odgovornost, jer to su uradili ljudi koji moraju da imaju političku odgovornost i pred Vladom Republike Srbije, i pred Narodnom skupštinom Republike Srbije. Ako ne prihvatite ovaj moj predlog o formiranju anketnog odbora,molim one koji imaju uticaja iz vlasti DSS-a i DOS-a, sve njih, da učine nešto da se prekine hajka protiv srpskog naroda, da se prekine hajka protiv Radovana Karadžića i Ratka Mladića, protiv onih koji su branili srpski narod, a koje danas progonite vi, kao mnogo gore zveri, od onih iz Haškog tribunala, koji hoće njihovu glavu. Ovo je bruka, sramota za Srbiju i tražim od vas da se prihvati usvajanje ovakvog anketnog odbora, o kome sam govorio. Hvala vam.
Narodni poslanik vrlo dobro zna da se predlog za sastav i temu rada anketnog odbora mora dostaviti pismeno, po članu 129. Poslovnika Narodne skupštine, i meni će biti drago da se razmatra predlog za sastav tog anketnog odbora, jer poslanička grupa kojoj pripada narodni poslanik Aleksandar Vučić ne učestuvuje u radu skupštinskih odbora, i drago mi je da će biti jedan, u kome će učestvovati poslanici svih stranaka. Dakle, kako to Poslovnik i predviđa, pisani predlog, sa jasno definisanim zadatkom anketnog odbora, pred Skupštinu, i Skupština će se o tome izjasniti. Nema kršenja Poslovnika. Slažemo se, znači pismeni predlog ide u proceduru. Za reč se javio narodni poslanik Dragan Tomić. Javio se po Poslovniku.
Poštovana gospodo narodni poslanici, kada smo počeli u drugoj polovini januara da radimo, utvrđivali smo i pravila i metode, načine i prava narodnih poslanika. Njihova prava da rade i da učestvuju u radu u ovoj skupštini. To je vezano za član 37, za rad u poslaničkoj grupi. Međutim, očigledno da, pored toga što kao narodni poslanici iz opozicije moramo uz dodatnu snagu da nosimo svoj rad ovde, svakodnevna ometanja i ugrožavanja dovode do toga da se kao ljudi osećamo kao građani drugog reda. Danas naprosto ne mogu da radim u Skupštini, zato što je neidentifikovana grupa od 20 kriminalaca upala u prostorije Opštinskog odbora SPS-a, maltretirala petoro ljudi, tukla ih, lupala, razbijala. Pa, koja je to pravna država? Koja je to pravna država za koju se vi zalažete? Na šta to liči?
Narodni poslanik Tomić je naveo ometanje rada narodnih poslanika time što ga remeti na svaki način, ako bi narodni poslanik saslušao objašnjenje, to bi bilo ispunjavanje Poslovnika do kraja. Dakle, vi smatrate da nije moguće raditi u Narodnoj skupštini zato što kao pripadnik jednog poslaničkog kluba imate probleme koje tretirate kao nepoštovanje političkih prava. Narodna skupština nije mesto za rešavanje takvih problema koje vi imate. Svi imamo problema, među tim problemima su i politička prava i diskriminacije po raznim osnovama. Vi morate da ukažete na povredu Poslovnika konkretnije. Inače, ne smatram da je Poslovnik prekršen. Snaga i hrabrost političara koji se odluči da bude poslanik podrazumeva da umete da se koncentrišete na rad i pored takvih remetilačkih događaja, što dokazuju drugi narodni poslanici. Za reč se javio narodni poslanik Dejan Mihajlov, kao predsednik poslaničke grupe DSS-a - kršenje Poslovnika.
Gospođo predsedavajuća, gospodo poslanici, gospodin Vučić je dao predlog i jeste da nije formulisan u skladu sa Poslovnikom, ali možda ne bi bilo loše porazmisliti. Mislim da bi to bio interes ove skupštine da se utvrdi odbor koji će odrediti, proveriti i skinuti ljagu sa celog naroda, da se utvrdi individualna odgovornost, ako postoji, za sve zločine koji su rađeni. Trebalo bi da se utvrdi tačan broj zločina, ako ih ima i da na se taj način ova skupština jednostavno odredi prema zločinima u Srebrenici. Nije sporno da to treba da se uradi. Bilo bi to u interesu ove skupštine. Treba da se kaže da ako je bilo zločina, bilo ih je. Oni su takvi, takvi i takvi. Bilo je toliko i toliko žrtava. Anketni odbor bi to trebalo da uradi, ukoliko ima mogućnosti da se to uradi, pošto se to desilo u jednoj drugoj, međunarodno priznatoj zemlji i pitanje je kolike su ingerencije Republike Srbije da se meša u sprovođenje istrage i svega onoga što se u drugoj zemlji dešava. Ali, hteli bismo da se izbegnu paušalne optužbe na račun svih građana Srbije o tome da su učestvovali u zločinima koji su se desili u Srebrenici. Jedno civilizacijsko dostignuće krivičnog prava je to da je krivična odgovornost individualizovana i da je ona individualna, da se vezuje za pojedinca, a ne za jedan kolektivitet, kao što su svi građani Srbije, kao što je srpski narod. Zato bih voleo da se jednom, kada se govori o svim žrtvama koje postoje, o svim grobnicama koje se otkopavaju, o svim leševima koji se pronalaze, da se individualizuje krivična odgovornost. Jer, ceo srpski narod nije učestvovao u tome i zato je dobro da se konačno jednom utvrdi koliko je bilo žrtava. Kažu da je nesporna činjenica da su žrtve u Srebrenici postojale i mi to možemo da prihvatimo. Ali treba utvrditi koliko je tih žrtava bilo i da se tačno zna ko je odgovoran za sve te žrtve, da ne bi ceo narod bio odgovoran za to. To je ono što nam u ovom trenutku ne treba i mi u DSS-u mislimo da je to pogrešan način da se postigne, kako neki kažu, katarza jednog naroda i da to nije dobro, već da sa konkretnim činjenicama i sa dobrim predlozima treba izaći. Verujem da niko u srpskom narodu i niko od građana Srbije neće stati iza onih koji su činili zločine bilo kom narodu sa kojim smo bili u sukobu sve ove godine. Ali hoćemo da se to sve tačno utvrdi i zato je ideja da se osnuje jedan anketni odbor koji bi išao u pravcu utvrđivanja odgovornosti svih koji su učestvovali u ratnim dejstvima na nivou i Republike Srpske i Jugoslavije. To bi bilo dobro.
Narodni poslanik Dejan Mihajlov ponovio je predlog, uz rečenicu u delu izlaganja da možda nije po Poslovniku. Juče sam ponovila, dokle god mi je predsednik Narodne skupštine gospodin Dragan Maršićanin poverio predsedavanje ovom skupštinom, ovde će se raditi po Poslovniku. Dakle, narodni poslanik koji ima predlog za formiranje anketnog odbora to će uraditi po Poslovniku, ispoštovaćemo proceduru. Imaćemo opis sadržaja poslova koje taj anketni odbor po ideji narodnog poslanika Aleksandra Vučića treba da obavi i proći će svu proceduru kako to zahteva Poslovnik. Ukoliko Narodna skupština želi da donosi odluke mimo Poslovnika i mimo procedure Narodne skupštine, onda, nažalost, ili na sreću, nema u meni sagovornika za takvo postupanje. Odluka o anketnom odboru može biti doneta, ali po proceduri. Po Poslovniku se javio narodni poslanik Dragan Pavlović.
Dame i gospodo, reklamiram povredu člana 99. Izgleda da svaki početak radnog dana zasedanja Skupštine treba da u provm delu ima malo saopštenja političkih stranaka ili političkih grupa. Mislim da postoje i konferencije za štampu i mogućnost da se ti stavovi saopštavaju. Naime, reagujem zato što je sa ove govornice spomenuto da je gospođi Leili Ruždić, poslaniku DOS-a, milo što su počinjeni zločini ili što se oni prikazuju. Ovo nije prvi put. Pre neki dan je spomenuto da neko nije Srbin, odnosno da nisu Srbi oni koji su dobili dve trećine glasova u Srbiji i mislim da je vreme da se reaguje na adekvatan način na takvu vrstu uvreda koje se, ipak, pred širokim auditorijumom i u Narodnoj skupštini izriču. Niti je kampanja, ali nitićutanje o zločinima nešto što treba da bude predmet političke borbe. Svi bi verovatno voleli da se prava istina o tome utvrdi. Ali, bojim se da pošto mnogi još iz Jasenovca prebrojavaju žrtve i to tumače različito, da ćemo mi imati i da će i kod nas proći puno vremena dok se ne suočimo sa onim što je stvarno počinjeno. Prema tome, bilo bi idealno kada bi mogao jedan anketni odbor da utvrdi istinu i da taj posao obavimo. To je nažalost mnogo komplikovano i mnogo je to težak posao. Ali,verujem da će jedna demokratska država i njen pravosudni sistem, vodeći računa i o ljudskim pravima, u jednom postupku to da reši. Samo je to put da žrtve ne bi bile instrument političke borbe. Jer, koristiti žrtve za političku borbu, bez obzira, nije ni moralno, da ne bih rekao morbidno je, veliki govori na tragediji i našeg naroda i drugih naroda čine i da se sakupljaju politički poeni. Mislim da sa uvredama ovakve vrste zaista treba da prekinemo u Skupštini.
Član 99, ovde spominjan, pročitaću sva tri stava zbog javnosti: "Narodni poslanici dužni su da poštuju dostojanstvo Narodne skupštine"; "Narodni poslanici dužni su da se jedni drugima obraćaju sa uvažavanjem" i "Nije dozvoljeno korišćenje uvredljivih izraza, kao ni iznošenje činjenica i ocena koje se odnose na privatni život drugih lica". Ako donesemo zajedničku odluku da striktno poštujemo član 99, svi poslanici, svih 250 koliko nas ima, onda će se ova skupština baviti svojim poslom i poslaćemo poruku o tome da smo odlučili da izgradimo institucije parlamentarizma. Narodni poslanik izneo je da je i ovom prilikom taj član prekršen. On je prekršen praktično u skoro svakom drugom nastupu poslanika za govornicom Narodne skupštine i ako izričemo uvrede onda uvrede i očekujemo. Ako ne poštujemo dostojanstvo Narodne skupštine onda ne možemo očekivati da nas poštuje narod. Prema tome, zamolila bih vas, u ime obaveza koje smo preuzeli dobijajući mandate od građana Srbije, da svi zajedno poštujemo ovajčlan 99. Narodni poslanik Aleksandar Vučić, na izlaganje narodnih poslanikaDejana Mihajlova i Dragana Pavlovića, pogrešno tumačenje.
Dame i gospodo narodni poslanici, izašao sam da kažem da nije tačno i da je laž ono što ste izgovorili gospodine Pavloviću. Izmislili ste. Reći ću vam šta sam rekao. Rekao sam, pošto mi je više puta dobacivala i onemogućavala da govorim sa ove govornice, rekao sam da je očigledno da joj je milo što je emitovan film, a ne što su počinjeni zločini nad bilo kim ili što se zločini prikrivaju ili ne prikrivaju, ili bilo šta drugo i nemojte da izmišljate. To je vaša namera, da dalje vodite hajku, jer će večeras vaših deset fondova za humanitarno pravo da diže tužbe protiv Vučića i protiv još ko zna koga, zato što mislite da je to jedina politika koju možete da vodite izmišljajući, falsifikujući istinu, govoreći ono što niko sa ove govornice nije ni izgovorio.
Molim narodne poslanike da ne dobacuju iz klupa.
Proverite stenogram. Tačno, jeste, to je vaša politika, politika laži, politika izmišljotina i ništa drugo. Ovde se radi o nečemu drugom. Ne o tome da bilo ko hoće da amnestira nekoga ko je počinio zločin, već da želimo da amnestiramo srpski narod od onoga što mu vi pripisujete, da je ceo narod zločinački, da smo svi zločinci i da su svi srpski junaci, da su svi srpski heroji zločinci.
Molim narodnog poslanika Vučića da ne izriče tvrdnje koji su lični stavovi. Molim vas, narodni poslaniče, to što izgovarate je lični stav koji se odnosi na privatan život drugog lica, povreda člana 99. stav 3. Ovo je upozorenje pred opomenu i molim vas da ....
Zašto meni upozorenje pred opomenu?
Zbog toga što iznosite stavove koji se odnose na privatan život drugih lica. Nema načina da vi iz svog ličnog stava o tome da je srpski narod okrivljen govorite u ime većine. Možete govoriti u svom ličnom imenu, da vi mislite da je ceo srpski narod kriv. To je vaše pravo. Srpski narod je amnestiran već godinu dana i nikad nije bio kriv.
Srpski narod nije kriv, već ste vi krivi što hoćete da mu nametnete krivicu, što hoćete da kažete da su krivi i Karadžić i Mladić i svi ostali Srbi koji su junaci, a ne zločinci i krivci. Za to ste vi krivi, a ne ja i ne ceo srpski narod. Molim vas, ove vaše ljude što lupaju u klupe, što dobacuju, primirite ih. Ne znam što su toliko nervozni, što im toliko smeta samo jedan anketni odbor koji će da ustanovi ko vodi tu antisrpsku histeriju, ko vodi tu hajku protiv srpskog naroda, ko su ti ljudi koji hoće da unište srpski narod. (Neda Arnerić, sa mesta: Lažeš.)
Molim narodne poslanike da ne dobacuju, a narodnog poslanika Aleksandra Vučića molim da uljudnim ophođenjem dovrši repliku.
Moram zbog poslanika da kažem da nisam do sada naučio, ali mi je zanimljivo da gospođa Arnerić psuje iz klupe i govori najgore moguće reči, ali to govori o vama, gospođo Arnerić. (Neda Arnerić, sa mesta: Ne, rekla sam da lažeš.) To samo o vama govori, o nesreći koju želite srpskom narodu da nametnete, o jadu i čemerukoji ste mu već stavili. Nemojte da vičete, jer me nećete uplašiti. Vi ste obični miševi antisrpski, koji ćete uskoro u istoriju da odete zato što ste najgori u srpskom narodu.
Narodni poslanik je u replici izrekao uvrede na račun drugih narodnih poslanika i zato je dobio upozorenje koje se izriče po Poslovniku član 101, pred opomenu. Molim Narodnu skupštinu Republike Srbije da se setimo da imamo i prava i obaveze, dužnosti i odgovornosti. Naša prava i naše obaveze su korišćenje Poslovnika. Naša dužnost je da svoje emocionalne tonove ne unosimo u nešto što su predlozi drugih političkih stranaka. Tema sa anektnim odborom i predlogom je završena tema. Pismeni predlog će ući u proceduru Skupštine i nema razloga da se oko jedne strašne teme pravi politička kampanja, kao što nema razloga da se pravi kampanja od političkih neistina. Tome služe anketni odbori, da se izbegnu političke kampanje. Reč ima narodni poslanik Tomislav Nikolić, po Poslovniku.
Dame i gospodo narodni poslanici, povređen je član 98. stav 2. zato što su ove pobegulje, koje sada izlaze iz sale, prekidale govornika koji se nalazio za govornicom. Aleksandar Vučić će u ime poslaničke grupe Srpske radikalne stranke podneti pismeni predlog u toku dana. Konstultovaćemo predsednike ostalih poslaničkih grupa. Mi ne insistiramo ni na kakvoj ravnopravnosti poslaničkih grupa. Neka bude u skladu sa brojem poslanika, koliko nas ima, ali ovaj dualizam u Srbiji više ne može da se trpi. Mi imamo vlast koja nema jedinstven stav o onome šta se dešava u Srbiji. S jedne strane imamo sve drskiji, sve bezobrazniji deo vlasti, sve otuđeniji od srpstva deo vlasti, sve prodaniji deo vlasti raznim lobijima, a od juče vidimi muslimanskim lobijima koji se ničega više ne stidi. Zašto da se srpska deca juče ceo dan boje šta će biti sa srpskim narodom gledajući....
Molim narodnog poslanika da ne izriče stavove o životu drugih lica. Nema pojma kako se osećaju srpska deca i molim vas da o tome vodite računa.
Ja ne znam kako se osećaju srpska deca? Ajde ućuti jedanput, sram te bilo. Ja ne znam kako se osećaju srpska deca, a ti znaš? Srspka deca su uplašena gledajući ....
Ako mi kažete - ti znaš, mogu da vam kažem tačno da znam kako se oseća četvoro srpske dece koju sam rodila.
Ja znam kako se oseća mnogo više srpske dece nego četvoro. Znam kako se stotine hiljada srpske dece plaši ovakve vlasti.
E, ne znate, gospodine Nikoliću.
A vi brinete samo o svoje četvoro dece.
Ne znate kako se osećaju srpska deca i upozoravam vas da stavove o životu drugih lica ne iznosite.
Niste valjda došli ovde u Skupštinu da brinete samo o svojoj deci i da pričate kako se osećaju vaša deca? U čežnji da dokažete da zaslužujete neku milostinju prodajete državu iz dana u dan, prodajete srpski narod. Recite ko je vršio zločine. Da li vi uopšte znate da su sva sela od Srebrenice do Bratunca, srpska i muslimanska, sva spaljena. Nema tu razlike, nikakve. Takav je to bio rat. Ko je ulazio u selo palio je i ubijao i vi ćete naći samo krivicu na srpskom narodu. Tamo se ne kaže taj i taj, nego Srbi, Srbi, Srbi, samo Srbi čine zločine i to gledate na Radio-televiziji Srbije. Okrenite satelit na sarajevsku, muslimansku televiziju, okrenite satelit na HTV, gledajte hrvatsku i sarajevsku televiziju, ako vas interesuju laži o Srbima. Nećemo to da trpimo na srpskoj televiziji. Nećemo to da trpimo, ako ste ljudi, a ako verujete u svetsku pravdu nemojte da optužujete samo jedan narod. Ako ste Srbi, nemojte samo srpski narod da optužujete. Optužite sve, aminujte sve, radite šta god hoćete, ali nemojte da tovarite na sva naša pokolenja istorijsku krivicu da smo krivi za rat, nemojte više da prekopavate srpsku zemlju bez građevinske dozvole, da tražite leševe još Nemaca iz Drugog svetskog rata, da ih prikazujete kao zverstva. Ovako recite, taj i taj je počinio taj zločin, taj i taj je zakopao hiljadu ljudi...
Tri minuta i 40 sekundi.
Hoću da znam gde je Srbin ubijao i zakopavao, a nisu svi Srbi. Treba da vas udaraju reči sa ove govornice, kao šamari. Samo čekam ko će najviše da galami, taj utiče na ovu politiku koja se sada dešava. Čemu vi to sada služite, svojim vođama, gde su vam danas vođe? U blindiranim automobilima...
Četiri minuta, narodni poslaniče.
Dame i gospodo narodni poslanici, vi ćete danas imati priliku da se izjasnite hoćete li anketni odbor ili nećete, to će biti ispit vaše savesti i vašeg morala.
Kao i svaki put kada se zloupotrebljava pravo po Poslovniku, molim narodne poslanike da se saslušaju kroz upotrebu i zloupotrebu Poslovnika, formira se politička strategija i pokušaj da se postignu politički ciljevi. Pri tome, nije dozvoljeno da se sa govornice iznose neistine, da se prema drugim poslanicima odnosi bez uvažavanja i da se ne poštuje privatan život drugih lica, pogotovu nije dozvoljeno kršiti Poslovnik u prekoračivanju vremena i pogotovu nije dozvoljeno tražiti od poslaničke većine da poštuje Poslovnik i da se ponaša kulturno, onda kada pripada manjini koja to isto ne radi.Činjenica je da je proces anketnim odborom završen u ovoj skupštinskoj sali, i biće tolerantne i demokratske rasprve, biće poštovanja činjenica. Činjenice su sve te, a komentari su slobodni. Molim vas da se svi poslanici zadrže na činjenicama, kada iznose svoje stavove. Reč ima narodni poslanik Slobodan Janjić. (Nataša Jovanović, sa mesta: Po Poslovniku, da li ste me videli uopšte da sam se javila?) Da li imate nešto novo po Poslovniku osim ovoga? Imate, onda izvolite.
Gospođo predsedavajuća, dame i gospodo poslanici, prekršen je član 1. Poslovnika i pošto je gospođa Čomić rekla da je predsednik u odsustvu, da ju je Dragan Maršićanin ovlastio da predstava Narodnom skupštinom, gospođo Čomić, neophodno je u skladu sa članom 1. Poslovnika i sa svim članovima Poslovnika koji ste vi usvojili pre tri meseca u ovoj skupštini, da omogućite narodnim poslanicima da koriste svoja poslanička prava i da za govornicom Narodne skupštine Republike Srbije govore o činjenicama, o istinama, o onome što ih boli i o onome za šta su ih birači poslali ovde. Ono što se desilo u proteklih pola sata je prava slika i prilika onih koji zastupaju100 i više i birača koji su ih poslali, koji na žalost čine većinu. Generalni sekretar naše stranke i narodni poslanik Aleksandar Vučić, govoreći o onome što je najstrašnije i što se sinoć desilo na državnoj televiziji, a u isto vreme i na mnogim lokalnim televizijama, pa i na Televiziji Kragujevac, koja se finansira iz budžeta Skupštine grada, govorio je o sinhronizovanom delovanju političkih stranaka koje danas čine vlast,koje imaju predsednike u tom upravnom odboru RTS-a, koji su imenovali direktora RTS-a, a koja je takve gnusne laži emitovala o srpskom narodu i o onome što smo mi radili braneći srpski i nacionalni interes, zapadno od Drine. Prvi član Poslovnika kaže da su narodni poslanici ovde i da ovaj poslovnik po kome se mi javljamo,štiti prava i obaveze narodnog poslanika. Obaveza poslanika SRS je da štite interese birača koji su nas poslali ovde. Glasajući za SRS i listu SRS-dr Vojislav Šešelj, birači u Srbiji su znali da glasaju za one koji 10 godina štite srpski nacionalni interes, koji su imali zapadno od Drine i Dunava na desetine hiljada svojih dobrovoljaca, a mnogi od njih su časno poginuli i branili srpski nacionalni interes. Nemojte da nas sprečavate da, koristeći Poslovnik o radu Skupštine, govorimo o tome šta smo mi i gde smo mi bili, a gde ste za sve to vreme bili vi. Omogućite nam da u skladu sa Poslovnik razobličimo i raskrinkamo sve ono što nam i dan-danas pakuju i Amerikanci i zapadne sile, koje vas podržavaju već 10 i više godina i uz čiju pomoć ste došli ovde na vlast. Ako vam nije dovoljno jasno šta mi to govorimo i poručujemo srpskom narodu, dođite pa nas brojte, jednog po jednog, onda šaljite krivične prijavei dođite sutra na Trg republike u 18,00 časova da čujete ...
Tri minuta, podsećam narodnog poslanika na prava, dužnosti i obavezu na to da replika, odnosno javljanje po Poslovniku, traje tri minuta. Reč ima Slobodan Janjić, a nakon njega Miloš Nešović.
Dame i gospodo narodni poslanici, poštovani građani, neću ovom prilikom govoriti o DOS-ovskoj nedemokratskoj vlasti, o tome ćemo svi zajedno govoriti u petak, 13. 07. 2001. godine u 18,00 časova na Trgu republike. Gospodo, vi što dobacujete, što ste organizovali Dan ponosa DOS-u, dobili ste po nosu. Pustite da mi sada organizujemo građane da kažu šta misle o vama. DOS-ovska vlast svoju nesposobnost za vođenje ove države stalno usmerava na drugi kolosek, tj. izmišlja nekakve nove dopune postojećih zakona i to samo u delu kažnjavanja građana enormno visokim novčanim kaznama i poreskim obavezama. U ovom predlogu zakona otišli ste toliko daleko da za građane predviđate kazne do tri godine zatvora za bespravnu gradnju i slično. Ako svi znamo da je ova ista vlast, tj. DOS pod imenom koalicija "Zajedno" bila na vlasti u: Beogradu, Nišu, Novom Sadu, Čačku, Kragujevcu, itd. gde živi i radi, a ujedno i gradi, dve trećine građana Srbije, onda ste za stanje divlje gradnje u dve trećine slučajeva krivi vi kameleoni iz bivše koalicije "Zajedno", a sada DOS-a. Oni koji poznaju ovu problematiku znaju da dve trećine sagrađenih objekata nema građevinsku dozvolu niti upotrebnu saglasnost, a u takve objekte spadaju stambene zgrade, škole, domovi zdravlja, mostovi, čak i jedna naša termoelektrana nema upotrebnu dozvolu. Hoćemo li te objekte rušiti ili rešenjima inspekcijskih službi zabraniti njihov rad ili iseljavati stanare tih zgrada. Ono što posebno karakteriše stanje u ovoj oblasti je i to što 80% kuća grade radnici i seljaci, u našem slučaju najsiromašniji građani Srbije. Ako znamo da naša sirotinja, tj. građani i kad započnu gradnju to rade u fazama, tj. najpre se izgradi podrum ili prizemlje, pa tu radnik useli ono malo sirotinje što ima i tu smesti svoju decu, a onda nekoliko godina štedi svaki dinar da gradnju dovrši. Ovim zakonom vi predviđate da takve objekte neće moći da priključe vodu, struju, kanalizaciju i telefon dok objekat ne ispuni sve uslove koje vi predviđate ovim predlogom zakona, tj. dok se ne izvrši tehnički prijem objekta. To je u praksi neizvodljivo. Gde će ti ljudi za svo to vreme? Lako je vama vi ste na vlasti, vi ste svoje probleme rešili. Nema ove gospođe, ona je u zadljih šest mesci legalizovala 600 kvadrata. Ona može da priča o ovakvom zakonu.
Molim narodnog poslanika da se ne obraća poslanicima u klupama i molim narodne poslanike iz poslaničkih klupa da se ne obraćaju govorniku, bez obzira na to što se kršenjem Poslovnika on obraća narodnim poslanicima. Izvinite gospodine i nastavite.
Molim vas da vratite vreme za minut, koliko su me ometali. (Predsedavajuća: 10 sekundi ćete dobiti, toliko traje jedna rečenica.) Samo ste vi pričali 20. Ostavite vi to vaše merenje vremena. Gospodo iz DOS-a, ovakav odnos prema građanima tj. našim savremenim mučenicima, koji nisu imali sreće da dobiju stan od države, nehuman je i za svaku osudu. Jedna odgovorna vlast bi pozvala građane da po minimalnim cenama izvrše legalizaciju i završetak započetih objekata, da bi se što više ljudi stambeno obezbedilo. Ovako kako vi radite retko koji radnik će moći da reši svoje stambeno pitanje, jer niko od njih nema toliko sredstava da odjednom isfinansira celokupnu gradnju i plati sve doprinose državi. Vi ste, gospodo, počeli zaslužnim funkcionerima DOS-a da delite stanove, iako oni još nemaju ni radničku knjižicu. Nisam znao da u srpskom jeziku postoji izraz transparentno ćutanje o nezgodnim temama. Vi to upravo radite. Gospodo derikože, građanima ste toliko poreza i taksi uveli da samo to nisu u stanju da isplate kroz cenu struje, participacije u zdravstvu, komunalija i raznih poreza. I pored toga što uvećanim obavezama od građana uberete ogromna sredstva, nikad vam nije dosta. U 95% opština na vlasti je DOS. Dajte nalog lokalnim samoupravama da hitno urade regulacione planove i onda pod povoljnim uslovima, uz minimum administriranja i nisku cenu, ponudite građanima lokacije za gradnju stambenih i poslovnih objekata. (Predsedavajuća: 5,40 minuta.) Mislim da bi svi građani sa odboravanjem pozdravili jedan takav zakon i problem divlje gradnje bi bio sveden na mali broj ekstremnih slučajeva, koje bi zakon sankcionisao. (Predsedavajuća: 6,10 minuta.) Ako baš želite da ovome date primer transparentne doslednosti DOS-ove vlasti, počnite od potpredsednika Vlade Jožefa Kase, za koga gospodin Pal Šandor sedam godina tvrdi da je svetski rekorder u otimanju gradskog građevinskog zemljišta i divlje gradnje. Uradite ovo transparentno, da građani stvarno vide vašu transparentnu doslednost na delu. (Predsedavajuća: 6,20 minuta.) Uostalom, građani plaćajući državi poreze i doprinose očekuju, s pravom, da im država reši deo ovih problema. Stvarno ste najgori.
Reč ima narodni poslanik Miloš Nešović, a nakon njega narodni poslanik Hranislav Perić.
Poštovana gospođo predsedavajuća, uvažene dame i gospodo narodni poslanici, pripremajući se za ovu tačku dnevnog reda - izmena i dopuna Zakona o izgradnji, trudio sam se da razumem, da pročitam i aktuelni Zakon o izgradnji objekata. Mogu da vam kažem, a to je potvrdila i rasprava i sam predlagač, da je aktuelni zakon mnoge stvari u izgradnji objekata rešio veoma kvalitetno. Kad kažem da je potvrdila rasprava, niko nije uputio velike primedbe na dosadašnji zakon, a i predlagač ne menja ništa u zakonu, već ove tri tačke gde uvodi krivičnu odgovornost u vezi sa svim objektima koji su izgrađeni bez dozvole ili se grade, ne mogu biti priključeni na telekomunikacionu mrežu, vodovod i kanalizaciju. Isto tako, član 52a i član 52b ponovo sankcionišu, kao krivično delo, izgradnju ili ako fizičko lice ili ovlašćeno lice u pravnom licu, da, saglasnost za takvo priključenje, kazniće se zatvoromčetirigodine. Gospodo narodni poslanici, Zakon o izgradnji objekata shvatam veoma ozbiljno. Taj zakon može umnogome uticati na razvoj Republike Srbije. Ovaj zakon, ukoliko se u njemu nešto pogreši, može ostaviti dalekosežne posledice u razvoju Republike Srbije. Kad govorimo o zakonu i o nelegalnoj ili nedozvoljenoj gradnji, obično odmah asociramo na stambene objekte i, pre svega, na individualne kuće. Međutim, mislim da je problematika veoma složena i mnogo je složenija kada se gleda izgradnja privredne infrastrukture. Moram da pomenem da je ovde krivica dosta stavljena na prethodnu vlast i na, kako sam čuo, određene moćnike koji su bespravno gradili. Verovatno ima takvih, ali po unutrašnjosti ja takve ne vidim. Kod mene, u Kraljevu, moćnici su privatni preduzetnici koji su napravili hotele, kuće, bazene, proizvodne programe i, verujte, nisu radili bez dozvole. Oni su dobili dozvole na ruke. Imali su pare. Velikom broju naših građana koji su na najnižoj lestvici mnogoje lakše da se opredele da prave kuću, nego da pribave određenu dokumentaciju, da se suoče sa problemima pribavljanja dokumentacije. Vi znate koji su sve problemi da bi se dobila upotrebna dozvola, šta treba od dokumenata dobiti i šta to sve treba platiti. Ja to znam zato što sam radio u jednom preduzeću gde sam imao čitavu službu koja je radila na pribavljanju potrebne dokumentacije, u Telekomu Srbije,za izgradnju radiorelejnih sistema,baznih stanica, za polaganje optičkih kablova itd. Moram da vam kažem da imamo mnogo objekata koji nemaju dozvolu, nemaju ni upotrebnu dozvolu, ali su u funkciji. Prema tome,mislim da se moglo naćijedno sasvim drugačije rešenje, da sepropiše jedna procedura, pošto je to u nadležnosti lokalne samouprave, da se oroče te dozvole, da se smanji iznos koji treba građani da plaćaju. I danas se mnogo zloupotrebljava investitor. Ukoliko imamo generalni urbanistički plan, a nije razrađen,onda bi morao da se pravi urbanistički projekat koji zahvata veći deo tog naseljenog mesta generalnog urbanističkog plana. (Predsedavajuća: 5,30 minuta.) Moram da kažem još nešto: Kraljevo je jedan odlepših gradova u Republici Srbiji, poznat po pravim ulicama, kakve ima i Čikago. Urbanizam je postavio kmet Jova Sarić, i to se tako radilo. Kraljevo ima Koaliciju "Zajedno" na vlasti od 1996. godine. (Predsedavajuća: 6 minuta.) Sada već imamo drugu situaciju. Imamo objekte koji imaju građevinske dozvole, gde je građevinska linija postavljena preko trotoara, a terase se nalaze na samim ulicama. Prema tome, nije prethodna vlast u svemu kriva. Hvala lepo.
Reč ima narodni poslanik Hranislav Perić, a nakon njega Marijan Rističević.
Dame i gospodo narodni poslanici, gospođo predsedavajuća, gospodine potpredsedniče Maraviću, kod mene je još jedan zakon koji je samo dopunjen ili izmenjen u nekoliko članova. Kada sam pročitao dnevni red za ovu sednicu i video da se tačka dnevnog reda odnosi na zakon o izgradnji u Srbiji, pomislio sam - e, posle dužeg vremena su rešili da počnu da rade i vreme je da se ne bave prošlošću. Mislio sam - napravili su novi zakon koji se zasniva na demokratiji, a koji ima novinu u odnosu na postojeći zakon. Zakon koji je urađen stručno, zakon sa evropskim novinama u delu izgradnje, zakon sa kojim ćemo ući u Evropu, zakon, kako vi često kažete, koji Srbiju vodi novim putem. Pomislih, najzad jedan dobar zakon koji će rešiti da građani što brže i za manje para mogu doći do dozvole, da do dozvole može doći i svako drugi, i radnik i poljoprivrednik. Kada otvorih predloženi zakon, imam šta i da vidim. Opet krnji zakon sa nekoliko članova. Znao sam da postoji krnja vlada, ali nisam znao za zakon. Sve što je stručno i važno za građane, ostalo je iz starog zakona koji su napravili socijalisti. Novine koje su predložene, a predložila ih je nova Vlada - deset puta su veće novčane kazne (od 50 hiljada na 450 hiljada) i do tri godine zatvora za građane Srbije koji grade bez građevinske dozvole. Dobro je toda priznajete da je prethodni zakon bio dobar, jer niste napravili bolji, ili Vlada nije imala vremena za to, jer se bavi raskopavanjem grobnica po Srbiji. Prihvatanje 90% starog zakona je i priznanje za našeg predsednika poslaničkog kluba gospodina Baneta Ivkovića, koji je bio ministar građevina u vreme izgradnje i dopune ovog zakona, kao i za mog uvaženog kolegu poslanika Slobodana Pavlovića, koji je u to vreme bio zamenik ministra građevina. Zakon koji su oni uradili, dok su bili na funkcijama, vi ste dopunili samo sa kaznenim merama za građane Srbije (i to sudeset puta veće novčane kazne), kao i zatvorom do tri godine za građane Srbije koji grade bez građevinske dozvole. To se zove pravda i poštenje. Ne predviđa se kazna zatvora za članove Vlade i ministra pravde Batića, koji ne poštuje ni zakon i krši Ustav, iako su se zakleli da to ne čine. Na kraju, zadovoljstvo mi je što ćete i vi na kraju glasati za 90% zakona koji smo mi imali i uradili i koji je funkcionisao. Mi, socijalisti, nećemo glasati, zato što ste ga dopunili sa visokim novčanim kaznama, kao i kaznom zatvora za građane Srbije. Hvala.
Reč ima narodni poslanik Marijan Rističević, a nakon njega narodni poslanik Ernjaković Milan.
Dame i gospodo narodni poslanici, na dnevnom redu je Predlog zakona o izmenama i dopunama Zakona o izgradnji objekata. O tome se danas najmanje razgovaralo. U dosadašnjoj raspravi označeni su i krivci, bivša vlast tvrdi da je krivac DOS. Navodno, lokalne samouprave gde je vlast držala opozicija, odnosno stranke DOS-a, u poslednje tri ili četiri godine, krivci su za izgradnju više stotina hiljada objekata. Ili je to, ili oni smatraju da je za šest meseci pod vladavinom DOS-a nastalo više stotina bespravno izgrađenih objekata. Ako je prvo, treba ih podsetiti da su oni držali vlast u više od 150 opština, a da je demokratska opozicija držala vlast, možda, u 30 opština. Tamo su u nekoliko uveli prinudnu upravu. Oni koji su napravili haos u građevini, koji su doprineli da se izgradi mnogo divljih objekata, danas najviše optužuju nas. Zaboravljaju da su bili 10 godina na vlasti, da su držali vlast u lokalnim samoupravama, preko 150, i da su imali ministra građevina koji je davao konačnu reč. Oni misle valjda da su marsovci u poslednjih 10 godina vladali. Ili možda misle da narod ima toliko kratko pamćenje, da ne zna ko je odgovoran za bespravno izgrađene objekte. Ovaj zakon je pooštrio neke mere, dakle ima pooštrene kaznene odredbe i ja to pozdravljam. Ovom haosu se mora stati na kraj. Jedan poslanik iz Beočina osudio je zakon, govoreći o sirotinji - kakosirotinja neće moći da gradi objekte, kako se teško dolazi do dozvola. Drugi je rekao da je samo svaki sto četvrti dobio dozvolu. Zašto? Pa ako je samo sto četvrti dobio dozvolu, znači da je u pitanju bio mito, a vi ste bili na vlasti, nismo mi. Poslanik iz Beočina je rekao da sirotinja neće moći da gradi, a bilo bi dobro da je rekao da je njegova fabrika, odnosno fabrika u njegovom gradu, isporučivala cement po ceni od 50 maraka po toni. Ali, sirotinja je taj isti cement plaćala od 150 do 180 maraka. Tako su oni vodili računa o sirotinji, kako da jeftino dođu do kuće. Pa, molim lepo, cement koji košta 50, sirotinja plati 180. Poslednjih godina na tome su uzeli razliku od preko 300 miliona maraka. Bilo bi pošteno da je rekao i to, koliko je gradnja divljih objekata, bespravna gradnja, koštala tu istu sirotinju. Naravno da on nije hteo da priča o 300 miliona maraka koji su netragom nestali. Nije teško pogoditi ko je to podelio. Da je ovaj zakon bio ranije, ja mislim da bi barem jedna od dve ili tri vladajuće partije bivše vlasti, bila sada u zatvoru. Sednice tih svojih upravnih odbora, otadžbinskih uprava, sigurno bi držala u zatvoru. Jedna partija ima običaj da u jednoj opštini, gde god vidi plodnu njivu, tu placeve podeli. To je ono što me zabrinjava. Ogromne površine... A ako bih ja bio u zoološkom vrtu gde bi ti bio? Ogromne površine poljoprivrednog zemljišta su nestale podelom jeftinih, navodno jeftinih placeva. Placevi su deljeni na najplodnijim njivama, udaljenim od naselja i po 10 kilometara, bez struje, bez vode, bez ičega. Zakon o poljoprivrednom zemljištu govori da se na zemljištu od prve do pete klase, na poljoprivrednom zemljištu, ne mogu graditi takvi objekti. Ova stranka je delila placeve upravo na takvom zemljištu, a to je bilo suprotno Zakonu o poljoprivrednom zemljištu. Ministar građevina je bio Bane Ivković, koliko se sećam. Ništa nije preduzeo da se ova protivzakonita promena namene predupredi i osudi. Kako su oni to radili -sirotinja je dobijala placeve na njivama. A tu je jedan koji nam je predavao teologiju pet sati, teologiju, patriotizam, priče o srpstvu, o slavnim komunistima iz bivšeg vremena;sada nije tu, umalo vilicu nije iščašio, govorio je kako na tim okućnicama pojedinci stiču veći dohodak. A šta je njegova okućnica? (Predsedavajuća: Pet minuta i 30 sekundi.) Njegova okućnica je bila bazen, valjda je mislio da se bavi ribolovom. Tako je SO Zemun dodelila na trajno korišćenje Danici Šešelj iz Batajnice, Ulica Posavskog odreda broj 36, plac od 750 metara kvadratnih, na kome je izgradila objekat za manje od godinu dana i dobila upotrebnu dozvolu 4. oktobra 2000. godine. (Predsedavajuća: Pet minuta i 50 sekundi.) Nesrećnog li datuma. Dobila je upotrebnu dozvolu na kuću od 12 spavaćih soba, tri kupatila, dve garaže, ukupno 437 kvadrata. (Predsedavajuća: Šest minuta.) Toliko o njihovom zalaganju za sirotinju. Hvala. [[Aplauz.]] Dobila je upotrebnu dozvolu na kuću od 12 spavaćih soba, tri kupatila, dve garaže, ukupno 437 kvadrata. Toliko o njihovom zalaganju za sirotinju. Hvala.
Ima reč narodni poslanik Stevan Ž. Gudurić. (Replika.) Koji je osnov za repliku? Molim narodne poslanike da ne sumnjaju u inteligenciju i svest svog kolege, da on zna šta je osnov za repliku i da ga pustite da mi odgovori šta je osnov za repliku. Narodni poslanik Marijan Rističević rekao je: - "Jedan poslanik iz Beočina osudio je zakon i sirotinja neće moći da gradi". Možemo da pogledamo stenogram i da vidimo da je to tačno. Deo oko cementa je deo koji je narodni poslanik Marijan Rističević izrazio u svom izlaganju, kao žaljenje što niste o tome pričali. Prema tome, ne može da vas pogrešno tumači. Izvolite.
Gospođo predsedavajuća, dame i gospodo narodni poslanici, gospodine ministre, drug Hitler, pošto prethodnog gospodina samo po tome pamtim, po onome što je pričao za ovih par meseci, kad je pričao o Hitleru, je ovde rekao neke stvari koje nisam ovde spominjao. Nisam pričao o tom zakonu, koji je sada na redu u tom kontekstu, nisam hvalio zakon, ali nisam u tom kontekstu pričao. Nisam nikada pričao o Beočinskoj cementari na taj način na koji je on pričao, ali kad sam već izašao za govornicu, da kažem o tim stvarima što vi spominjete (jeste druže Mićoviću, možeš i ti da izađeš da mi repliciraš).
Molim narodne poslanike da ne razgovaraju iz poslaničke klupe i sa govornice.
Ovde je bila polemika oko nekih stvari i trebalo bi da počne da nas bude sramota da televizija koju plaća ova država Srbija, pljuje po Srbima, u nastavcima, a nikako da se sete Markale i zašto je sve počelo, zašto smo mi otišli deset godina u bunar.
Molim narodnog poslanika da sadržaj replike fokusira na ono na šta se replika odnosi.
Ja repliciram. I drug Hitler je pričao o širokim pojmovima i o koječemu, pa što ja nemam pravo, onda kad mu repliciram, da pričam o koječemu?
Narodni poslanik Stevan Gudurić mora da zna da tuđa glupost i nekultura ne opravdava sopstvenu. Molim vas da se držite sadržaja replike na izlaganje govornika Marijana Rističevića. Molim narodnog poslanika Tomislava Nikolića da ne dobacuje iz klupe, pošto, kao vešt poznavalac Poslovnika Narodne skupštine, zna da je to ponašanje koje predstavlja kršenje Poslovnika. Izvolite, poslaniče Guduriću, imate 45 sekundi duže, zbog prekida u izlaganju, a da se vratite sadržaju replike.
Pa, pošto ste mi potrošili vi pola vremena, ja ću odustati.
Zahvaljujem. Reč ima narodni poslanik dr Milan Ernjaković.
Dame i gospodo narodni poslanici, dozvolite mi da vam se obratim i da vašoj pažnji nametnem jedno mišljenje i činjenicu da ovaj zakon, koji je danas na dnevnom redu, prihvatam sa pozitivnom konatacijom i sa ciljem i uvjerenjem da će on uneti reda, koga do sada nije bilo. Nije ga bilo samom činjenicom, što vidimo iz izlaganja prethodnih poslanika, da je u Republici Srbiji bilo 700, 900, pa čak i do milion izgrađenih objekata, neregularno, odnosno bespravno. Da bi se tome stalo na put, i prekinula ta nit koja se povezuje, postoji neophodnost i potreba da se donese jedan ovakav zakon. Šta sam htio da kažem pod 2) što se tiče ovog zakona - u nameri da će on imati pozitivne konotacije i da će doneti izvesni red i raspored djelovanja, želio bih samo da napomenem i da pitam gospodina ministra, da mi odgovori, ali sa jednom određenom tačnošću - da li će ovaj zakon imati retrogradno dejstvo? Jer, ukoliko je rečeno da neće imati retrogradno dejstvo, po tački 1. se objašnjava: "objekat koji se gradi, odnosno čije je građenje završeno bez građevinske dozvole, ne može biti priključen na elektroenergetsku, telekomunikacionu mrežu, vodovod i kanalizaciju." Dakle, radi se, gospodine ministre, o objektima koji su već započeti. Molim vas, gospodine ministre, da me pažljivo saslušate i da mi odgovorite. Evo zbog čega - mnogo pitanja sam dobio od ljudi koji su došli, ne svojom voljom, na ova područja, odnosno, proterani su sa svojih ognjišta, 1995. godine, gde su bili 700 godina na svojim ognjištima, u Republici Srpskoj Krajini, konkretno, u sjevernoj Dalmaciji, Lici, Kordunu, Baniji i zapadnoj Slavoniji. Jer, ova zemlja, ova naša Republika Srbija, imala je tih drastičnih događaja, u zadnjih deset godina, da su izbjeglice počele dolaziti 1990. i 1991. godine, prognanici 1995. godine, zbog "Bljeska" 1. maja 1995. godine u zapadnoj Slavoniji, "Oluje" 1995. godine u avgustu mjesecu, i raseljena lica 1999. godine, sa Kosova i Metohije, bombardovanja i sva ostala zla, a da ne govorim o sankcijama, koje su uvedene 1992. godine. Dakle, kad sam se javio za ovu tačku dnevnog reda, imao sam obavezu i dužnost, jer pripadam tome narodu iz Republike Srpske Krajine, sa područja Korduna, koji je došao i ponižen, i unesrećen, i obogaljen, koji je od 1991. godine zauzeo i objekte i restorane, i hotele, i odmarališta, koji je, nažalost, (mislim ovde na prognanike) došao i goloruk, sa jednom vrećom u ruci, bez dinara, koji je nekako preživljavao sa sivom ekonomijom, da bi onda došli pojedini mešetari iz Hrvatske, da im prodaju njihove kuće, koje nisu slučajno ostale spaljene, pa su objekte, pomoćne objekte, kuće i okućnice, prodavali npr. za 30.000 maraka, ili 30 tisuća, kako oni to vole da kažu, ali to je koštalo oko 300.000. Međutim, oni su bili prisiljeni dato prodaju budzašto, da bi ovde mogli da žive, odnosno, da bi školovali djecu, da nisu imali više sredstava da plaćaju kirije, podstanarske, koje su bile 300, 250, 200 maraka. Digli su objekte, gdje su takođe kupovali placeve, i to od trećeg lica, koje je kupilo od prvog i drugog, pa su i ti placevi koštali 10, 12 do 15.000 maraka, nisu imali uporednu dozvolu, nisu imali građevinsku dozvolu. Napravio je objekat sa dve-tri sobe, da bi smjestio porodicu, gdje su stanovale tri generacije, od staraca od 80 godina, srednja generacija, od dece, pa i od unučadi. Tri sobe, to je težak život, mukotrpan život, jer su do tada živeli u sabirnim centrima, gde ih je znalo biti u sportskoj sali po 80 do 100. Želim, gospodine ministre, da vas pitam i da mi odgovorite da li će, uz sve uvažavanje da ovaj zakon ima pozitivnu konotaciju...
Nije u pitanju moja dozvola, nego naša zajednička obaveza. Molim narodnog poslanika Hranislava Perića da ne dobacuje iz klupe, jer je to kršenje Poslovnika.
Pošto zakon ima pozitivnih konotacija, moći će i da se koriguje, moći će i da se ispravi. Molio bih ministra da mi odgovori na dio o represivnim mjerama za jednu godinu, odnosno tri godine kažnjavanja. Na deo koji se odnosi na 50.000 do 450.000 dinara kazne, pošto govorim o sirotinji koja zauzima 90-95% ovakvih objekata, imate svega pet ili 7% onih koji bodu oči i koji plene pažnju sa svojim velikim kućama i vilama od po nekoliko spratova, da ne bi takvi ljudi morali platiti 100.000 u tuđi džep, jednostavno da se ovaj zakon ne bi primenjivao na sirotinji koja je duboko kažnjena, koja je doživjela golgotu, prešla golgotu, pogodile su je sve nesreće. Pa, da sa ovim zakonom ne doživi i nastojeću nesreću. Molio bih vas, gospodine ministre, da se obratite ovome o čemu sam govorio da bi javnost bila upoznata. Hvala.
Ima reč narodni poslanik Božidar Vujić, neka se pripremi Zlatan Jovanović.
Dame i gospodo narodni poslanici, tri dana u načelu raspravljamo o ovom zakonskom projetku, o Predlogu izmena i dopuna Zakona o izgradnji objekata i koji je ministar urbanizma i građevina prof. dr Dragoslav Šumarac ispisao i dao. Ono što se može objasniti jednom jedinom rečju, ceo ovaj zakonski projekat i koji, doduše, mladi u njihovom novom govoru drugačije tumače, ali mi ga moramo tumačiti onako kako izvorno znači. Ceo ovaj zakonski projekat jeste jedna velika bruka. Bruka je zato što je rigidan, represivan i, ipak, retroaktivan. Jedan od naronih poslanika iz opozicije rekao je da je dobro za ovaj zakon to što on, ipak, nije retroaktivan. Izgleda da dolaze neka nova vremena, posle sednice 1988. godine, kada su na vlasti oni koji su na toj 8. sednici izgubili, da dolazi vreme revanšizma, i to otvorenog koji oni ispoljavaju, toga se oni čak ni ne libe. Kažu nam da će ovaj zakon biti dobar samo zato što nije retroaktivan. On je, na žalost, ipak, retroaktivan. Retroaktivan je zbog člana 1. i njegove korelacije sa članom 8. Biću slobodan pa ću citirati i član 1. i član 8. koji glase: "Objekat koji se gradi, odnosno čije je građenje završeno bez građevinske dozvole, ne može biti priključen na elektroenergetsku, odnosno telekomunikacioni mrežu, vodovod i kanalizacoiju", a član 8. glasi: "Ovaj zakon stupa na snagu osmog dana od dana objavljivanja u "Službenom glasniku Republike Srbije"". Siguran sam da se DOS-u žuri, da je "Službeni glasnik" već odštampan i da će već sutra biti pušten u javnost i da se čeka taj osmi dan, i dokaz da je on retroaktivan jeste baš ovaj član. Više od 700.000 objekata kaže se da je bespravno izgrađeno ili divljom gradnjom. Ako objekat koji se gradi, odnosno čije građenje nije završeno, neće moći biti priključen, eto dokaza o njegovoj retroaktivnosti, o njegovoj krajnjoj rigidnosti i represivnosti. Ako ništa drugo, dame i gospodo narodni poslanici, nemoguće da niko od vas ne može da se priseti ili da se podseti da na hiljade i hiljade naših građana, gastarbajtera koji rade u inostranstvu, svakog godišnjeg odmora kada dolaze u našu zemlju, donose novac u našu zemlju, daju svojim roditeljima novac za izgradnju objekata, a oni se ponovo vraćaju u inostranstvo da bi radili i dalje. Kako će oni to izvesti, neka pitaju prof. dr Dragoslava Šumarca. Neka im on to objasni i neka im objasni DOS-ova vlast. Ono što je retroaktivno, jedan od narodnih poslanika iz DOS-a, iz te poslaničke grupacije koja je pridodata Demokratskoj stranci, a u kojoj je jedan pripadnik nacionalne manjine žalio zato što ovaj zakon nije retroaktivan i zalagao se za rušenje bespravno izgrađenih objekata. Podsetiću ga da on kao predstavnik nacionalne manjine mora da se priseti nečega što se zvalo ekonomska migracija, kada je od početka 70-tih godina, sa svih prostora koji su geografski-teritorijalno poznati kao Vojvodina, došlo do naseljavanja pripadnika te nacionalne manjine u osam opština na prostoru severne Srbije. Dolazeći u gradove na severu Srbije 90% tih ljudi gradilo je objekte snalazeći se, odvajajući od svojih i usta svoje porodice, da izgrade krov nad glavom i snalazili su se kako su znali i umeli. Da li se taj poslanik zalaže da za sve ono što su oni uradili, a konkretno u Subotici, ne postoji regulacioni plan, građeno je na hiljade objekata, grad se tako raširio, oni su izgrađeni bespravno i divlje. Ljudi su se snašli, imaju krov nad glavom. Oni žive i rade u ovoj državi, da li će se to njima rušiti? Vi iz DOS-a to morate da im objasnite. Rečeno je da je negde oko 700.000 objekata izgrađeno bespravno i divlje. Tražio se krivac. Poslanici SRS su govorili da je za to kriva neažurna lokalna samouprava, a poslanici iz DOS-a su rekli da je kriv prethodni režim. Konkretno u Subotici od 1992. godine na vlasti su predstavnici koji su sada u DOS-u. Onda su, takođe, bili opozicija režimu SPS, a kasnije, 1998. godine i srpskim radikalima na vlasti. Ta ista lokalna administracija, usled svoje neažurnosti, usled svoje aljkavosti, veoma je sporo rešavala zahteva za dobijanje građevinske dozvole i svih ostalih dozvola, pa samim tim i za legalizaciju. Da je DOS izašao sa jednim članom i rekao da sve ono što je u toku gradnje, da se za to podnese zahtev, da će se po jednom automatizmu legalizovati i da neće doći pod udar ovoga zakona, naišli biste na povoljan odziv u narodu. Ali, činjenica je da je on retroaktivan, rigidan i represivan. Član 2. na jedan veoma plastičan način, moj prethodnik vam je to i govorio, evo načina kako će DOS da reši pitanje izbeglica. Ako pod Miloševićem izbeglice nisu mogle da reše svoje statusno rešenje, to jest dobijanje državljanstva, sada DOS ima rešenja za njih. Fizička lica koja su investitori i koja su to gradila, ona, nemajući državljanstva, ne mogu da zavedu svoje kuće u zemljišne knjige i da ih na taj način legalizuju, DOS će sve te izbeglice da smesti tri godine u zatvor. Alal vam vera i svaka vam čast. Bruka. Zato kažem da je ovaj zakon bruka i zato pozivam Srbiju: Srbijo probudi se i dođi sutra na miting, patriotski miting u 18,00 časova na Trg Republike, da tamo kažemo da je dosta DOS-a, DOS je najgori.
Reč ima narodni poslanik Zlatan Jovanović, nakon njega Joca Arsić.
Dame i gospodo narodni poslanici, ovde ću da iznesem nekoliko stvari, nekoliko primedbi koje bi trebalo da doprinesu da se ovaj zakon doradi, popravi, odnosno napravi jedan kompletan zakon koji će ova vlast definitivno urediti. Moje laičko mišljenje je, s obzirom da nisam u struci, primedba da ovaj zakon ima crte represivnosti i da je retroaktivan. Ta retroaktivnost se ogleda u članu 1, gde se kaže da objekat koji se gradi, odnosno čije je građenje završeno bez dozvole, ne može priključiti na elektroenergetsku mrežu i telekomunikacije. Znači, svi objekti koji su završeni bez dozvole ne mogu više da se koriste i da se upotrebljavaju. Prema tome, moraju se rušiti. To je retroaktivnost. Represivnost se ogleda u ostalim članovima ovog zakona, gde su predviđene i drastične zatvorske kazne za one koji investiraju u takve objekte i za one koji investiraju radove na takvim objektima. U kontaktima sam sa ljudima koji se bave ovom problematikom i saznao sam nekoliko stvari. Prvo, Zakonom o izgradnji objekata reguliše se postupak pribavljanja urbanističke građevinske dozvole. Prema tome, po mišljenju struke, trebalo je ovajzakon o izgradnji objekata preraditi u smislu da se postupak pribavljanja ovih dozvola ubrza i pojednostavi. Mi imamo problem da naši građani najčešće iz razloga što ne mogu ili vrlo teško mogu da dođu do ovih dozvola, dokumentacije, pribegavaju tzv. divljoj ili bespravnojgradnji. Drugi akt, odnosno zakon koji se odnosi na ovu oblast je Zakon o prostornom planiranju i uređenju prostora ili naselja, koji takođe mora biti posmatran zajedno sa ovim i mora biti usklađen sa ovim prethodnim zakonom. Ovim zakonom mora se postupak donošenja planskih akata regulisati na jedanbolji način,odnosno trebapojednostaviti proceduru donošenja planske dokumentacije,a prvenstveno mislim na regulacione planove, znači po našim opštinama i gradovima. Naime, najveći brojopština i gradova nema uređenu plansku dokumentaciju, pa iz tih razloga imamo velike probleme u smislu pribavljanja prethodno pomenutih dozvola za izgradnju. Treći zakon koji bi morao biti posmatran u sklopu to je Zakon o naknadnom izdavanju građevinske i upotrebne dozvole ili tzv. Zakon o legalizaciji objekata. Tajzakon postoji i njime je regulisana legalizacija, odnosno postupak legalizacije objekata koji su izgrađeni do 4.11.1995. godine. Ovo je sada sporno, jer je teško utvrditi koji su objekti izgrađeni do tog datuma, koji posle toga i ostaje pitanje šta sa objektima koji su izgrađeni posle tog datuma. S druge strane, ovo je prvi član koji sam već citirao i isključuje primenu poslednjeg Zakona o legalizaciji. Znači, isključuje, jer po prvomčlanu nemoguće je staviti u funkciju, odnosno legalizovati objekte koji su bespravno izgrađeni u skladu sa ovim zakonom o legalizaciji, jer prvi član predloga ne dozvoljava njegovu upotrebu. Smatram da je trebalo pružiti mogućnost građanima da dobiju šansu da mnogo brže i lakše dođu do potrebne dokumentacije, urbanističke i građevinske dozvole, pa tek onda pristupiti ovim represivnim merama. Naime, građani su najmanje krivi što je došlo do tako velikog broja objekata koji su izgrađeni bespravno. Oni su se snalazili u ovojsituaciji kako su umeli i na način na koji su mogli to da urade. Država je najviše kriva, a mislim prvenstveno na lokalnu samoupravu, ali i na druge organe državne zato što ovajproces i postupak nije pojednostavljen, znači nije bio pristupačniji građanima da bi mogli lakše da grade svoje objekte. Prema tome, trebalo je prvo pružiti šansu građanima, a tek onda preći na ove represivne mere. Koliko je ovajzakon problematičan, odnosno ovajpredlog koji je pred nama, govori jedan apel građana ugroženih predloženim propisima o zabrani gradnje, koji samdobio i u kome se navode neki problemi sa kojima se građani, koji su ovimzakonom pogođeni, susreću. Citiraću samo jedan deo tog apela koji je upućen meni kao narodnom poslaniku. "Prema sadašnjim propisima za legalizaciju zgrada, koje su građene bez neophodne dokumentacije kada je reč o Beogradu, neophodno je pribaviti sledeća dokumenta: dokaz o vlasništvu, kopiju plana parcele sa snimljenim objektom, ugovor zaključen sa direkcijom za građevinsko zemljište, izveštajo nameni parcele, tri primerka projektne dokumentacije itd. Umesto da novademokratska vlast donese nove propise kojim bi se uprostila legalizacija, imajući u vidu da se neki dokumenti ne mogu nikada pribaviti, na primer kopije plana sa snimljenom zgradom se ne može dobiti, jer se prema propisima zgrada ne može snimiti sve dok se ne legalizuje objekat. Ove i druge administrativne prepreke nisu izmislili građani koji sopstvenim sredstvima grade, već je to propust urbanista i svih drugih nadležnih organa države koji ništa nisu učinili da izađu u susret najnephodnijim potrebama građana". Prema tome, ovajzakon bi trebalo da se povuče izprocedure, da se svi ovi zakoni koji regulišu ovu oblast kompletno prerade i izađe pred ovu skupštinu sa novimpredlogom jednog komletnog, sveobuhvatnog zakona. Ne treba narod kažnjavati, narod je već dovoljno kažnjen. Na kraju, sutra u18,00 časova, veliki patriotski miting na Trgu Republike. Znam da vi znate, ali i građani koji nisu obavešteni da znaju da dođu.
Molim narodnog poslanika da se drži teme, a druge narodne poslanike da ne dobacuju. Reč ima narodni poslanik Joca Arsić, a nakon njega narodni poslanik Đorđe Mamula.
Poštovane kolege poslanici, poštovana gospođo, iako ste četvrtina predsedništva delujete imponzantno, mogu vam reći. Predlogom ovog zakonadobili smo samo jedan deo koji je imao za cilj, čini mi se, u početku da uskladi kaznene odredbe predviđene ranijim zakonima, kako je to navedeno ovde, donetim 1995, 1996. i 1997. godine i to ne bi bilo sporno da se radi samo o usklađivanju, jer je dosta od ovih iznosa koji su predviđeni ondašnjim zakonima devalviralo, treba ga uskladiti i primeriti određenojrestriktivnoj kaznenojpolitici.Međutim, ovim zakonom mi suspendujemo i neke već postojeće zakone uvođenjem kaznenih odredbi, uz obrazloženja koja su nemušta i potpuno neadekvatna, koja su se čula ovde, bar kada se tiče člana 1. novog člana 43a. Objekat koji se gradi, odnosno čija je gradnja završena bez građevinske dozvole ne može biti priključen na elektroenergetsku i telekomunikacionu mrežu, vodovod i kanalizaciju. Mislim da veći nonsens nismo mogli da napravimo. Ono što je jedino bilo dostupno i plaćeno kod besprvno izgrađenih objekata, ako se radi o stambenim objektima i objektima druge vrste, uklapanjem u objekte komunalne infrastrukture, mi smo jedino mogli da naplatimo taksu za priključak na vodu kod objekta koji se gradio bez dozvole ili se završio bez dozvole. Jedino smo moglida naplatimo taksu za priključak na elektroenergetski sistem i jedino smo mogli da naplatimo priključak za telefon koji su u većini, u 99% u ovojSrbiji građani izgradili svojim ličnim učešćem. Ovim zakonom se stavlja onajko je kupio broji koji može da stavi gde god hoće u svom dvorištu i da instalira tajtelefonski aparat,da se danas kažnjava ne samo on, nego i onajsa kojim je ugovor pravio, a to su često radile mesne zajednice, fondovi uz saglasnost sa PTT-om. Ti ugovori su zajednički rađeni i zajedničkim učešćem je izgrađena mreža i omogućen telefonski priključak. Ovimzakonom se to stavlja pod sumnju i kažnjava i onajko je takav priključak odobrio. Mislim da je to van pameti i za one koji su normalno objekat gradili bez dozvole. Onajko je radio Predlog ovog zakona, pridružujem se prethodniku, trebalo je da proceduru, koja u nekim stvarima jeste komplikovana, jeste problematična, pojednostavi.Jeste problematičan onajdrugi deo kod postupka, pošto građevinski inspektor donese rešenje, upozori da se pripremi dokumentacija, ta procedura malo duže traje kada se krene sa žalbama, prigovorima i ta procedura omogućuje onome ko je u stanju da brže izgradi objekat, da ga već izgradi dok se procedura ne završi. Ti rokovi su normalno mesec, dva meseca i duže. Da je ta procedura skraćena, ovajzakon, za koji se kaže da nije loš i da ima neke manjkavosti, razumeo bih kao popravljanje starog zakona i legalizacija, omogućavanje ljudima da lakše stignu do dozvole, a da ne pričam o drugim komplikacijama. Ako imate uređenu građevinsku parceluili se gradi na građevinskojparceli sa nekoliko vlasnika, dok regulišete imovinska pitanja, dok regulišete sve potrebno od uređene osnove, od građevinske dozvole, od urbanističke dozvole, prođe vreme, a imate problema da sve te papire pribavite. Umesto da ta procedura bude pojednostavljena i skraćena, da ne govorimo o različitosti između katastarskih operata, između zemljišnih knjiga, između nasleđivanja, naslednog reda, prvog, drugog, trećeg, neažurnostistanja u katastrima, neažurnosti stanja u zemljišnim knjigama, što pravi dodatnu komplikaciju u proceduri, jer je za svaku dozvolu prva i osnovna stvar vlasništvo na parceli na kojoj se gradi. Umesto da se ta procedura skrati, radi se ovo gde se kažnjavaju oni koji su sve to platili. Druga stvar, u Zakonu o elektroprivredi piše jasno da svako ko podnese zahtev za priključenje objekta, a objekat može biti priključen, postoji privremena dozvola, dužan je da takvu dozvolu da. Kada smo mi radili u lokalnim samoupravama, pokušali smo da se onemogući davanje tih dozvola, mislim na elektroprivredu, na priključenje, na objekte, ali došli smo u sukob sa zakonom. Vi ovde donosite jedan zakon, a niste promenili ono što piše u drugom zakonu. Imaćete sukob dva zakona koji su donele dve skupštine, jednog Savezna, a jednog Republička. Druga stvar, izvinjavam se gospođo, manje problema bi imali da smo ovo što je stvarno važno pitanje, da ste dozvolili da se vodi rasprava po 10 minuta. Ne bi gubili vreme na opomene, ne bi gubili vreme na Poslovnik, ali šta je, tu je. Molim gospođu da gospodu opomene da ne dobacuju, ja ću završiti... Ja ću završiti na mitingu u petak, u 18,00 časova.
Molim narodne poslanike da ne dobacuju iz poslaničkih klupa. Reč ima narodni poslanik Đorđe Mamula. Narodni poslanik Slobodan Janjić po Poslovniku.
Gospođo predsedavajuća, pošto se približava kraj diskusije o ovom predlogu zakona, molim da utvrdite kvorum da ne bi došli u situaciju da izglasamo nešto bez kvoruma.
Molim narodne poslanike da na zahtev narodnog poslanika Slobodana Janjića utvrdimo kvorum. Konstatujem da imamo kvorum i molim narodnog poslanika Đorđa Mamulu da uzme reč.
Kakve su prilike, takav je i Predog ovog zakona. Smatram da bi ga trebalo podržati jer nijedna suštinska primedba nije izneta. Ovo je stari problem, oko 30 godina. Gledao sam kada su ljudima rušili kuće, a oni stavljali barjake i slike političkih svetaca kako kuća ne bi bila srušena. Tako smo došli do 900.000 objekata divlje gradnje. Gradnja je bila divlja, dažbine su bile pitome, kasa se punila, kupovao se socijalni mir. Tih naselja ima svuda u Srbiji, ima ih ovde u prestonici i ovde su u prestonici u jednom periodu ta naselja odigrala ključnu ulogu. Mislim na one prizemljuše pored Sava centra, kada su neki dolazeći ovde iz nesvrstanih zemalja mogli da se osećaju kao kod svoje kuće, da osete pravu domaću atmosferu pored tih favela i slamova. Ovde su bile primedbe da su kazne stroge, pa da se prisetimo kolike su kazne bile po Zakonu o javnom informisanju. Gde vam je tada bila milost, sada ste se setili malog čoveka, brinete o njemu i to je lepo, posle 10 godina. Nemojte samo da ga rasplačete. Naravno, ne mogu da ne kažem da nije bilo nekih pokušaja se poboljša izgradnja kroz neke propise, tako se pojavila i ona ideja o kineskim četvrtima, "Evropolisu". Naravno, ideja je neslavno prošla, kao i predlagači. To je bilo u ono vreme kada se pojavila ideja o konfederaciji sa Grčkom, a kasnije i o savezu sa Rusijom i Belorusijom. Što se tiče divlje gradnje urbanističke mafije, zašto niste podnosili prijave ovih 10 godina? Ko je kontrolisao Ministarstvo policije, Ministarstvo pravde, Republičko tužilaštvo, Vrhovni sud, ko je sedeo u Ministarstvu za građevinarstvo i urbanizam? Mogli ste da podnesete prijave, Zakon o krivičnom postupku iz 1976. godine dozvoljava obmanu, nedozvoljene dokaze, dozvoljava trikove, a trikove sadrži i ovaj novi Ustav, žabljački, i zašto niste podnosili prijave? Taj zakon dovodi okrivljenog u poziciju da se raspravlja sa sudom o slovu osude. Mislim da je licemerno kada se sada prisećate da je u nekim mestima iz kojih dolazite bilo kriminala, divlje gradnje, zloupotrebe položaja i što ste ćutali? U čijem interesu ste ćutali?
Reč ima narodni poslanik Đuro Popović, a nakon njega narodni poslanik Miroslav Martić. Povreda Poslovnika, narodni poslanik Aleksandar Vučić.
Dame i gospodo narodni poslanici, računao sam da je poslanička grupa DSS neobaveštena, oni ni o čemu ne znaju ništa, posebno o onome u čemu učestvuju, ali bih želeo da kažem ...
Molim vas da kažete član Poslovnika, a poslanike molim da ne dobacuju.
Nema potrebe da ovi miševi viču odozgo, ne razumem zbog čega to rade jer ih se ne plaše ljudi.
Molim narodnog poslanika Aleksandra Vučića da se ne obraća poslanicima u poslaničkim klupama.
Trebalo je te ljude iz te stranke neobaveštenih, koji čak ni televiziju ne gledaju, pa ne mogu da saznaju šta se dešava u zemlji, o onome o čemu svi znaju, trebalo je da ga obavestite da postoji član 98, u kome se kaže da govornik može da govori samo o pitanju koje je na dnevnom redu. To je stav 1. tog člana, a prethodni govornik je o svemu govorio, samo nije o onome što je na dnevnom redu. Znam da se to vama sviđa, ali to pokazuje samo kakvi su dvostruki aršini...
Molim narodne poslanike da ne dobacuju.
Ma, neka dobacuju, time pokazuju samo koliko ih boli i pogađa ono što im se saopšti sa ove govornice. (Predsedavajuća: Molim narodne poslanike da ne razgovaraju i ne dobacuju. Narodni poslanik Aleksandar Vučić nije završio. Izvolite. Dodaću vam ovo vreme, ali vas molim da i poslanike sopstvene poslaničke grupe podsetite na poštovanje Poslovnika, kad se vratite na mesto. Imate minut duže.) Ja bih vas molio da, kada vodite sednicu, imate samo isti aršin. Ništa više. Ne da meni dopustite ili da me ne opomenete, a da njih opomente i obrnuto. Samo tražim od vas da budemo jednaki, da nemamo manje prava. (Glas iz sale: Kao komunisti.) Ne, ja nikada nisam bio komunista, za razliku od vaših i, za razliku od ovog "neobaveštenog", nikada nisam pisao knjigu "Samoupravljanje u društvenim delatnostima". Ali, želim nešto drugo da kažem. Mislim da je cilj i veoma važno za Narodnu skupštinu Republike Srbije da pokušate da utičete na narodne poslanike da saslušaju one druge. Mogu i da dobacuju, ali da to može onaj koji je za govornicom normalno da primi i da nastavi da govori, a ne da 100 ljudi u isto vreme viče, dobacuje, govori da niko živ ne može da se koncentriše i da se sasluša. Svašta smo malopre slušali, ali smo ćutali i čekali da izađemo za govornicu, pa da kažemo šta mislimo o tome. A, vi niste u stanju da saslušate ni tri rečenice koje je neko u stanju da vam saopšti, zato što niste naučili da vam neko odgovara. Naučili ste samo da sprovodite hajku, baš kao i ono o čemu smo danas govorili, da vodite tu hajku, da vam niko ne odgovara, da niko nema prava da vam se suprotstavi. Zato vam teško pada kad neko ima makar malo hrabrosti da izađe da vam kaže - nije, gospodo "neobavešteni", baš sve tako u Srbiji, kao što vi hoćete da kažete. Nemojte da govorite o onome što je bilo pre 11 godina. Vi iz DSS-a ste na vlasti već skoro 10 meseci. Mi smo bili dve godine i to pred rat, u toku rata i posle rata. Još malo pa ćete biti više nego mi. Nemojte da govorite samo o tome. Pričajte o onome o čemu ste morali da budete obavešteni, a jadni niste, što je od mnogo važnijeg i od mnogo većeg značaja i za građane i za narod i za državu u celini. Hvala.
Narodni poslanik Aleksandar Vučić je upozorio da prethodni govornik nije govorio o temi, uz komentar da nisam izrekla meru opomene njemu kao drugima. Nisam još nikome izrekla meru opomene. (Aleksandar Vučić, sa mesta: Nisam to rekao.) Ako hoćete da pogledate stenograme i trenutak kada intervenišem kao predsedavajući, možete videti da su poslanici u svojoj ideji o tome kako predstavljaju temu jednako tretirani. Ako želite da se izgubi tih minut i po, dva dok poslanik ne napravi poentu na tome šta želi, a kada je u pitanju Zakon o izgradnji objekata, onda mi ne ostavljate drugo nego da, zbog toga što određeni broj poslanika vrlo jasno koristi skupštinsku govornicu za nešto što nema baš nikakve veze sa temom,u automatskoj primeni Poslovnika činimo nešto što mislim da ni mi, ni vi, niko u ovoj sali ne želi. Naravno, vaše je pravo da umanjite poentiranje govornika. To nije sporno. Za povredu Poslovnika javio se narodni poslanik Tomislav Nikolić.
Najradije bih se javio za repliku, ali vi ne poštujete podjednako sve poslanike. Rekli biste mi da nemam pravo na repliku, iako je govornik jasno naznačio da misli na sve one koji su bili u vlasti do sada. Po tom osnovu bih imao, ali svejedno, govornik je koristio uvredljive izraze koji se odnose na druga lica time što je neke dobre zakone svrstao u loše i dobio aplauz, zanimljivo, od svojih političkih suparnika iz Demokratske stranke. (Predsedavajuća: Molim vas da ne iznosite stavove o životu drugih lica. Nemate načina da saznate ko su protivnici Demokratske stranke. Možete da me pitate i ja ću vam kazati.) Gospođo, ja sam jedan od najmerodavnijih ovde koji može da iznosi stavove i o životu i o smrti. Zato me saslušajte malo. Zakon o informisanju je bio najbolji zakon. Da je sada na snazi, ne biste juče davili decu onim filmovima koji su upereni protiv srpstva, nego bi onaj kome je palo na pamet da to objavljuje platiovisoku novčanu kaznu. Mislim da vi u tome ne biste učestvovali, nego vam se samo sviđa da dobijate neke aplauze. Pričate pežorativno o Savezu Rusije i Belorusije i pežorativno o Odluci Savezne skupštine, jednoglasno donesenoj, da SRJ pristupi Savezu Rusije i Belorusije. Za vas je svetinja samo ono što donese vaša većina. Za vas su svetinja samo birači koji su za vas glasali. Za vas je svetinja samo predsednik koga vaši birači izaberu. Izaberu li nekog drugog ili ako su ranije birali nekog drugog, za vas ti birači nemaju nikakvu vrednost. Njihove odluke u Narodnoj skupštini, preko isto tako legitimnih predstavnika, kao što ste vi danas, nemaju nikakav značaj. (Predsedavajuća: Molim narodne poslanike, po ko zna koji put,da isključe mobilne telefone.) Ne morate da molite. Znam tu bagru koja to uključuje. (Predsedavajuća: Molim narodnog poslanika Tomislava Nikolića da se zadrži na replici.) Neka se javi taj koga sam uvredio. U sali Narodne skupštine nema dometa za mobilni telefon. Ovo su igračke male dece. (Predsedavajuća: Molim narodnog poslanika da ne iznosi neistine za govornicom, jer sam sa mobilnog telefona razgovarala iz sale Narodne skupštine.) Možda vi imate neki kvalitetan DOS-ov aparat. Na mom piše da nema mreže. Samo još jedna stvar - izvršavajući politiku Srpske radikalne stranke u Saveznoj vladi, zaustavio sam donošenje Nacrta zakona o borbi protiv terorizma. Znao sam da bi se JUL i SPS prvo na nas okomili. Ali, čini mi se da je trebalo da izdržimo to što bi nama uradili i da donesemo taj zakon. Bar bismo manje posla imali sada sa izdajnicima u ovoj zemlji.
Mislim da će ovog trenutka biti jednostavnije da dignu ruke oni koji neće po Poslovniku. Ali, samo da utvrdimo redosled.
Gospođo predsedavajuća, vidim i znam da vam nije lako da vodite sednicu kada se ovako govori sve što se govori za ovom govornicom, ali smatram da je trebalo da opomenete gospodina Vučića, narodnog poslanika, zato što je nazvao nekoliko poslanika u gornjim redovima iz DSS-a, možda i mene, miševima. Evo, vidite šta sada dobacuje Janjić. Ali,preporučio bih gospodinu Janjiću i gospodinu Vučiću da ponekad gledaju televiziju i da gledaju crtani film "Tom i Džeri", pa mogu da vide kako Džeri često zna da sredi opasne mačore. Nemojte da se sekirate.
Molim narodne poslanike da sednu u svoje poslaničke klupe. Trenutno je 12,08 časova. Imamo i do pauze i posle pauze dovoljno vremena i da svi zajedno ispoštujemo Poslovnik Narodne skupštine. Narodni poslanik je izrekao kršenje Poslovnika od strane predsedavajućeg, a iz razloga što nije izrečena opomena za uvredljive izraze. Član koji reguliše izricanje opomene u svom 3. ili 4. stavu, kako kažete, kaže da se opomena izriče narodnom poslaniku koji pored upozorenja predsednikaNarodne skupštine govori o pitanju koje nije na dnevnom redu. Ja izričem upozorenja i u okviru upozorenja bilo je u izlaganju narodnog poslanika Aleksandra Vučića. Da li narodni poslanik želi da se izjasni o kršenju Poslovnika? (Ne.) Sledeći za kršenje Poslovnika. Po Poslovniku Narodne skupštine narodni poslanikkoji se javi za kršenje Poslovnika ima prednost i dobija reč odmah nakon izlaganja prethodnog govornika. Molim narodnog poslanika da se ne obraća predsedavajućem iz poslaničkih klupa. To je upozorenje, jer će sledeći put to biti razlog za opomenu. Izvolite.
Poštovani poslanici, poštovana predsedavajuća, prekršen je član 96. koji je ovde već više puta pominjan. Dakle, ukoliko se narodni poslanik u svom izlaganju na sednici uvredljivo izrazi o narodnim poslanicima i tako dalje. Zaista je licemerno, a ponekad i mučno i sada je bilo mučno da se neko poziva na ovaj član našeg Poslovnika, a da pri tom svesno, namerno i u političke svrhe upravo krši taj član. Kolegama iz SRS-a mogu da kažem, da se ostave DSS-a i da mi mnogo toga znamo, što vi nikada nećete znati. Ono što nikada niste znali i što nećete ni znati, a to je da budete odgovorni prema ovoj državi i prema ovom narodu. Nemojte koristiti Poslovnik da držite političke govore. Mnogima ću od vas uštedeti trud i reći da taj politički govor i te političke govore možete da vršite, odnosno da uradite sutra, dakle u petak, u 18 časova na Trgu Republike. [[Aplauz.]]
Narodni poslanik upozorio je na prvi stav istog člana kao i prethodni narodni poslanik. Ja ću vas podsetiti da se i prvi i drugi stav člana 96. odnose na uvredljivo izražavanje o narodnom poslaniku i o poslaničkoj grupi. Podsetiću vas da stavom 3. istog člana 96, odluku o slučajevima iz stava 1. i 2. donosi predsednik, odnosno predsedavajući Narodne skupštine. Zato pitam poslanika da li želi da se izjasni, da Narodna skupština glasa? (Ne.) Hvala. Po Poslovniku se javio narodni poslanik Lazar Marjanski. Narodni poslanik koji traži reč po Poslovniku ima prednost i dobija reč odmah po izlaganju prethodnog govornika. Izvolite.
Reklamiram povredu Poslovnika člana 28. alineja 3. Naime, gospođo predsedavajuća, ovo je Poslovnik koji smo mi usvojili. Da li vama odgovara ili ne odgovara, on je važeći. Vi nemate ni snagu, ni moći, ni želju, ni znanja, da primenite Poslovnik. Za sav ovaj nered koji se stvara u ovoj skupštini, direktno ste vi krivi, ako niste sposobni da uvedete reda u ovu skupštinu. Kada član SRS-a diskutuje, vi dobro čujete da dobacuju, da je fašista, da je ovo, da je ono i vi ne reagujete. Najveći krivac u ovoj skupštini, to ste vi. Ako ste sposobni da održite ovu skupštinu, vodite je, a ako niste - dajte ko će to da vodi. Isključivi krivac. Poslovnik se krši, vi to znate i nećete da ga upotrebite. Samo upotrebljavate kada su članovi opozicije u pitanju.
Narodni poslanik Lazar Marjanski citirao je povredu člana 28, gde se predsedavajući stara o primeni Poslovnika Narodne skupštine. Možemo da pogledamo stenogram, ako je izrečena reč fašista upućena bilo kome, ja na takve izjave reagujem. Staranje o primeni Poslovnika, ponovo da vam kažem, podrazumeva doslednu ili automatsku primenu Poslovnika, i staranje o primeni Poslovnika podrazumeva i pokušaj da ga poštujemo svi zajedno. Pošto se za isticanje kršenja primene Poslovnika ili kršenja Poslovnika, javljaju poslanici za koje ja vrlo dobro znam da krše Poslovnik i oni ne pripadaju samo jednoj poslaničkoj grupi, onda je to zajednički posao. Ne smatram da sam prekršila ili da nisam primenila Poslovnik u meri u kojoj je jednako primenjiv na pripadnike i na poslanike svih poslaničkih grupa. Glasnim razgovorom, međusobnim pošalicama i međusobnim dobacivanjem svi narodni poslanici izražavaju nepoštovanje prema ovoj sali, prema domu zakoji su birani i prema poslu za koji su odgovorni. Možemo svi zajedno sebi da izreknemo koje god hoćete opomene, dok nam se to svima zajedno ne dogodi, dotle neće biti upotrebe, već samo zloupotrebe Poslovnika Narodne skupštine. Da li hoćete da se glasa o kršenju člana 28. stav 3? (Da.) Molim narodne poslanike, uz uvažavanje da ovde provodimo celo proleće i dobar deo leta, da se prisetimo odgovornosti koju imamo pred javnošću Srbije i da se, shodno odgovornosti koju nosimo, tako ponašamo, ako može. Narodni poslanik Lazar Marjanski zatražio je glasanje Narodne skupštine o tome da je predsedavajući prekršio član 28. stav 3. Poslovnika Narodne skupštine. Molim vas da se izjasnite. Za26, protiv 99, uzdržanih 7, nije glasalo 17, od ukupno 149 narodnih poslanika. Konstatujem da Narodna skupština nije donela odluku da je prekršen član 28. Poslovnika Narodne skupštine. Da li još neko traži reč po Poslovniku? (Niko.) Repliku je tražio narodni poslanik Čedomir Jovanović, pa narodni poslanik Dejan Mihajlov, narodni poslanik Aleksandar Vučić i narodni poslanik Slobodan Janjić, ako su u sali. Narodni poslanik Čedomir Jovanović je u sali, izvolite.
Gospođo Čomić, dame i gospodo narodni poslanici, javio sam se za repliku zbog komentara odnosa unutar DOS-a i distance koja se pojavila u politici koju zastupa Demokratska stranka odnosno Demokratska stranka Srbije, distance koja je očigledna, koja ima svoje argumentacije na jednoj i na drugoj strani, distance, koja je proizvela i formiranje jednog poslaničkog kluba, u najavi su dva ili tri, iz nekada jedinstvenog poslaničkog kluba DOS-a. Distance koja ima svoje negativne posledice, a u to sam uveren, ali distance koje ne treba da raduje one koji su politički poraženi na izborima u septembru i decembru mesecu. Mi se možemo razlikovati u razmišljanju o našoj budućnosti, ali smo i više nego jedinstveni po pitanju naše prošlosti, kao i u utvrđivanju odgovornosti za sve one koji su od Srbije napravili najtragičnije društvo od početka 21. veka u Evropi. Nema razloga za trijumf i likovanje, a pogotovo ne kada to čine osobe koje, po mišljenju jednih i drugih, ne samo da su bili svedoci propasti našeg društva, tragedije kroz koju smo prošli, već, najkonkretnije, akteri svega, a između ostalog i onog što im smeta čak i kada se nalazi na filmskoj traci. Skupština Srbije ne treba da se bavi uređivanjem televizijskog, niti bilo kog medijskog prostora. Građani Srbije imaju mogućnost izbora. Mi smo, kao nova vlast, dužni da im pokažemo šta sve danas pokušavamo da rešimo i kakve su posledice vlasti sa kojom se suočavamo. Oni koji su 1995. godine građanima Srbije poklonili srpsku Srebrenicu, poklonili su i spisak od 7.500 nestalih građana, 7.500 ljudi koji, pored toga što se razlikuju po imenu i prezimenu od nas, imaju mnogo toga sličnog sa nama.Pravo na slobodan život i pravo na ljudski odnos prema njima. Srbija to ne zaslužuje, niti je to urađeno u ime srpskog naroda. To je urađeno u ime onih sa kojima smo se rastali u septembru i decembru mesecu, u ime onih za koje tražimo odgovornost zbog toga. [[Aplauz.]]
Narodni poslanik Dejan Mihajlov ima pravo na repliku. Ja sam izgovorila da su reč po replici dobili narodni poslanici Čedomir Jovanović, Dejan Mihajlov, Aleksandar Vučić i Slobodan Janjić. Nakon toga dobićete reč po Poslovniku. Izvolite narodni poslaniče Mihajlov.
Gospodo poslanici, naši politički saveznici su, zna se koji, a isto tako se zna koji nikada to neće biti. Mi se možemo razlikovati u nekim stvarima i nekim stavovima, ali se nikada nećemo razlikovati u stavu da ste vi prošlost i da ste vi šteta koju je Srbija preživela u poslednjih 15 godina, i 50 godina. U ovom trenutku, mi smo podržali predlog da se formira anketni odbor, kojim bi se utvrdilo to što treba da se utvrdi. Naši motivi su bili drugačiji od motiva onih koji su ovo predložili. Mi smo zahtevali da se to utvrdi, ta činjenica, kako bi se skinula kolektivna odgovornost sa srpskog naroda. Naši motivi nisu možda bili kao motivi nekih drugih, koji su to predložili, da se od toga pravi politička farsa i da se ovde na ljudskim životima pravi politička karijera. I, to je osnovna razlika između vas i nas. Mi smo vođenje državne politike doživljavali kao odgovornost za ono kako je država živela i radila proteklih 10 godina i kakva je bila sudbina građana SRJ i građana svih ostalih susednih država prošlih godina. I to je vaša odgovornost, i to što se dešavalo je vaša sramota. I vi ste poslednji koji treba da govorite o tome, kad se govori o tim žrtvama. Mi hoćemo da se utvrdi činjenica - koliko je ljudi stradalo na prostorima bivše Jugoslavije, da bi se utvrdila pojedinačna odgovornost svakoga ko je učestvovao u tim stvarima i ko jevodio politiku, kako bi se skinula odgovornost sa građana Srbije i Srba koji su živeli na ovim prostorima i kako oni ne bi snosili posledice jedne neodgovorne vlasti i politike neodgovorne vlasti. Zato smo to podržali, ne da bismo podržali vas, nego da bismo skinuli ljagu sa imena Srbije i građana Srbije. [[Aplauz.]]
Reč ima narodni poslanik Aleksandar Vučić. (Replika.)
Dame i gospodo narodni poslanici, moram da primetim da u ovoj zemlji nekoliko njih, političkih stranaka, stalno govori - hoće ili neće u koaliciju sa SRS, u neku vrstu saradnje. Ne daj bože da mi sa vama hoćemo, ne dao nam bog nikada koalicije sa vama, ne pada nam na pamet tako nešto. Kažite ko je to od nas ikada tražio. Ne lažite narod. Čuj - vi nećete sa nama. Ne daj bože da mi sa vama idemo, koji isporučujete Srbe Haškom tribunalu, da mi idemo sa vama, koji uništavate srpski narod. Mi sa vama da idemo u koaliciju, pa sada vi kao nama činite uslugu, ili nam ne činite uslugu, hoćete ili nećete u koaliciju sa nama. Pa nikada niko od srpskih radikala neće u koaliciju sa vama da ide i nemojte više o tome da govorite.
Molim narodne poslanike da ne dobacuju, molim da se saslušamo u miru.
Što se tiče onoga - ko na bedan način koristi tuđe živote - nemojte da govorite vi koji ništa o tome ne znate, koji nikada nigde niste ni bili, koji nikada ništa od svega toga niste doživeli. Da kažem gospodinu Jovanoviću (pominjem ime, jer mi radikali smo politički džentlmeni i ne plašimo se replika, ni odgovora) - ja nisam nikoga ubio i nisam učestvovao ni u čijem ubistvu, nijednog muslimana, nijednog Hrvata, ali su zato sve kuće moga oca i svih ostalih popalili ti o kojima pričate da su nevine žrtve, a samo su Srbi zločinci. Toliko da znate, i što se tiče istine. Radi se o selu Čipuljić, nije laž, sram vas bilo gospođo Arnerić, sram vas bilo.
Molim narodnog poslanika da se ne obraća narodnim poslanicima u klupama.
Sram vas bilo, bednici jedni, vi ćete na takav način da govorite ljudima koji su svoju zemlju branili, vi ćete da govorite o Srbima koji su učestvovali u tome, vi ćete da kažete...
Podsećam narodnog poslanika na obavezu uljudnog obraćanja, na obavezu međusobnog uljudnog obraćanja, molim vas.
Samo vi vičite, to što radite danas oko Srebrenice, nije uređivanje TV programa i nije traženje da bilo ko to čini, već je traženje da se prestane sa histeričnom medijskom propagandom protiv srpskog naroda. Nismo vam to tražili kad je bilo u pitanju SRS. Svaki dan nas napadate, klevetate, falsifikujete istinu. Ćutimo, ni ne govorimo vam ništa iz ove skupštine, osim što govorimo po zakonima i kažemo šta mislimo o vama. Ali ćete vi celom srpskom narodu da nametnete krivicu za ono za šta nije kriv, ili nemate dokaze. Otkuda znate da je 7.500 civila ubijeno, ko vam je to javio, ko je to istražio, ko je to dokazao na sudu, a vi ste to već rekli našem narodu, sa ciljem da se kaže kako je čak 11.000 civilnih žrtava pobijeno. To hoćete. Hoćete da celom srpskom narodu, posebno srpskom narodu zapadno od Drine, nametnete takvu vrstu krivice. To je ono što je srpska sramota, to je ono što je srpski čemer. I nemojte molim vas više nikada da pominjete bilo kakvu saradnju - da li će je biti ili je bilo između SRS i vas. Bože me sačuvaj takvih saveznika i takve saradnje, sa takvim političkim strankama. Nikada takve saradnje, nadam se bar, neće biti, jer to bi bilo svetogrđe, to bi bilo nešto najgore po SRS i po srpski narod.
Ima reč narodni poslanik Slobodan Janjić. (Replika.) Narodni poslanici Čedomir Jovanović, Dejan Mihajlov, Aleksandar Vučić i Slobodan Janjić (izvinite poslaniče, samo da objasnim), svi imaju repliku na izlaganje prethodnog govornika. Izvolite narodni poslaniče.
Poslanik iz DOS-a je mene lično spomenuo i rekao da je neko za njega rekao da je miš, a da sam ja rekao da je pacov. Ja uopšte nisam merodavan da to utvrdim, to je Gvozden pacolovac merodavan, on ima firmu za hvatanje pacova, pa neka uspostavi dijagnozu - da li je gospodin miš ili pacov. Više bih voleo da je pacov, jer sada vlada mišja groznica.
Krug replika koje su izazvane i odgovorene je na narodnom poslaniku Čedomiru Jovanoviću. (Poslanik Tomislav Nikolić traži reč.) Molim narodne poslanike da sednu, dobićete svi reč, kao i do sada. Izvolite poslaniče.
Poštovana gospođo Čomić, dame i gospodo narodni poslanici, konačno, gospodine Vučiću, nisam vas pomenuo, jer nisam bio u sali kada ste vi, eventualno, govorili. Obavešten sam o tome da je zahtevano formiranje anketnog odbora, ali nemam pravo da pominjem vaše ime, obzirom da nisam bio u sali. Dakle, to što vas nisam pomenuo, ne znači da sam pokušao da izbegnem razgovor konkretno sa vama. Pitanje ratnih zločina je pitanje na koje mi moramo ponuditi odgovor, ali ne kao nacija, mada možemo i na takav način prići tome, prići kao ljudi. Rat proizvodi ratne zločine, rat u kome je prisutna samo jedna strana ne postoji, bar nije do sada postojao. Ali, pravo da govorimo o svojim žrtvama proizilazi iz spremnosti da ukažemo, ne na naš narod, već na pojedince, koji su, navodno u naše ime, počinili ratne zločine. Nisam govorio o sedam i po hiljada ubijenih muslimana, govorio sam o spisku od sedam i po hiljada imena. Čak, nisam rekao da je reč o muslimanima. Mislim da bih time počinio nepravdu. To su ljudi sa istim pravom kao i mi, da žive slobodno i da im niko ne dovodi u pitanje njihov život. Gde su oni danas, to ne znam. (Galama u sali.)
Molim narodne poslanike da ne dobacuju.
Juče sam imao prilike da vidim deo istine. Ono što mi u tome smeta jeste što nisam imao prilike da vidim šta se desilo sa srpskim selima u Podrinju. Ali, o tome takođe možemo da govorimo. Ne na taj način što ćemo negirati ono što je urađeno u naše ime, jer niko od nas to nije tražio, niti bismo mi na nešto tako pristali. Tako nešto osuđujemo najodlučnije i iz toga crpimo pravo da tražimo one koji su počinili ratni zločin nad nama samima. Nikada se u Beogradu, do juna ove godine, nisu pronalazile zakopane masovne grobnice sa ženama, decom, civilima, vojnicima, koji su zakopavani i paljeni. Pa, mi smo nasledili ovo društvo sa spomenikom u Košutnjaku, koji su oni koji su napali našu zemlju podigli viteštvu srpskog naroda. Šta ćemo mi ostaviti generacijama koje dolaze? Agoniju, tragediju? To će biti naša zajednička tragedija ako ne kažemo ko je odgovoran za to. Nijednog trenutka neću reći da ste odgovorni vi, reći ću da ste odgovorni za Zakon o informisanju, jer ste ga branili, ali nikada nisam čuo da ste branili ratni zločin. Ako to jednoga dana učinite, onda ću ukazati i na vašu ličnu odgovornost. Nikada nismo rekli da je Srpska radikalna stranka odgovorna za ratne zločine, ali onoga trenutka kada budemo imali ime i prezime svakog radikala koji je za tako nešto odgovoran, to ćemo reći. Jer, (Predsedavajuća: Tri minuta i 30 sekundi.) izbegavanje toga, bilobi poistovećivanje 300.000 glasova koje ste dobili na poslednjim izborima sa jednom takvom idejom, a siguran sam da u Srbiji ne da nema 300.000 ljudi, nego nema troje ljudi koji bi podržali politiku ubijanja nevinih, koji bi podržali politiku stvaranja masovnih grobnica u predgrađima Beograda, paljenja leševa, krematorijuma. Pa, Evropa se sa tim rastala pre 50 godina. Ovo nije nacističko društvo. Za nas je to neprihvatljivo i to vrlo jasno osuđujemo [[aplauz]]
Narodni poslanik Čedomir Jovanović je imao repliku na izlaganje Aleksandra Vučića [[Vojislav Šešelj, sa mesta: Dajte mi repliku, da li mi dajete repliku?]] Ne. Nema osnova za repliku po Poslovniku Narodne skupštine. Ima četvoro, petoro narodnih poslanika prijavljenih. Po Poslovniku ima reč narodni poslanik Rajko Baralić.
Gospođo Čomić, narodni poslanici, prekršene su odredbe čl. 95. i 96. u stavu 2. Gospođo Čomić, između ponašanja gospođe Nataše Mićić, koja se ponaša kao Rišelje i vašeg nastojanja da se ponašate kao Gandi, ovde nedostaje gospodin Maršićanin. Morate biti u ovome što radite jasniji. Ili imate nivo tolerancije da Skupština može normalno da funkcioniše, ili upozorenjem kojim, kao što vidite, ne postiže se cilj, koji jesta pred vama, stvarate atmosferu u kojoj radimo čitavo pre podne. Već sam jednom u vezi sa članom 96. stav 1. imao intervenciju po Poslovniku. Narodni poslanici SRS su imali sa narodnim poslanicima Demokratske stranke Srbije jedan interpersonalni, da kažem, mali žamor i nekakvo koškanje, pa ste onda gospodinu Čedomiru Jovanoviću po tom osnovu dali pravo na repliku, da u ime poslaničke grupe, koja ovde nije bila spomenuta i nije bila predmet rasprave, dobije reč. To pitanje u vezi sa nastupanjem gospodina Čedomira Jovanovića mora da se raspravi na korektan način. U ovom trenutku zaista ne postoji merodavni spisak svih članova ostatka ili kako god hoćete da kažete, izvinjavam se štodajem imena toj koaliciji, odnosno tom poslaničkom klubu. Od svih članova tog poslaničkog kluba i mi moramo znati ko čini taj poslanički klub. Javna je tajna da jedan broj narodnih poslanika ne želi da potpiše spisak koji ovom salom kruži i koji treba da bude novi spisak članova poslaničkog kluba DOS-a, bez jedne, druge ili treće stranke koje su do sada bile u DOS-u.
Narodni poslaniče Rajko Baraliću, molim obaveštenje da li je ovo što sada činite povreda Poslovnika?
Ovo nije. Ovo je obrazloženje zašto je došlo do kršenja Poslovnika.
Spomenuli ste član 96. i član 95. Sadržaj vašeg izlaganja odnosi se na član 24. Poslovnika narodne skupštine. Ili ga spomenite, ili da se složimo da ste izašli za to da zajedno sa svim ostalim poslanicima kršite Poslovnik Narodne skupštine. Upozoravam vas na sadržaj izlaganja.
Nemojte me upozoravati. Tri puta ste prekršili odredbe člana 95. jer narodnim poslanicima niste dali reč po Poslovniku, već ste davali narodnim poslanicima reč po pravu na repliku. Dakle, ta stvar je očigledna. (Predsedavajuća: Tri minuta i 10 sekundi.) Ovaj jaz o kome je ovde govorio gospodin Jovanović ... (Predsedavajuća: Konstatujem da kršite odredbe Poslovnika Narodne skupštine. Tri minuta i 23 sekunte.) ... vi, naravno da možete da činite šta god hoćete. (Predsedavajuća: Mogu da činim samo ono na šta sam po Poslovniku obavezna.) ... ali to ne činite. Činite suprotno.
Tri minuta, 33 sekunde. Prekoračili ste vreme. Zahvaljujem se. (Isključen je mikrofon.)
Ja ću govoriti dovoljno glasno da se mogu čuti i bez mikrofona. Hajde, izrecite mi opomenu. (I dalje stoji za govornicom.)
Zahvaljujem se narodni poslaniče. Zahvaljujem na intervenciji o kršenju Poslovnika. Samo da dam obrazloženje. Narodni poslanik Rajko Baralić nije pratio rad sednice Narodne skupštine. Narodni poslanik Čedomir Jovanović se javio za repliku prvi, nakon konstatacije i stava o definiciji sukoba ili jedinstva između Demokratske stranke i Demokratske opozicije Srbije. To je, u pravu ste, lepim jezikom rečeno, u žamoru razrešeno. Moja odluka da primenim Poslovnik tako da svi poslanici koji su javno za ovom govornicom dobili reč završe svoj krug replika, ide u prilog normalnog toka sednice, a ne kršenja Poslovnika. Da li želite da se Narodna skupština izjasni o kršenju Poslovnika - čl. 95. i 96. stav 1? (Ne.) Izvolite, oko kršenja Poslovnika, narodni poslanik Zoran Radovanović.
Zahvaljujem. Morao sam da pišem koliko ima povreda Poslovnika. Pa, idem redom: član 95. stav 1, član 96. stav 5, član 99. stav 3. i član 100. stav 1. Ono što ne piše u Poslovniku je to da vaše objašnjenje na koje ste obavezni posle prigovora nekog poslanika, traje obično duže od tri minuta, tako da nema potrebe o tome da pričamo. Budite vi malo kraći kada objašnjavate, kada dajete odgovor poslaniku. Javio sam se, pre svega, zbog toga što su se ovde koristili uvredljivi izrazi, član 99. stav 3, od strane nekoliko poslanika, pre svega od strane gospodina Jovanovića. Mene kao Srbina, pre svega, interesuje 2.300 ljudi sa Kosova, šta je sa Račkom, sa Markalama? Kada je traženo ovde da se formira anketni odbor, tražim da se svi odbori, koji su vezani za pojedine oblasti, izjasne pa i Odbor za zdravstvo ove skupštine trebalo bi dase izjasni o tome zašto se narušava mentalno zdravlje stanovnika Srbije, emitovanjem onakvih emisija. Zatim, Odbor za kulturu i informisanje, zašto se i ko je dozvolio onom Crkvenjakovu, Kamenjakovu, ne znam kako se zove, da emituje onakvu emisiju.
Molim narodnog poslanika da se izjasni koja odredba Poslovnika je prekršena ovim što sada izgovarate kao sadržaj i citat kršenja Poslovnika Narodne skupštine.
Dužan sam u mojih tri minuta da obrazložim gde je prekršen Poslovnik.
A ja sam dužna u vaših tri minuta da se vi držite teme kršenja Poslovnika.
Zamolio sam vas da budete kraći. Nema potrebe da nam držite moralno-politička predavanja. U mojih tri minuta imam pravo da kažem o čemu se radi. Član 99. stav 3........
Što se tiče moralno-političkih predavanja, molim vas da sa mnom ne komunicirate. Moja poslovnička obaveza i pravo je da prekidam govornika onda kada se ne drži teme.
Vi pričate kao žena u prvoj godini braka. Obično žene tada mnogo pričaju. Član 99. stav 3. kaže - da nije dozvoljeno korišćenje uvredljivih izraza, kao ni iznošenje činjenica i ocena koje se odnose na privatni život drugih lica. Ja sam drugo lice, to su činjenice koje se odnose na moj život i u tri minuta imam pravo da kažem ono što mislim. Dodajte mi vreme koje ste mi oduzeli, pa posle 15 minuta objašnjavajte ono šta ste hteli da kažete. Znači, molim vas da se svi odboriizjasne o tome zašto se Srbi u ovojSrbiji, u ovojzemlji ...
Tri minuta.
....na takav način prikazuju.
Postupam, narodni poslaniče, po vašem zahtevu, tri minuta imate prava da kažete ono što imate. Imate ispred još prijavljenih poslanika koji traže povredu Poslovnika. Molim vas da se ne približavate govornici dok vam predsedavajući Narodne skupštine to ne dozvoli. Po Poslovniku se javio narodni poslanik Vojislav Šešelj.
Vi ste prekršili član 96. Poslovnika jer mi niste omogućili repliku na izlaganje Čedomira Jovanovića, koji je govorio o Srpskoj radikalnoj stranci na krajnje nekorektan način, a dozvolili ste Čedomiru Jovanoviću da govori o srpskim zločinima na osnovu jedne propagandne televizijske emisije NATO pakta. Vi ste tada trebali da upozorite Čedomira Jovanovića da je to propagandna emisija. Ne sporim da je u Srebrenici bilo zločina nad Muslimanima. Bilo je, ne znam koliko je bilo tih zločina, ali nema čoveka na svetu koji bi više od mene želeo da se tačno istraži ko je počinio te zločine. Vi ste pustili iz zatvora i Dominika Petrušića i još neke ljude koji su bili osnovano osumnjičeni da su to organizovali po zadatku francuske obaveštajne službe. Sa aspekta srpskih interesa to je bio strašan zločin, jer da suSrbi uredno, kako je bilo planirano, svim muslimanima omogućili da izađu u Tuzlu, predalo bi se i Goražde. Goražde nije predato srpskim snagama posle tih zločina nad muslimanskim vojnicima. Drugo, bio sam na masovnim sahranama Srba u Podrinju, u Skelanima, koje su pobili Muslimani iz Srebrenice. Jedna emisija u kojoj se ne prikažu obe strane rata je neobjektivna, tendenciozna. Kome je bilo u interesu da se to desi pred krajrata. Drugo, dozvolili ste Čedomiru Jovanoviću ovde da u negativnom kontekstu govori o Srpskojradikalnojstranci povodom navodnihgrobnica sa leševima u okolini Beograda. Još nijedan dokaz nije iznesen. Nijedan jedini dokaz, osim priča Dušana Mihajlovića, kome ništa ne verujemo. Samo da vam kažem neke podatke o kojima ste morali da vodite računa. Prvo, prvi čovek koji je lansirao tu priču zove se Oskar Klipe. On je vlasnik "Timočke krimi revije". Taj čovek je menjao ime i prezime u Dragan Vitomirović. Zašto je menjao ime i prezime i za koga radi? Izbačen je iz Službe državne bezbednosti zbog krađe zlata na Kosovu i sada je član Nove demokratije. Ovde treba jasno da istražimoi zašto onda odbijate da se prihvati inicijativa o formiranju anketnog odbora, da vidimo sve, sve da istražimo, ko vodi kampanju protiv srpskog naroda, pa onda taj ko vodi kampanju protiv srpskog naroda neka dokaže da su zločini zaista postojali, a ne mesecima se na državnojteleviziji priča o zločinima, a nijednog još dokaza nema, još nijednog leša nema da je dokazano da je zakopan na nelegalan način u okolini Beograda. Završavam, vi treba da mi date reč svaki put kada neki drugi poslanik pomene Srpsku radikalnu stranku u nekom kontekstu koji nije objektivan po mom mišljenju, koji nije korektan, dezinterpretira naše javno izražene političke stavove. Insistiram da mi date pravo na repliku.
Narodni poslanik Vojislav Šešelj je neobavešten o predlogu za anketni odbor. Niko nije odbio da se formira ankentni odbor koji ima temu i sadržaj, sve ono kako predlagač misli. Dakle, izrečena je neistina za ovom govornicom. Nije odbijen anketni odbor. Drugo, narodni poslanik Vojislav Šešelj smatra da predsedavajući greši zato što ne prekida govornika kada po njegovom mišljenju iznosineobjektivne činjenice o Srpskojradikalnojstranci. Nema načina da ja na takav način reagujem. Na sva istupanja svih poslanika reagujem kada ulaze u zonu kršenjaPoslovnika. Narodni poslanik Čedomir Jovanović nije nijednom u svom izlaganju doveo u vezu ni ratne zločine, ni masovne grobnice i Srpsku radikalnu stranku. Da je to učinio bio bio prekinut i bilo bi mu izrečeno upozorenje da se sa uvažavanjem odnosi prema drugim poslanicima. Zaista nije. Da li želite da se izjasnimo o kršenju člana 96. stav 1? Pre nego što stavim na glasanje samo da podsetim narodnog poslanika na kršenje prvog stava člana 96, da u tom članu 96. postoji i stav 3, dau slučajevima iz 1. i 2. stavaovog člana, o uvredama, uvredljivim izrazima, odluke donosi predsednik Narodne skupštine. Znači, tražite praktično kršenje Poslovnika po mojimodlukama kao predsedavajućeg. (Vojislav Šešelj, sa mesta: Jel mi ne dajete pravo na repliku?) (Ne). Molim narodne poslanike da se izjasne. Zaključujem glasanje i saopštavam da je za predlog da je predsedavajući prekršio Poslovnik glasalo 44, protiv 89, uzdržanih 6, nije glasalo 22 od ukupno 161 narodnog poslanika. Konstatujem da Narodna skupština nije donela odluku o kršenju Poslovnika. Po Poslovniku, drugi put, izvolite.
Prekršen je član 95. Molim vas da citate ne uzmete u vreme koje ću govoriti. Stav 1.: "Narodnom poslaniku koji želi da govori o povredi Poslovnika predsednik Narodne skupštine daje reč odmah po završenom izlaganju prethodnog govornika". Vi ste davali ovde reč poslanicima na osnovu liste diskutanata za repliku. Prva povreda. Drugi citat: "Narodni poslanik je dužandanavede koja je odredba Poslovnika po njegovom mišljenjupovređena, da je citira, obrazloži itd. i najviše može da govori tri minuta". Nikome niste dali da govori tri minuta i da obrazloži zbog čega smatra da je povređen Poslovnik. Druga povreda, stav 3: "Predsednik Narodne skupštine dužan je da nakon toga da objašnjenje". Vi meni malopre niste dali nikakvo objašnjenje. Povreda Poslovnika, stav 4 - ako i posle objašnjenja predsednika Narodne skupštine poslanik ostaje itd. - vi niste pitali Skupštinu da se izjasni o tom stavu. Znači, vi ste povredili u prethodnoj priči i stav 96, odnosno član 96. stav 5. Malopre je gospodin Jovanović govorio četiri minuta,iako piše da replika može trajati tačno tri minuta. Mene ste isključili u drugom minutu i 59 sekundi.
Izjavili ste da želite svoja tri minuta. Možemo da pogledamo stenogram. Rekli ste - dozvolite mi moja tri minuta. Ja sam poštovala vašu želju. Svi ostali poslanici imaju 30 sekundi, pa još 30 sekundi, pa još 30 sekundi da se dovrši misao. Vaš izričit zahtev je bio da govorite tri minuta. Imate dodatno 20 sekundi, plus 15 sekundi, plus 10 sekundi, plus 10 sekundi, od sada.
Vrlo ste ljubazni. Mislim da kada biste sa tolikom količinom reči, što kažu medicinari alogorejom, koja nastupa kod vas u određenim trenucima (ništa nije uvredljivo), branili interese srpskog naroda, bilo bi mnogo bolje za ovu državu. Ponavljam, kao čovek, kao humanista i kao socijalista - ne mogu da prihvatim zločin, niti ga prihvatam. Pre svega, želim...
Član Poslovnika u kome se govori o zločinima, molila bih.
Obrazlažem zbog čega je izvršena povreda Poslovnika. Način na koji ću ja obrazložiti, kako sam video i shvatio poslanika koji je pričao o tome, daje za pravo, i ovo mi računajte, daje za pravo poslaniku da posle mene izađe i kaže da li je pogrešno protumačen ili ne. Da li je tako, gospođo Čomić? Znači, ako me ne razume, neka izađe ponovo. Prema tome, ja bih molio još jedanput da ponovim i završavam, da vidimo gde je 1.300 Srba sa Kosova i Metohije, šta je bilo sa Srbima ...
Molim narodne poslanike da ne dobacuju.
... šta je bilo sa njima do danas. Kada to utvrdimo, onda ćemo gledati emisije BBC, SKY i CNN, da vidimo šta je bilo sa drugim ljudima. Znači, ponavljam nijedan normalan čovek, socijalista neće biti za zločin, ali srpski narod nije zločinački i onaj ko ovo emituje, ko našoj deci usađuje u glavu da smo mi krivi - to nije dobro i narod će ga pamtiti po tome.
Moram naći meru objašnjenja. Narodni poslanik je insistirao. Moram naći meru između izričitog zahteva narodnog poslanika i drugih zahteva iz iste poslaničke grupe da kršim Poslovnik dajući objašnjenja i da ne treba da dajem više nikakva objašnjenja. Ili se morate dogovoriti u okviru poslaničke grupe ili da napravimo stav prema tome kako predsedavajući poštuje Poslovnik ili da ja tražim meru. Konstatujem da narodni poslanik Stevan Ž. Gudurić pripada drugoj struji u okviru poslaničke grupe, koja smatra da ne treba objašnjenje. No, ipak, evo mere. Dakle, neću citirati na koje odredbe je upozoreno. Podsetiću vas, kada je o replikama reč, na treći stav člana 96 - odluku o pravu na repliku i odluku o tome da li je u izlaganju bilo nešto uvredljivo,donosi predsednik Narodne skupštine. Ne smatram da sam prekršila Poslovnik i mislim da su svi oni koji su tražili reč i koji su hteli da govore, osim narodnog poslanika Tomislava Nikolića, kršili Poslovnik. Da li narodni poslanik želi da se glasa o kršenju svih stavova? Ne. Narodni poslanik Tomislav Nikolić, kršenje Poslovnika.
Ne znam da li ste mene ostavili kao poslasticu, ali već pola sata tražim reč, najpre za repliku, a onda i za povredu Poslovnika član 95. stav 1, zato što sam imao prava na repliku i to je bilo još kada je izlazio poslanik iz DSS-a koji je direktno srpske radikale optužio za zločine. To je cela Skupština čula. Gospodin Jovanović je to činio blaže, pa je rekao ako pronađu da su radikali, ali je Mihajlov iz DSS-a jasno i glasno rekao - vi ste krivi za to što se dešavalo, vi ste to radili. Vi se niste ni usudili da odgovorite ili da upozorite gospodina Mihajlova. O čemu se radi? Vama ne trebaju nikakvi politički poeni. Cela Srbija zna o kakvoj se stranci radi. Jutros nismo mogli više ovaj teror da trpimo na državnoj televiziji. Jutros smo vam predložili razuman potez, čak u tom anketnom odboru smo predvideli da ima više vaših poslanika nego naših, da se konačno izjasnimo šta to radi državna televizija. Da vidimo zašto smo taoci stranih informativnih emisija. Zašto moramo na državnoj televiziji da gledamo filmove o Srbima, sa prevodom, zašto naša televizija ne pravi filmove o našem narodu. Samo nam je to bio jedini motiv. Pričamo o Srebrenici. Neka se izjasne poslanici da li se već bio ohladio vo kojeg je Đinđić jeo na Palama u to vreme, ili je tek pečen. Svi smo mi tada išli u Republiku Srpsku da ohrabrimo taj narod, da ga podržimo u pravednoj borbi, i oni koji sada govore da su svi Srbi zločinci, samo što se nešto promenilo pa je profitabilnije pred Zapadom praviti se nevin kako ne znaš ni gde je Drina. Znamo svi gde je Drina, znamo dokle je Srbija. Srbija je do poslednjeg srpskog manastira na zapadu. Srbija je do Jasenovca i nikada to nemojte da zaboravite. Ako to zaboravite, zaboravićete i ovu današnju granicu za nekoliko meseci. Evo, već vam prete da će Vojvodinu oteti, a vi se pravite ludi i blesavi. U tome je samo problem. Molim vas gospođo Čomić, ja ne koristim pravo na repliku jako često, ne koristim ni pravo na povredu Poslovnika, ali kada zatražim to pravo, molim vas da me vrednujete jednako kao i ostale poslanike.
Jedino da se glasa ponovo o kršenju, ako narodni poslanik želi? Ne. Reč ima narodni poslanik Čedomir Jovanović, za... da li je replika? Narodni poslanik traži repliku ili je po Poslovniku, molim vas, osnov za repliku?
Pomenut sam od gospodina Šešelja, gospodina Nikolića i verovatno svih onih koji će me pomenuti. Skupština nije mesto na kojem mi želimo vas da optužujemo, niti mi želimo vama da sudimo. Nervoza i vika sa kojom vi reagujete na nešto što nema nacionalni interes niti sme da ga ima, već strogo individualni, mnogo više okrivljuje vas od svega onoga što smo mi rekli. Danas je tema ovog parlamenta Zakon o građevinskom zemljištu. Ako možemo da se vratimo na izmene i dopune tog zakona, a neki drugi put da razgovaramo o žutim osama, o svemu onome što može da ima veze sa nekim pojedincima koji ovde predstavljaju opoziciju.
Narodni poslanik Milorad Mirčić, po Poslovniku.
Znam, dame i gospodo poslanici, da novoformirane poslaničke grupe, koje su proizašle iz okvira DOS-a, vole onu poznatu društvenu igru "Ide maca oko tebe...", da vi, predsedavajući, volite da komentarišete Poslovnik u stilu - ko zadnji čučne, ali za sve te društvene igre koje vi sprovodite, morate ...
Molim vas, član Poslovnika?
Morate imati potreban broj poslanika prisutnih u ovoj sali. Prema članu 80. tražim da se utvrdi kvorum, jer i vizuelno može da se konstatuje da ne odgovara broj prisutnih onome što je na ekranu.
Narodni poslanik Milorad Mirčić traži utvrđivanje kvoruma. Molim narodne poslanike da ubace svoje identifikacione kartice i postupe po članu 113. i članu 114. Kao predsedavajući, moram da konstatujem da narodni poslanici iztrećeg, četvrtog ipetog reda, osim poslanika koji sedi naposlednjoj stolici, a sad ion, krše član 113. i član 114. U slučaju kvoruma, tražiću da se primeni 3. stav člana 100. Poslovnika Narodne skupštine, koji kaže: "Narodna skupština, na predlog predsednika Narodne skupštine, bez pretresa može da izrekne meru udaljenja sa sednice",zbog povrede reda na sednici koji se odnosi na kršenje Poslovnika o poštovanju registracije elektronskom karticom na elektronskom sistemu za glasanje. (Vojislav Šešelj, sa mesta: Ajde, stavi na glasanje.) Rekla sam - kada i ako budemo imali kvorum. Konstatujem da Narodna skupština u 13,04 časova nema kvorum za rad i dajem pauzu od 25 minuta. Rad nastavljamo u 13,30. Nastavak sednice u 13,40 časova. Dame i gospodo narodni poslanici, molim vas da nastavimo rad sednice Narodne skupštine Republike Srbije, posle pauze. Za nastavak rada molim vas da utvrdimo da li ima kvorum. Konstatujem da Narodna skupština nema uslove za rad, a da dva narodna poslanika, narodni poslanik Tomislav Nikolić i Vojislav Šešelj, krše član 113, jer su prisutni u sali, a nisu registrovani. Poslepodnevni deo sednice nastavljamo u 15,30 minuta. Poslanik koji počinje raspravuu načelu u poslepodnevnom delu je Martić Miroslav.
Dame i gospodo narodni poslanici, očigledno je da je u Srbiji ovih desetak, petnaest godina kao i u svemu ostalom i u oblasti urbanizma vladao jedan veliki haos. Jedan od najvećih problema u ovom prethodnom periodu, a ja sam u tom periodu bio u lokalnoj upravi u okviru Koalicije "Zajedno", a i sada u okviru DOS-a, upravo je bila bespravna gradnja. Skoro da za ovih prethodnih pet godina od niza problema koje smo imali kao lokalna uprava, a u vezi sa bespravnom gradnjom, nismo uspeli na jedan povoljan način to da rešimo. Bez obzira što smo donosili niz obustava o gradnji, bez obzira što je izrečeno niz kazni i bez obzira što su čak i neki ljudi privođeni na razgovore u MUP. Mi nismo uspeli značajnije da zaustavimo taj nivo bespravne gradnje, koji je dostigao nepodnošljive razmere, bar kada je Užice u pitanju, a pretpostavljam da je slična situacija i u drugim gradovima. Iz tih razlogamislim da ovaj predlog zakona o gradnji na neki način pokušava da reši jedan urbanistički građevinski haos koji je do sada postojao u velikom broju gradova u Srbiji. Vi znate da je ovaj postojeći zakon, koji vi hvalite kao zakon koji je ipak bio dosta dobar, na neki način onemogućavaoda se značajnije zaustavi ta bespravna gradnja, a iz razloga što kaznene odredbe nisu bile takve da su one koji bespravno grade primoravali da tu bespravnu gradnju zaustave. Ne samo da nisu tu bespravnu gradnju zaustavljali, već su je nastavljali, a u principu se uvek odvijalo tako što građevinski inspektor izda rešenje o obustavi gradnje, ako to ne urodi plodom, onda se preda sudiji, sudija izrekne kaznu. Međutim, ta bespravna gradnja se uglavnom nastavljala i to po pravilu već ustaljenim načinom, vikendom, subotom i nedeljom i bez obzira na izlazak naših inspekcija. Od građevinske inspekcije preko inspekcije zaštite na radu, preko inspektora rada. Ta bespravna gradnja je uzela takvog maha, da praktično bez nekakvih vidnih zakonskih odredbi i kaznenih odredbi, ona nije mogla biti zaustavljena. Mislim da jedan od načina da se ova bespravna gradnja zaustavi, iako veliki broj primedbi imaju predstavnici opozicije, upravo taj rigidan sistem kaznenih mera, pre svega novčanih, koje su do sada, moramo da priznamo, bile beznačajne. A zatim, ako i to ne da rezultate, sasvim je jasno po ovom zakonu da sleduju i krivične prijave i praktično odgovornost u smislu zatvaranja tih ljudi koji bespravno grade, a bez obzira na to što nemaju ni urbanističke ni građevinske dozvole. Mislim da je jedna od dobrih mera ovog zakona što je praktično uslov da bi se nekakav objekat priključio na vodovod, kanalizaciju, energetsku mrežu ili PTT mrežu, da ima građevinsku i urbanističku dozvolu, da ima znači svu dokumentaciju koja je potrebna. Primedba da ćemo ovakvim zakonom onemogućiti one ljude koji imaju nizak životni standard i koji na taj način pokušavaju da reše svoj životni problem, praveći stambene objekte i rešavajući svoje stambeno pitanje, ne stoji u ovom momentu. Deo građana Srbije koji najteže živi, pa skoro ništa ni ne pravi, niti ima uslova nešto da pravi. U ovom momentu najviše bespravnih objekata upravo prave neki novokompanovani biznismeni i neki ljudi koji su na lak način dospeli do para. Pri tome, ne samo da odstupaju od urbanističkih i građevinskih uslova, nego prave da im se dopada i na način na koji im se to dopada. Skoro niko od njih, čak ni oni koji su dobili urbanističku i građevinsku dozvolu, ne pridržavaju se te urbanističke i građevinske dozvole, već od nje odstupaju... (Predsedavajuća: Pet minuta i 30 sekundi.) ... upravo po meri stvari kako im to odgovara. Da je i u ovoj oblasti vladao građevinski haos, dovoljan primer govori to što po nekoj proceni, ima 900 hiljada bespravnih objekata. Najveći građevinski haos je vladao između ostalog i na Zlatiboru, žao mi je što vreme ističe, hteo sam na konkretnom primeru da vam kažem kakav građevinski haos vlada na Zlatiboru i na koji se način... (Predsedavajuća: Šest minuta.) ... to dešavalo. Opštinsko rukovodstvo Čajetine je smenjeno pre dve godine i to opštinsko rukovodstvo SPS-a i direktor Direkcije, upravo zbog tog urbanističkog haosa na Zlatiboru. Da vam ne pričam o jednom vašem bivšem poslaniku, članu SPS-a, a u zadnjem periodu JUL-a, gospodinu Čutoviću, koji je na Zlatiboru radio šta je hteo i kako je hteo. (Predsedavajuća: Šest minuta i 30 sekundi.) Sve se to dešavalo pod budnom kontrolom legendarnog ministra Baneta Ivkovića, iako vi kažete da on sjajno obavlja svoj posao. Hvala. [[Aplauz.]]
Narodni poslanik Božidar Vučurović, po Poslovniku.
Reklamiram poveredu Poslovnika u članu 88. - vreme izlaganja narodnog poslanika. Na početku je predstavnik vladajuće većine izašao i tražio da se vreme diskusije skrati na pet minuta. Mi koji smo glasali protiv toga, pa i prekoračimo neki minut, da im se progleda kroz prste. Ali, oni koji su glasali za pet minuta i govore sedam minuta, onda to zaista nije u redu. Da vas podsetim da ste isključivali ton govornicima iz drugih stranaka kada prekorače tridesetak sekundi, a sada ste blago opomenuli gospodina koji je govorio tačno sedam minuta.
Da li želi narodni poslanik da se glasa o kršenju Poslovnika? (Da.) Molim narodne poslanike da se izjasne glasanjem. Za povredu 57, protiv 70, uzdržanih 10, nije glasalo 32, od ukupno 169 narodnih poslanika. Konstatujem da Narodna skupština nije odlučila o kršenju Poslovnika, odnosno odlučila je da nema kršenja Poslovnika. Ima reč narodni poslanik Nataša Jovanović, po Poslovniku.
Dame i gospodo narodni poslanici, prekršen je član Poslovnika 99, prvi stav, koji kaže da su narodni poslanici dužni da poštuju dostojanstvo Narodne skupštine. Dostojanstvo Narodne skupštine se ne poštuje samo u sali, u kojoj se odvija sednica, koja je ovakva i sa ovakvim dnevnim redom, i u ovakvoj atmosferi, već i u hodniku, na stepenicama, a naročito onda kada pripadnicima sedme sile poslanici Narodne skupštine daju izjave o bilo kom pitanju, komentarišu bilo šta. Čedomir Jovanović, predsednik okrnjene poslaničke grupe tzv. Demokratske opozicije Srbije, je na najgori mogući način, pre sat i po vremena, u hodniku Narodne skupštine, gde je pred više novinara dao izjavu, nasrnuo na poslanika, verbalno, ali i fizički moguće da možemoda očekujemo, ali verbalno, na najgrublji mogući način nasrnuo na novinara redakcije "Velika Srbija" i "Radikalski talasi", Vladimira Đukanovića. Zbog čega - Čedomir Jovanović je odgovarao na pitanja novinara, i na pitanje Vladimira Đukanovića, koji je rekao: "Da li ste, gospodine Jovanoviću, upoznati sa činjenicom da su, navodno pobijeni i nestali muslimani iz Srebrenice, aktivno učestvovali u operacijama na planini Ozren i da su se svi ti muslimani našli na biračkim spiskovima u bivšoj Bosni i Hercegovini? Da li je emisija o navodnim zločinima u Srebrenici morala da se prikaže na državnoj televiziji, dan pred parastos poginulim Srbima u Kravici, gde je ubijeno 3.500 Srba?"
Narodni poslanik Nataša Jovanović ovog trenutka ne poštuje dostojanstvo Narodne skupštine, citiranjem izjava novinara iz skupštinskih hodnika. Molim, narodni poslaniče, da se držite sadržaja, kada se javljate po kršenju Poslovnika.
Znate šta je Čedomir Jovanović na to odgovorio? Molim vas, nemojte da me prekidate, imam još ceo minut. Rekao je - "Znam, nije to bilo na dan parastosa, nego na dan godišnjice." Čedomir Jovanović zaboravlja srpske žrtve, a navodne ratne zločine pripisuje Srbima i srpskim junacima.
Molim narodnog poslanika da ne ističe stavove o privatnom životu drugih lica, ne može da zna šta oseća i šta zna Čedomir Jovanović.
Molim vas da Skupština glasa o tome da je povređen član 99. stav 1. od strane Čedomira Jovanovića, koji se na ovakav i na svaki drugi način obračunava sa svojim političkim neistomišljenicima. Hvala.
Narodni poslanik Nataša Jovanović upozorila je na poštovanje dostojanstva Narodne skupštine. Mogu samo da ponovim da, ako želimo da drugi poštuju dostojanstvo Narodne skupštine, onda to moramo da činimo i sami. Narodni poslanik Nataša Jovanović je jedna od poslanika, koja je morala biti upozoravana na prekoračenje vremena, što je obaveza po Poslovniku, na obraćanje, u toku današnjeg dana sednice, ne samo sada, na obraćanje drugim narodnim poslanicima i na niz prekršaja Poslovnika, koji su učinjeni u toku nastupa i izjava za govornicom narodnog poslanika. Narodni poslanik u holu je obavezan da poštuje Poslovnik, ne po vašem tumačenju, nego po svom tumačenju, i jedino što mogu da pitam - da li hoćete da se Narodna skupština izjasni o kršenju Poslovnika? Narodni poslanik Čedomir Jovanović se javio za repliku.
Gospođo Čomić, dame i gospodo narodni poslanici, da bi neko bio poslanik, nije dovoljno podići poslaničku legitimaciju, već je potrebno odbraniti između ostalog i dostojanstvo o kome je govorila gospođa, ili gospođica Jovanović. U svom nastupu, u kome ste, navodno, prepoznali moje verbalno nasilje, i pretpostavili neko buduće fizičko, vi niste naveli nijednu činjenicu, a pritom niste bili ni očevidac tog razgovora, za razliku od brojnih drugih novinara. S obzirom da niste bili prisutni, vi možete samo nešto da pretpostavljate, i možete da govorite na osnovu, između ostalog, i svega onoga što ste prethodno govorili pred poslanicima ovog parlamenta i da očekujete od nas da vam verujemo na reč. Lično nijednom poslaniku SRS ne verujem nijednu reč, ni jedno slovo. Kada vi uzmete u odbranu novinarstvo i profesiju novinara, razmišljajte o svemu onome što ste, kao vlast, tim ljudima uradili. Tačno je da sam čoveku, koji se predstavio kao novinar "Velike Srbije", odgovorio da me je sramota da licitiram sa imenima, ili sa nacionalnostima žrtava i da me ne interesuje ko danas leži u bosanskim gudurama, da me interesuje ko je njih tamo ostavio. Ivo Andrić je u pripovetci "Vezirov slon" rekao da je Bosna čudna zemlja, da u njoj narodi teško mogu da žive nad zemljom, ali da se sreću pod zemljom. Vlast koju ste vi činili, i jedno vreme vrlo jasno podržavali, potvrdila je tu tragičnu sentencu. Neka se nikada više ne ponovi to jedinstvo. Ali, mene ne interesuje koji danse obeležava u Kravicama, koji dan u Srebrenici,hoću da znam ko je odgovoran za te ratne zločine, i nikada nisam jedne negirao, a druge podržao. [[Aplauz.]] Prekinite više od ovoga naroda da pravite ono što on nikada nije bio. Ovaj narod poštuje svoje protivnike,bar je poštovao, dok oni koji su danas opozicija nisu počeli da ga predstavljaju i vode. Sramota je na takav način razgovarati o nečemu što je u toj meri nesrećno i tragično. To je neodgovorno. Pa oni koji rade u "Velikoj Srbiji", onim što su uradili za tu "Veliku Srbiju", oduzeli su sebi pravo, pravo koje prati svakog pristojnog novinara (novinari teže istini, a ne parafrazi istine).
Ima reč narodni poslanik Nataša Jovanović, po Poslovniku.
Gospođo Čomić, prekršili ste član 1. i član 28. Poslovnika Narodne skupštine. Kao prvo, ne možete da me prekidate u mom izlaganju o povredi Poslovnika, na šta imam pravo u roku od tri minuta, u drugom minutu, tačnije, psle jednog minuta i 52 sekunde. Svoju nepristojnost ste demonstrirali, iako se trudite da to zabašurite kroz nekakvu floskulu o lepom ponašanju, na način koji je toliko providan i toliko licemeran, da je celokupna javnost sa tim upoznata. Prema tome, s obzirom da svetla obraza, ponosno, naročito zbog stranke kojoj pripadam i birača koje predstavljam ovde, izlazim za skupštinsku govornicu, reći ću vam da ne samo da način vašeg obrazloženja nije pristojan, nego je licemeran i krajnje u suprotnosti sa Poslovnikom o radu Narodne skupštine. Ne bih se vraćala na ono što je rekao prethodnik, jer i prisutni novinari, a naročito novinar koji je na takav način bio od strane prethodnika zlostavljan, su imali prilike da čuju odgovor. Verovatno ćete vi to ponosno objaviti u svim informativnim emisijama svih televizija koje su pod vašom kontrolom. Ali, neka to prethodniku služi na čast. Meni to na današnji dan, na Petrovdan i na parastos srpskim žrtvama u Kravicama ne služi na čast. Što se tiče onoga kako zastupam birače koji su me ovde poslali i šta je potrebno da bi neko bio narodni poslanik, o tome govore birači koji su me poslali u Narodnu skupštinu ispred poslaničke liste SRS. (Predsedavajuća: Neka se narodni poslanik Nataša Jovanović vrati na sadržaj kršenja Poslovnika.) A, što se vas tiče... sadržaj povrede Poslovnika je od strane predsedavajuće u članu 1. i članu 28, gde ne dozvoljavate da se argumentovano govori o onome što je povreda Poslovnika. Vi prekidate govornika i dajete obrazloženja koja su svojstvena samo vama. Znate,gospođo Čomić, kada ne bismo slušali to što vi pričate, a dosadili ste i Bogu i narodu ova tri dana koliko ste za govornicom, mogli bismo da zamislimo, a imate idealne predispozicije da na autobuskoj centralnoj stanici u Beogradu, na železničkoj, objavljujete kada je koji polazak za Mladenovac, Kragujevac, Niš ili na surčinskom aerodromu da objavljujete kada koji avion kreće za Tivat i Podgoricu.
Razlika između objavljivanja vremena na autobuskoj stanici i aerodromima je u tome što isti objekti poštuju vreme polaska, a narodni poslanici ne poštuju vreme koje im je dato odlukom Skupštine za ono što je izlaganje na sednici Narodne skupštine. Osporavanje za kršenje Poslovnika ne stoji, zato što u članu 98. stav 2. se kaže da niko ne može prekidati govornika, niti ga opominjati osim predsednika Narodne skupštine, u slučajevima predviđenim ovim poslovnikom. Onog trenutka kada narodni poslanik izađe iz teme, prekrši članove Poslovnika: 99, 100, 101, 96. i 95, predsedavajući Narodne skupštine primeni stav 2. člana 98. Za kraj ove teme o kršenju Poslovnika, ne narodnom poslaniku Nataši Jovanović, ako ćemo se saslušati, meni je potpuno jasno kao i svima nama ovde, da je cela ideja u tome da se ova sednica Narodne skupštine ne održi u redu i ne održi po dnevnom redu do kraja. To je legitimno pravo svih onih koji imaju takve namere. Moja je obaveza da se ova sednica Skupštine završi u redu i sa datim dnevnim redom. Ima reč narodni poslanik Tomislav Nikolić, kršenje Poslovnika.
Za razliku od pojedinaca, dame i gospodo narodni poslanici, ovde ne izlazim da bih zaslužio aplauz. Ne izlazim ni da bih dokazao da nešto vredim. Imam za ljude koji me znaju i za one koji su za mene čuli, dovoljno dokaza koliko vredim i koliko ne vredim. Ali, ne mogu da dozvolim da oni koji još nikada nisu dokazali da vrede bilo šta, da ovako koristeći i vaše usluge, gospođo Čomić, tek tako saspu čitavu lavinu optužbi na SRS, baš kao da u ovih deset godina nismo u Srbiji živeli svi. Baš kao da je cela srpska javnost pala s marsa i sada će Čedomir Jovanović da kaže ko su bili radikali za ovih deset godina. Jutros smo vas upozorili na jednu surovu činjenicu. Ako već ceo NATO pakt, ako svi njihovi sateliti traže žrtve u svim narodima, osim srpske žrtve, ako traže i poginule i zakopane muslimane, Hrvate, Šiptare, zašto to radi naša država i naša televizija? Zašto vi ne tražite bar jednog otetog Srbina? Bar jednog Srbina kome se ne zna trag, bar jednog poginulog Srbina. Zašto ne prikažete film bar o jednom Srbinu? Zašto danas u pauzi ove sednice ponovo na državnoj televiziji gledamo film o Srebrenici, na Petrovdan, kada se u Kravicama održava parastos Srbima? Ako ste juče obeležavali muslimanske žrtve, sa zapadnim pijetetom, zašto danas sa srpskim pijetetom ne obeležite srpske žrtve? Zašto nemate isti aršin prema svom narodu kao prema drugima? Ne morate da budete nacionalisti, ali imajte univerzalna merila za sve ljude koji u ovoj zemlji žive. Odakle vam pravo da kažete da smo mi ili kao vlast ili kao oni koji su podržavali vlast, učestvovali u uterivanju pod zemlju građana Bosne i Hercegovine, ispunjavajući neke Andrićeve ideje? Pa, mi smo tamo branili srpstvo. (Galama u sali.) (Predsedavajuća: Molim narodne poslanike da se saslušamo.) Samo vas molim da svi vi koji u tome niste učestvovali, da ćutite. Onaj ko je u tome učestvovao, pa me zatekao da sam pre njega pobegao sa fronta, neka me taj optuži. A, vi koji ste ovde huktali i buktali i divljali i osuđivali Miloševića dok je branio srpstvo, vi ćutite o toj odbrani. Svako ko je tamo bio ima pravo da me kori. Ja korim one koji su ... (Predsedavajuća: Tri minuta i 10 sekundi.) ... branili, pa su ranije odustajali od odbrane. (Dobacuju mu sa mesta: Šta je sa Ivanom Stambolićem?), (Predsedavajuća: Molim narodne poslanike da ne dobacuju.) Zamolio bih vas, ja ću potpisati vaš zahtev za smenu ministra unutrašnjih poslova Dušana Mihailovića. (Predsedavajuća: Tri minuta i 30 sekundi.) Zašto još uvek nije pronađen Ivan Stambolić? Ali, setite se koliko ste govorili o smrti jednog novinara u vremenu dok ste bili opozicija. Tragedijom od pre mesec i po dana ubijen je novinar za vreme dok ste vi bili na vlasti. (Predsedavajuća: Tri minuta i 45 sekundi.) Da li jedan život isto vredi? Da li ste sa tim isitim elanom i istim žarom krenuli u obračun sa onima koji ne mogu da otkriju ubice novopoginulog novinara? Da li je sada Srbija ponovo diktatorska zemlje? (Predsedavajuća: Četiri minuta i 40 sekundi.) Znam da voz kreće u četiri i četiri i evo ja ću sići sa govornice [[aplauz poslanika SRS]]
Hvala vam. To je sve jedno minut duže nego što je potrebno i ne vidim razloga za aplauz narodnih poslanika koji su upozoravali na kršenje Poslovnika o produženju vremena. Narodni poslanik Gordana Pop-Lazić - kršenje Poslovnika.
Gospođo Čomić, ne znam da li ste vi svesni koliko doprinosite atmosferi u ovoj skupštini? Ako ćete da nam držite predavanja o lepom ponašanju i obraćate se isključivo poslanicima opozicionih stranaka, naročito poslaničkom klubu SRS, vi prenebregavate činjenicu da je vaša prevashodna obaveza da utvrđujete kvorum za rad ove skupštine. Na to ne moraju da vas upozoravaju poslanici. To nijednom niste uradili. Vi upozoravate poslanike da moraju da se evidentiraju svojim evidencionim karticama, a prenebregavate činjenicu da poslanici DOS-a koriste tuđe kartice kada utvrđujemo kvorum. Nijednom niste izrekli meru u skladu sa članom 113. stav 2. A, to je udaljenje sa sednice. Prema tome, imate duple aršine kada se radi o primeni Poslovnika. I onda kada poslanik koji reklamira povredu Poslovnika, reći ću vam članove 93, 96. i 113. stav 2, vi nakon toga opet nama držite predavanje o lepom ponašanju. O lepom ponašanju mi smo naučili od svojih roditelja, od svojih učitelja, profesora i nema potrebe da nam vi držite ta predavanja. Svoju decu vaspitavajte kod kuće, a pokušajte i sebe da prevaspitate. Zaista ova skupština sve više, zahvaljujući vama, liči na železničku stanicu. Pažnja, pažnja, voz iz Kraljeva stiže na petom koloseku. Prijatno.
Narodni poslanik Gordana Pop-Lazić upozorila je da predsedavajuća krši Poslovnik. Činjenica da sam dužna da dam objašnjenje predstavlja slobodu komentara poslanika koji krše Poslovnik. Da li narodni poslanik hoće da se Narodna skupština izjasni o tome da li predsedavajuća krši Poslovnik? (Ne.) Ima reč narodni poslanik Dragan Todorović, nakon njega Đura Popović.
Dame i gospodo narodni poslanici, vrlo mi je teško da posle ovakvih, zaista krupnih reči o temama koje uopšte nisu na dnevnom redu, bez obzira iz čijih usta i od koga one dolazile, govori o Predlogu zakona o izgradnji objekata, koga normalno ne možemo razmatrati van konteksta vremena u kome živimo. Molim vas, gospođo predsedavajuća, da upozorite poslanike koji nemaju strpljenja da saslušaju, bar se nadam jedno mirno izlaganje, ako ne isprovociraju u međuvremenu da ih upozorite da se malo smire, pošto mi signaliziraju kolege da ne mogu da me čuju i da budem malo i glasniji.Dakle, dame i gospodo,u ovom trenutku kada se naša zemlja nalazi zaista u nezavidnom položaju, kada naši građani nemaju da obezbede osnovna sredstva za život, srpski parlament razmatraPredlog zakona o izmenama i dopunama Zakona o izgradnji objekata, kao da seu našojzemlji dešava najbolje vreme, kao da sva građevinska preduzeća i te kako dobro rade, kao da se nalazimo u prosperitetu, u nekom periodu kada gradimo vile, kule i ko zna šta. Na našu žalost nismo u takvom vremenu i kao ilustraciju moram da podsetim i ministra koji je ovde prisutan, jedan od retkih ministara zaista, ruku na srce, koji je prisutan kada se razmatra o problematici iz njegovog resora, da je, barem što se tiče grada iz koga dolazim, pusto gradilište koje je započeto u jednom reonu Pirota od dolaska DOS-a na vlast, gde su se gradile četiri zgrade za mlade bračne parove, u realizaciji Građevinskog preduzeća "Progres", koje se trenutno nalazi u agoniji, koje nema posla. Dakle, takvih gradilišta je po Srbiji tušta i tma. Mi rešavamo pitanja, zaista, kao što sam rekao, kao da se nalazimo u perioduprosperiteta i cvetanja naše građevinske industrije. No, šta je tu je, Vlada je stavila predlog ovog zakona na dnevni red naše skupštine, mada je po mom skromnom mišljenju bilo mnogo toga pre za razmatranje.Kao što sam rekao, šta je tu je. Moram da konstatujem još jednom da se iz ovog predloga zakona vidi jedan pogrešan koncept rada DOS-ovske vlade, koncept koji se zasniva na represiji, koncept koji se zasniva ne na revitalizovanju proizvodnih kapaciteta, ne na stvaranju uslova za bolji život, ne na stvaranju uslova za povećanu izgradnju, već na kaznama, na povećanju nekih iznosakoje bi trebalo da prekršioci ovog zakona plaćaju. U principu, radi se o jednom represivnom Predlogu zakona. Daleko od toga da samlično, kao socijalista i kao čovek, protiv da seu ovu oblast našeg društva zavede malo više reda. Međutim, kao što sam rekao, ne možemo da se ponašamo kao da živimo u Americi. Nažalost, naša Vlada se ponaša kao da je Vlada SAD-a, gde je plata ne znam koliko hiljada dolara. Da vas podsetim, prosečana plata u našojzemlji je oko 4.500,00 dinara i sa takvom platom naš čovek ne da ne može da gradi, nego ne može da obezbedi svojoj deci ni školarinu koju ste nedavno uveli, a da ne pričamo o struji koja je poskupela više od 250% i ko zna gde će to da stigne. Međutim, ovakvim Predlogom zakona, dakle, pošto mi se bliži kraj izlaganja, normalno, a početak socijalističke partije, pa možda i mojlični jetek preda mnom i pred mojompartijom, fizičko lice, preduzetnik ili svako ko je izvođač radova ovimzakonom se dovodi u neizvestan položaj da može da ode u zatvor. Nažalost, još jedan eklatantan primer da se naša Vlada i ova nova vlast bave samo time kako će koga da otera u zatvor. Nije vam dosta što ste oterali jednog od velikih srpskih sinova u Hag, već se spremate i da naše građane na osnovu ovakvih zakona, kada im vreme nije, terate u srpske zatvore. Dakle, sutra u 18,00 časova na Trgu Republike. Hvala lepo. Samo je dokaz da ovajparlament treba što pre raspustiti i treba raspisati nove izbore, a propo dešavanja koja su aktuelna.
Reč ima narodni poslanik Đuro Popović, a nakon njega narodni poslanik Marko Petrović.
Dame i gospodo, poštovani narodni poslanici, gospođo predsedavajuća, uvaženi ministre gospodine Dragoslave Šumarac, bezrezervno podržavam stavove Stranke srpskog jedinstva, odnosno poslaničke grupe kojoj pripadam, a koji su izrečeni tokom jučerašnje rasprave u načelu. To činim ne samo zbog odgovarajuće discipline koja jedinstvenim čini naših 14 poslanika, već i zbog ličnog i to dubokog i iskrenog ubeđenja. Drugi sam dan u ovojklupi u svojstvu narodnog poslanika, a moram vam reći da sam istinski razočaran zakonima koje nam je Vlada Srbije ponudila na usvajanje. Razočaran sam iz mnogo razloga, a ponajviše uveren sam da svakog poštenog čoveka ne može, a da ne iritira krajnje ignoristički, pa i bezdušan stav jedne navodno demokratske i ekspertske vlade prema velikom delu sopstvenog naroda. Očigledno je proklomovan cilj predlagača da metlom počisti, takoreći preko noći, bespravnu gradnju. Izgrađen u svojevrstan pravni presedan za koji je teško poverovati da postoji sličan u civilizovanom svetu. Ovaj akt kao da je uperen protiv osnovnog ljudskog prava na dostojanstveni život čoveka. Još više me boli što je pravna oštrica u najvećojmeri uperena ka najviše obespravljenom delu našeg stanovništva. Nesporno je daogroman brojbespravnih graditelja čine izbeglice i prognanici, i to Srbi. Zar da ova masa nesrećnih ljudi doživi za poslednju deceniju, ove prve godine novog milenijuma, treći egzodus srpskog naroda? Zar im nisu bila dovoljna spaljena ognjišta? Treba li da od svojih sunarodnika dožive da im sruše i to malo krova nad glavom i da zbog toga robijaju? Kako ne pomisliti da je aktuelnojvlasti u pameti nekakav pakleni plan da ove ljude proterajuiz svoje voljene matice? Kakoovajakt Vlade Srbije, ne potpisa neko drugi do gospodinJožef Kasa, pripadnik nacionalne manjine u kojoj ima i naših sugrađana koji su svoja graditeljska znanja podigli za njih u rezervnojdržavi. Za nas koji nemamo rezervnu otadžbinu dolazi u obzir da jedino na našim prostorima gradimo domove, makar i bespravno, a najpre uz podršku i pomoć svoje vlasti. Sve ovone dovodi u pitanje neophodnost da se divljojgradnji i njenim profiterima najzad stane na put, ali to mora biti selektivno i postepeno. To se ne postiže drakonskim zakonom, očigledno uperenim protiv gladnih i u mnogo čemu već obespravljenih penzionera, invalida i socijalno ugroženih. Zato nećemo podržati ovajpredlog zakona Vlade Srbije.
Reč ima narodni poslanik Marko Petrović.
Poštovana predsedavajuća, poštovane kolege i koleginice, pred nama se nalazi jedan "sitan, mali" zakon koji u ovom trenutku mnogo znači, jer je nagoveštaj mnogo veći i značajnijih zakona iz ove oblasti, koji će, siguran sam, do kraja ove godine staviti na noge kompletno zakonodavstvo što se tiče građenja i staviti tačku na ono što se do sada u Srbiji zadnjih tridesetak godina dešavalo. Svi mi znamo naše gradove iz kojih potičemo i zajednički unutar svih tih gradova je obruč divlje gradnje, oko centra svakog od tih gradova koji su nekada davno, ranije ili u bližoj prošlosti, bili građeni po nekim urbanističkim normativima, da li kako neko pomenu ovde - kraljice, carice Marije Terezije ili nekih srpskih arhitekata, ili u novije vreme do 70-te godine nekih naših domaćih graditelja. Međutim, ono što te gradove okružuje, pola divlje gradnje što je nastalo 70-te godine pa naovamo, moram priznati krivicom vlasti i spregom vlasti i svih nas, svih građana, rodio setu jedan konsenzus između građana i Vlade, da stanemo na put zajedničkom uništavanju onoga što najviše vredi u ovoj zemlji, a to je zemljište i korišćenje tog zemljišta. Ovaj zakon, vraćam se na njega, ovde je bilo polemika o svemu i svačemu, može da se sažme u nekoliko rečenica. Prvo, u ovih 10 članova koji su predloženi,podrazumeva sledeće: investitor koji bude gradio ubuduće, ne do sada, nego ubuduće, biće kažnjen zatvorom do jedne godine. Znači, ne jednu godinu, nego do jedne godine; preduzetnik, znači onaj ko bude gradio, da li je to firma ili privatnik, svejedno, biće kažnjen do tri godine. Znači, ne tri godine, nego do tri godine. Skala postoji; zatim fizičko lice u nadležnim institucijama, u nadležnim javnim preduzećima, telekomunikacija, vodovoda, kanalizacije i elektroprivrede, ko bude takvim objektima dozvolio da se priključe na one objekte ili na onu infrastrukturu koju sam pomenuo malopre, biće kažnjen do tri godine. Ovde zapažamo jednu stvar, da što se tiče mera kažnjavanja, najmanje je kažnjen investitor, a najviše oni koji ne priznajući to da investitoru nema dozvolu, rade i dalje ono što je u ovom društvu bilo loše. Znači, intencija zakona je ne da investitoru stane za vrat, nego da onima koji zloupotrebljavaju to što investitor nema dozvolu i dalje grade, da im se stane za vrat i onemogući dalji rad. Šta da vam dalje kažem o ovom zakonu? Pomenute su mnoge stvari, loša navika i cilj ovog zakona je da se jedna situacija koja je u društvu pravljena unazad 30 godina okrene. Ona je sledeća. Ko gradi bez dozvole i ko je gradio bez dozvole u ovom periodu od 30 zadnjih godina, taj je nešto i napravio. Onaj ko je pokušao da gradi sa dozvolom, naišao je na brdo papira, na brdo prepreka i taj čovek je ili odustao od gradnje, pobegao sa ovog našeg podneblja gde je nemoguće bilo graditi na legalan način, a da ne podmitiš, ne potplatiš i ostalo, i taj čovek je na krv dobio tu dozvolu i posle vrlo velikog broja godina ipak počeo da gradi. Bolje na kraju da nije ni radio, znate šta se tu dešavalo u međuvremenu, inflacija i ostale stvari. Situacija mora da se promeni. Onaj ko nema dozvolu biće kažnjen zbog toga što gradi i svi oni koji učestvuju u procesu gradnje bez dozvole. Onaj ko gradi sa dozvolom i ko ima nameru da gradi sa dozvolom, biće po ekspresnom postupku daleko bolji nego do sada, a posle donošenja ovih zakona do nove godine iz oblasti urbanizma i građevinarstva, siguran sam za neke i mnogo brže, biće protežirani i stavljeni u prvi plan, na taj način što će mnogo brže nego do sada dobijati urbanističku dokumentaciju i građevinske dozvole. Moram da priznam da je ovaj zakon koji mi danas sigurno usvajamo,ovo mali korak u rešavanju ovih problema koji su nagomilani unazad 30-tak godina u urbanizmu i građevinarstvu Srbije, ali su očigledno veliki korak u sprečavanju samovolje pojedinih investitora, finansijske samovolje pojedinih investitora, korumpiranih organa i pojedinaca u organima opštinskih uprava i komunalnim preduzećima. Siguran sam da polemika koja se ovoliko digla od strane opozicije na ovaj zakon, upravo proističe iz evidentne stvari da se takvoj praksistaje za vrat. Prema tome, po onoj narodnoj - spreči ga dok je mali, daj da sprečimo jedan mali zakon dok nisu doneli one velike zakone. Doneće se i ovaj mali, a doneće i oni veliki zakoni posle ovoga. Ima jedna jedina opasnost u ovim zakonima, to je sprovođenje. U Crnoj Gori je donesen sličan zakon, iste su kaznene mere date, međutim po starom običaju on je izvrdan. Na koji način? Na jedan jedini način,što naše sudstvo koje je još uvek bolesno, sve ove kazne koje smo mi ovde predvideli, preinačilo je u uslovne kazne. Prema tome, vi dobijate kaznu od jedne godine zatvora zato što ste gradili na divlje, a sud vam to preinači na tri godine uslovno. Vi imate objekat koji je napravljen bez dozvole, uslovno ste tri godine kažnjeni, a to dobro znamo da je sloboda. Prema tome, i vi ste na slobodi i imate objekat. Od nadležnog ministra zahtevam kao predsednik Odbora za urbanizam, da se ovaj zakon radi u korelaciji sa ostalim pravnim institucijama i bez pomoći svih ostalih ministarstva, znate na koje mislim, ovaj zakon će biti još jedno razočarenje, ali uz pomoć ostalih ministarstava ovaj zakon će biti onaj koji treba. Hvala vam veliko.
Nema prijavljenih narodnih poslanika. Reč je tražio ministar, Dragoslav Šumarac.
Poštovana gospođo predsedavajuća, dame i gospodo narodni poslanici, meni je žao što nisam imao prilike da se više puta javim da odgovorim na neka konkretna pitanja, poštujući pre svega Poslovnik da se u ime predlagača može samo dva puta govoriti tokom načelne rasprave. U narednih nekoliko minuta ja ću pokušati da odgovorim na sva ta pitanja. Na početku želim da naglasim da zakon nema retroaktivno dejastvo. Od trenutka stupanja na snagu ovog zakona, svaki novozapočeti objekat moraće da ima građevinsku dozvolu. Dakle, objekti do sada izgrađeni, započeti, nisu predmet ovog zakona, to je odgovor gospodinu Kovačeviću i gospodinu Milanu Ernjakoviću, ako sam dobro zapamtio imena, zakon nije retroaktivan. Nadamo se da će donošenjem ovog zakona, kao što je juče lepo rekao gospodin Sredoje Mihajlov, da niko neće ni doći pod njegov udar i da će on biti pre svega preventivni, u smislu da se izvršavaju sve obaveze koje su potrebne da bi se jedan objekat izgradio, pre svega ono što je potrebno lokalnoj samoupravi za uređenje i nadoknadu gradskog građevinskog zemljišta, za uređenje komunalija i infrastrukture. Nije tačno tvrđenje koje je ovde iznela opozicija da će biti uhapšeno milion ljudi. Druga stvar koja je ovde potencirana je da se zakon pre svega odnosi na izbeglice i na siromašne. To nije tačno. Pre svega, Vlada Srbije je pokrenula i predložila i kao prioritet stavila jedan projekat za rešavanje smeštaja izbeglica za donatorsku konferenciju i zajedno sa Habitastom radimo na tom programu i on će sigurno uskoro zaživeti. Kao dokaz da ovaj zakon nije uperen protiv izbeglica i siromašnih i da je pre svega uperen u pravcu da ne dobijamo više spiskove kao što smo dobili od inspekcije Saveskog venca, spisak objekata koji podležu zakonu koji ste vi ovde usvojili i koji je Vlada predložila o jednokratnom porezu na ekstra dohodak i ekstra imovinu, ovde imamo 80 takvih objekata i to su sve objekti čija je vrednost iznad pola miliona maraka, bilo da su vile ili poslovni objekti, niko od izbeglica nije ovde na ovom spisku. Moram da kažem da su ovde pre svega neke firme kao što su TV "Pink", o kojoj je već bilo reči, Kompanija "Gemaks", "Koling", nažalost sve firme koje su bile bliske prethodnoj vlasti. Normalno, ima i pojedinaca kao što je porodica Karić itd. O tome će još biti reči u narednom periodu. To je još jedan odgovor gospodinu Milanu Ernjakoviću, da se ovaj zakon uopšte ne odnosi na izbeglice. Treća stvar je potencirana pre svega od poslanika DOS-a, gospodina Mihajlova, Mijailovića, Prodanovića, sa pravom, a to su potvrdili i gopoda Čedomir Jovanović, gospodin Panajotović, Milan Marković itd, da ovo nije celovito rešenje. Napravili smo prvi korak u cilju zaustavljanja bespravne gradnje, a predstoji nam jedan posao u sređivanju urbanizma i pojednostavljivanju dobijanja procedure, pre svega kod urbanističke i građevinske dozvole. Tu je zaista velika odgovornost i na lokalnoj samoupravi. Gospodin Prodanović je, koliko znam, predsednik Gornjeg Milanovca, tako da ćemo zajedno i sa njim da napravimo jednu strategiju kako ćemo što pre doći do najboljeg rešenja. Želim još jednom da istaknem da je u Novom Saduveć preduzeta akcija da se građevinske dozvole izdaju na jednom mestu, po uprošćenoj proceduri. Gospodin Nenad Bogdanović je javno obećao da će to biti uskoro i u Beogradu.Na tome se, siguran sam, radi. Sa gospodinom Prodanovićem ćemo krenuti u Gornjem Milanovcu i u svim gradovima u Srbiji. Zajedno sa Savetom za državnu upravu Vlade Republike Srbije i sa gospodinom Kavranom, stavili smo ovu grupu kao prioritet i kod Agencije za unapređenje državne uprave. Ja se nadam, kao što je ovde i predsednik Odbora za urbanizam i građevinarstvo obećao, da ćemo već krajem godine imati celovita rešenja. Normalno, ne može se očekivati bez zakona o denacionalizaciji da se napravivaljan predlog zakona o gradskom građevinskom zemljištu. Četvrto i poslednje, moram da kažem da se potpuno slažem sa gospodinom Đorđem Mamulom, da je najmanje licemerno ono što je ovde izneto od strane poslanika Srpske radikalne stranke, da se oni ponose sa onim što je urađeno u Zemunu. Želim da odgovorim na konkretna pitanja koja su postavljena. Kada smo rekli da će, na žalost,biti srušeni oni objekti koji suna infrastrukturnim pravcima,prethodna vlast u Zemunu, a sada opozicija u ovojskupštini,samo je gledala svoj interes da ubere neke prihode pod parolom nadoknade za gradsko građevinsko zemljište, tako da su izdavali parcele na koridoru koji je u Prvomajskoj ulici bio, koji je i sada po urbanističkim planovima predviđen za drugu traku u Prvomajskoj ulici i čak za gasovod. Ovo najbolje govori o prethodnoj republičkoj vlasti i prethodnoj vlasti u Zemunu, kako nije poštovala ni zakone koje je sama donosila. Naime, staro jezgro Zemuna je pod zaštitom države. Za njega je nadležno Ministarstvo urbanizma i građevina. Tu su opet, da bi što više ubrali prihoda, nelegitimno, protivzakonito prodavali tavanske prostore,dozvoljavali nadziđivanja. Pored toga, u toj zaštićenoj zoni su dali dozvolu za izgradnju. Sve je to bila privremena dozvola, jer ljudi se nisu ni interesovali. Verovatno su i mislili da će oniostati beskonačno na vlasti. Dakle,dali su da se na javnom prostoru izgrade četiri objekta i opština je naplatila 363.000 dinara. To je ovoMinistarstvo urbanizma i građevina, zajedno sa sadašnjom opštinskom vlašću, na žalost, moralo da poruši. Na kraju,posebno je licemerno to što Socijalistička partija Srbije optužuje sadašnju vlast,pre svega, kritikujući ovaj zakon. Mislim da sutugospodin Jovanović i gospodin Panajotović već odgovorili, da je ipak Ministarstvo urbanizma i građevina, zajedno sa lokalnom samoupravom, najodgovornije za uređenje prostora i uređenje čitave ove oblasti.Jednostavno, to je gospodinPanajotović lepo rekao,i u onom slučaju kada je lokalna vlast tražila asistenciju od organa unutrašnjih poslova kod sprečavanja neke gradnje, jednostavno, niste hteli da sarađujete. Tačno je to što je gospodin Ivković ovde rekao da su oni doneli sijaset zakona. Međutim, gospodin Marin Krešić mu je lepo odgovorio da smo 1931.godine imali samo jedan zakon koji je uređivao sve, od izgradnje objekata,gradskog građevinskog zemljišta, urbanizma. Tada je Srbija bila najuređenija. Sa dolaskom komunista, a posebno sa dolaskom sadašnje opozicije na vlast,i u proteklom desetogodišnjem periodu, broj zakona je rastao, a na žalost, rastao je i broj bespravno napravljenih objekata. U trenutku kada je gospodin Ivković doneo ove zakone, kojima se hvali, a sada ih verovatno ima 30,što zakona, što propisa, bilo je 70.000 bespravno napravljenih objekata u Beogradu, a sada ih ima preko 200.000. Gospodin Milan Marković je rekao da samo na Paliluli ima 25.000. U Zemunu sada ima oko 17.000 bespravno napravljenih objekata. Posebno ne stoji kritika na račun lokalnih vlasti. Imamo jedan primer - u trenutku kada su gospoda koja su sada ovde poslanici SPS-a bili u Ministarstvu urbanizma i građevina,to ministarstvo je dozvolilo jednom istaknutom članu SPS-a, gospođi Gorici Gajević, da na Kopaoniku, u nacionalnom parku,što nema veze sa lokalnom samoupravom,dobije 4,3 ara placa. Dakle, pored samog "Granda", u centru nacionalnog parka,bez nadoknade i na neograničeno vreme. Tu je pomenuta gospođa, zajedno sa Čajetinom,napravila hotel od sedam spratova. Gospodo, što je mnogo , mnogo je. To čak ni Josip Broz nije radio.
Reč ima narodni poslanik Tomislav Nikolić, replika. Molim narodne poslanike da se saslušamo. Narodni poslanik Tomislav Nikolić se javio za reč. Osnov za repliku je pominjanje političke stranke. On je zamenik predsednika poslaničke grupe. Izvolite.
Dame i gospodo narodni poslanici, ja sam po više osnova neravnopravan u odnosu na ministra. To se čak vidi i ovako vizuelno. Mene je život dosta potrošio. Ja sam osedeo, a ministar nije. Njega baš briga, on je imao lagodan život. Izrečeno je nekoliko laži o opštinskoj vlasti u Zemunu, koju je vršila SRS. Odmah da raščistimo - ako je građeno na objektima pod zaštitom spomenika kulture, investitor je bio dužan da dobije uslove od Zavoda za zaštitu spomenika kulture. To nije opštinski posao i opština s tim nije imala ništa. Dali smo lokacije za mnogo objekata sa privremenom namenom, ali,akoprivodite nameni to zemljište, sutra možete da porušite svakiod njih. Ko je licitirao lokaciju ipreuzeo je, potpisao je da će srušiti onog časa kad opština bude privodila zemljište nameni. Tako da nemate obavezu, ni nova vlast, niti bilo koja vlast nema nikakvu obavezu ni prema jednom privremenom objektu na teritorijiopštine Zemun. Ni prema jednom. Nismo mi prodavali placeve samo brinući svoje interese,da napunimo kasu. Kasa se ne puni, gospodine ministre, sa cenom od 15 dinara po kvadratnom metru za plac, a vi to jako dobro znate. Naš problem je problem izbeglica koje su špartale Zemunom,nemajući više gde da se sklone i to je ovaj problem koji smo morali da rešimo, a rešili smo gasmo na zemljištu koje je neko bez mnogo mozga odredio za deponiju, na mestu gde to podzemne vode i vetrovi ne dozvoljavaju, što bi zagadilo ne samo Batajnicu, nego i pola Zemuna. Mi smo to zemljište iskoristili, isparcelisali, placeve prodali, ljudi su kuće napravili. U nekim naseljima uspeli smo da dovedemo električnu struju, u neka naselja smo doveli vodu, svima smo doveli put i makadamske ulice, pa to je ono što smo uspeli da uradimo za četiri godine. Ja vam garantujem, ta naselja bi do danas bila potpuno civilizovana, imala bi svu infrastrukturu, da su srpski radikali ostali na vlasti. Mi nismo srušili nijedan objekat u Zemunu, ali su građani znali, izgrade li na tuđem, na ulici, na javnoj saobraćajnici, biće srušeno. Ako gradina svom, znate kada imate 10 hiljada bespravnih objekata u Zemunu i kada čovek gradi u svom dvorištu, vrlo je teško. Suočićete se vi i sa tim. Vrlo je teško ući u dvorište i čoveku srušiti još jednu sobu ili nešto što je doziđivano. Izdvojiti iz cele Srbije, gospodine ministre, opštinu Zemun, pa je ovde označiti kao opštinu koja zaslužuje kritiku novog ministra za urbanizam i građevinarstvo, to je licemerje. Ja to nazivam licemerjem. Nije nijedan radikal uzeo od opštine plac, nijedan radikal se nije time koristio. (Predsedavajuća: Tri minuta, 30 sekundi i molim narodne poslanike da ne dobacuju, da poštujemo Poslovnik.) Dobacujete vi, vi ste na to navikli, navikao sam i ja dadobacujete, navikao sam i da mi svašta pretite i da ćete, pa šta? Duša ide samo Bogu. Dušu vlast nijedna ne može da uzme. Meni ne može gospodin Čeda Jovanović koji malopre nije imao pravo na repliku, pa mu zato niste dali reč. Evo ja mu pružam sada priliku, jer jedva čekam da on izađe za ovu govornicu. Meni on ne može ništa da prigovori. On mora svoj život.. (Predsedavajuća: Četiri minuta.) ...Možete u četiri i četiri, ja uvek krećem, znate već kako to ide.
Pošto više nema, pardon, narodni poslanik Stanko Kovačević, replika, pogrešno tumačenje u izlaganju ministra.
Gospodin ministar je u delu svog izlaganja povodom ovog predloga zakona, u želji da dokaže da ovaj zakon nije retroaktivan, rekao - ovo je pored ostalog i odgovor poslaniku Kovačeviću na moje jučerašnje izlaganje. Odmah sam uzeo i pogledao moje izlaganje i nigde u mom izlaganju juče nisam pomenuo retroaktivnost. Sada sam pročitao član 43a u kome se kaže, da objekti čija je gradnja započeta i objekti koji su završeni bez građevinske dozvole, ne mogu biti priključeni na to, to, to i to. To je jedan od elemenata retroaktivnosti. Nije za mene ni to najznačajnije. Za mene je veoma značajno da niko ne shvati da je poslanik Kovačević ili Pokret za demokratsku Srbiju koji je u okviru DOS-a mene ovde delegirao, protiv zakonskog predloga da se uvede red u izgradnju građevinskih objekata. Mi čak nismo ni protiv ovako predloženih kaznenih odredaba. Mi smo za to da se ova regulativa celovito uredi, pa da se prvo počne od stvaranja uslova za brzo, jeftino i legalno dobijanje građevinske dozvole, da se pojeftini izgradnja, da odgovaraju prvo oni u opštinskim, gradskim i republičkim upravama koji zloupotrebljavaju svoje položaje, onemogućavajući građane da ostvare svoja prava, pa tek onda da se kažnjavaju ovako strogim kaznama oni koji zloupotrebe svoje pravo na gradnju. Ponovo da naglasim, zbog toga sam ukazao da bi usvajanje ovog zakona nanelo velike političke štete DOS-u i aktuelnoj vlasti u Srbiji. Kada bih ja bio opozicionar, glasao bih za ovaj zakon, jer onaj koji se drzne da 700 hiljada objekata poruši ili nekoliko stotina ljudi hiljadastavi u zatvor po osnovu te odgovornosti, dobiće 700 hiljada glasača protiv sebe, dobiće možda i milion glasača protiv sebe. Nije to interes DOS-a. Hvala. (Glasovi iz sale: Gde si to pročitao?)
Narodni poslanik Slobodan Pavlović. Po kom osnovu tražite reč?
Kao ovlašćeni predstavnik poslaničke grupe.
To je iskorišćeno, tri puta je iskorišćeno.
Replika na izlaganje gospodina ministra. Pomenuta je SPS i Ministarstvo i još neka imena.
To je u redu, zato što je u ime poslaničkog kluba iskorišćeno pravo. Reč ima narodni poslanik Slobodan Pavlović, kao predstavnik poslaničke grupe, replika na izlaganje ministra Šumarca.
Ja se izvinjavam, morao sam da objasnim gospođi predsedavajućoj, zašto se javljam. Istina je, a vi to znate da sam ja prvi dan u svojstvu ovlašćenog predstavnika poslaničke grupe SPS-a govorio 14 minuta i 47 sekundi i iskoristio svoje pravo da se javljam. Dakle, sada nemam to pravo, ali neću da zloupotrebim Poslovnik, ali repliciram u vezi tri stvari, a u vezi sa izlaganjem gospodina ministra Šumarca. Prvo, gospodin ministar Šumarac u odbrani predloga zakona koji je Ministarstvo pripremilo, a Vlada predložila, treba da ima argumente koji treba da opravdaju ta rešenja koja su predložena,da su ona celishodna, da su osnovana, da su zakonita, da su ustavna i da su u službi naroda. Ako u tome uspe, onda je to u redu. Ako nema te argumente, koristi se time što će da proziva SPS, da pominje neka imena, poput Gorice Gajević i nekih ljudi koji su bili u ministarstvu. Hoću da kažem da je to apsolutno neadekvatan argument i nije dostojan ni ministra ni ovog zakona. To je pod jedan. Pod dva, u izlaganju koje sam imao prvog dana i šef naše poslaničke grupe, prof. dr Bane Ivković koji je bio ministar građevina, a ja njegov zamenik, pošto gospodin Šumarac nas proziva,objasnili smoda je ova oblast upravo uređena sa sedam sistemskih zakona, koji su funkcionisali od 1995. godine,koje smo mi predložili, a Narodna skupština usvojila i oni su funkcionisali. Ovo što ste vi predložili je u stvari nešto što smo mi nazvali represija. Dakle, vi ničim niste doveli u pitanje ni jedan zakon koji funkcioniše, a niste predložili ni bolji, a najavili ste do jeseni. U redu, kada budete predložili, onda o tome možemo da razgovaramo. Treće, plac koji je gospodin Šumarac pomenuo, da ga je opština Čajetina dodelila Gorici Gajević - nikakve veze nema ni sa Ministarstvom građevina ondašnjim, niti sa Vladom, niti je bilo kakav papir i dokument od strane Ministarstva građevina potpisan u vezi sa tom gradnjom. Dakle, taj objekat koji gospodin Šumarac pominje je očigledno bespravni objekat, koji treba da se stavi na spisak svih ovih o kojima je bilo reči i nije bilo razloga da to baš specijalno potencirate. Ako ste to hteli, radi efekta, odmah da vam kažem - nema veze sa ministarstvom, nema veze ni sa mnom, ni sa Ivkovićem, ni sa Socijalističkom partijom. To je u vezi sa replikom. Zahvaljujem.
Osveženje je videti poslanika koji zna koliko je tri minuta. Ako nema više prijavljenih, zaključujem načelni pretres i stavljam na glasanje Predlog zakona o izmenama i dopunama Zakona o izgradnji objekata, u načelu. Za 113, protiv 59, uzdržanih nije bilo, nije glasalo 7, od ukupno 179 narodnih poslanika. Konstatujem da je Narodna skupština većinom glasova prihvatila Predlog zakona, u načelu. Na član 1. amandman je podneo narodni poslanik Rajko Baralić. Vlada, Odbor za urbanizam i građevinarstvo i Zakonodavni odbor nisu prihvatili ovaj amandman. Da li podnosilac amandmana želi reč? Ima reč narodni poslanik Rajko Baralić.
Poštovana gospođo Čomić, dame i gospodo narodni poslanici, gospodine ministre, poštovani novinari, podneo sam amandman na Predlog zakona o izmenama i dopunama Zakona o izgradnji objekata i zbog javnosti želim da ga pročitam - "U članu 43a dodaje se novi stav koji glasi: "Građevinski objekat, čije je građenje završeno bez građevinske dozvole, a koji služi za stanovanje i useljen je pre donošenja ovog zakona, može dobiti privremenu dozvolu za priključak na elektroenergetsku mrežu, telekomunikacionu mrežu, vodovod i kanalizaciju. Dozvola o privremenom priključku se izdaje najduže na pet godina. Ukoliko u tom roku vlasnik ne pribavi potrebnu građevinsku dozvolu, odnosno ne legalizuje objekat, važnost privremenog priključka prestaje i ne može se obnoviti". Nadležni odbori i Vlada su, naravno, odbili predlog ovog amandmana. Naravno, obrazloženje koje sam tamo pročitao, mene ne iznenađuje, ali hoću da kažem da ja nisam amandman podneo, a da pritom nisam znao, gospodine ministre, da je on suprotan osnovnim ciljevima donošenja zakona. Dakle, to nije sporno. Amandman sam podneo pre svega misleći da oni ljudi, koji već sada stanuju u objektima koji su izgrađeni bez građevinske dozvole, mogu na ovaj način (a o tome je sada govorio i gospodin Stanko Kovačević) ostati bez svih ovih komunalnih priključaka, bez kojih nije moguće organizovati život. Iako se ovde nekoliko puta tvrdilo da se zakon ne primenjuje retroaktivno, on se upravo, ako ovako bude prihvaćen član 93a, odnosi i na one koji su se uselili u svoje objekte i u njima danas stanuju. Mislim da je broj porodica koje danas žive u objektima koji nemajuni građevinsku, a naravno ni upotrebnu dozvolu,toliko veliki da zaslužuje posebnu pažnju ove narodne skupštine i mislim da, ukoliko ovaj amandman ne bude bio prihvaćen, ovi ljudi će biti sučeljeni sa jednom realnom posledicom - da mogu ostati bez prava, odnosno bez osnovnih uslova da organizuju život svojih porodica u objektima koje su sami gradili. Namerno sam izdvojio ovde objekte koji imaju komercijalnu svrhu, dakle, nisam predložio da se ovaj amandman odnosi na objekte koji služe za obavljanje nekakve privredne delatnosti, a nemaju građevinsku dozvolu, nisu građeniu skladu sa važećim propisima. Dakle, toje bila suština mog amandmana. Imam u vidu nekoliko hiljada porodica u Čačku, nekoliko stotina hiljada porodica u Srbiji koje stanuju u ovakvim objektima, koje mogu imati ozbiljan problem, ukoliko ovaj amandman ne bude bio prihvaćen. Postoje čitava naselja u gradovima centralne Srbije i u drugim delovima Srbije, koja su građena (da sada to ne komentarišem, jer o tome smo govorili u načelu) i koja danas nemaju potrebnu dokumentaciju. Ako se zna da je zaprećena i merazatvora, zbog toga što neko može ponovo da se useli u objekat koji je već jednom iseljen, onda mi građane Srbije dovodimo u vrlo delikatnu situaciju. Ne bi bilo dobro da usvojimo zakon koji naknadno Vlada mora da povuče iz procedure, kao zakon koji se odnosio na platne razrede, iako smo gotovo svi sa ove govornice upozoravali da on ne može da bude primenjen ako bude usvojen u formi u kojoj je predložen. Stoga molim narodne poslanike da prihvate ovaj amandman. On ima punog smisla i može na izvestan način da umanji realne posledice koje mogu nastupiti po veliki broj građana, ukoliko amandman bude odbijen. Što se tiče ovog mitinga za sutra, o tome su sve već rekli, ali mi ćemo, naravno, u ponedeljak, sa socijalistima Polimlja proslaviti dan SPS-a, obeležiti ga u 20 časova, u Priboju. Hvala lepo.
Da li još neko od ovlašćenih učesnika želi reč? Ima reč narodni poslanik Slobodan Pavlović.
Gospođo Čomić, poštovane dame i gospodo narodni poslanici, u svojstvu ovlašćenog predstavnika poslaničke grupe SPS-a, želim da sve vas, poštovane koleginice i kolege, zamolim da obratite posebnu pažnju na amandman koji je podneo moj kolega i poslanik SPS-a, gospodin Rajko Baralić. O ovom amandmanu se može stvar razmatrati trojako, prvo, da li je tačna tvrdnja ministra Šumarca i Vlade Republike Srbije, kao predlagača, da ovaj zakon nema retroaktivno dejstvo? O tome je govorio i gospodin Kovačević malopre, o tome je govorio i kolega danas popodne. Ministar Šumarac je uveravao da nema, i to je opet ponovio. Ali, ukoliko se ne bi prihvatio ovaj amandman i omogućilo da objekti koji su izgrađeni bespravno, do usvajanja ovog zakona, a služe za stanovanje, mogu da dobiju priključak na infrastrukturu - u tom slučaju zakon ima retroaktivno dejstvo, jer se direktno odnosi na sve objekte koji su do sada izgrađeni. Drugo, učinićemo napredak u tom smislu što ćemo omogućiti, ako je već objekat napravljen, ako služi za stanovanje, ako u njemu žive i stanuju građani Srbije, žene, deca itd. zašto ih onda kažnjavati, da ne mogu da koriste, makar privremeno, infrastrukturu i žive civilizovano i kulturno? U tom roku od pet godina, na koliko se inače može dobiti privremena dozvola i za druge objekte, onaj ko je gradio bespravno, ima uslova da i po ovom zakonu, i po Zakonu o legalizaciji, izvrši legalizaciju objekta, i legalizaciju tog priključka. A, dame i gospodo, ako je objekat građen na infrastrukturi, na transverzalama ili tamo gde to urbanističkim planom nije dopušteno, on neće moći da bude legalizovan i, na žalost, naći će se na spisku onih koji će biti srušeni. Ako objekat može da bude legalizovan, onda ima smisla da prihvatite ovaj amandman i time poboljšate situaciju i olakšate život onima koji već u tim zgradama stanuju.
Ima reč narodni poslanik Stanko Kovačević, po Poslovniku.
Gospođo predsedavajuća i poštovani poslanici, ukazujem na potrebu da se raspravi član 134. stav 3. povodom člana 43a Predloga zakona. Jer taj stav glasi: "Kada predlog zakona sadrži odredbe za koje se predviđa povratno dejstvo prilikom glasanja o tim odredbama Narodna skupština će posebno odlučiti da li za to povratno dejstvo postoji opšti interes". Zakonodavac nije predložio povratno dejstvo. Ali izražava se određen stepen sumnje da ovako definisana odredba člana 43a pretpostavlja povratno dejstvo, jer kaže: "Objekti u izgradnji i objekti koji su izgrađeni bez građevinske dozvole ne mogu biti priključeni". Zbog toga je neophodno, gospodine ministre, da potkrepite vašu tvrdnju o nepostojanju povratnog dejstva.
Član 134. reguliše povratno dejstvo i nije predmet rada ove skupštine, jer je Zakonodavni odbor, odnosno predlagač za članove za koje se zna da imaju povratno dejstvo, kao što smo i imali predloge zakona, to uvrstio. Ako nema povratnog dejstva ... Da li hoćete da se izjasnimo o kršenju te odredbe? (Stanko Kovačević, sa mesta: Radije bih da se ministar izjasni.) Molim narodnog poslanika Stanka Kovačevića da svi ovde zajedno razdvojimo. Odredbe Poslovnika Narodne skupštine su naša obaveza, srećom po sebe, gospodin ministar Dragoslav Šumarac nema ništa sa našim poslovnikom, osim da se ponaša kao i drugi učesnici u raspravi kada je njegova tačka dnevnog reda na sednici Skupštine. Ovo je naša obaveza a ne ministra. (Stanko Kovačević, sa mesta: Predlažem da se Skupština izjasni da li član 43a ima povratno dejstvo.) Skupština ne može da se izjasni o tome da li neki član ima povratno dejstvo ili nema. (Aleksandar Vučić, sa mesta: Skupština daje autentično tumačenje.) Skupština je više puta rekla da taj zakon ni u jednoj svojoj odredbi nije retroaktivan. Autentičnije ne može. Ima reč narodni poslanik Tomislav Nikolić.
Dame i gospodo narodni poslanici, član 1. Predloga zakona, odnosno član 43a zakona o izgradnji objekata stvara velike nedoumice. Jedan je od ključnih. Uostalom, tu su samo tri člana ključna. Ali, ovaj je zaista ključan, jer izaziva nedoumice. Ne mogu da kažem da izaziva retroaktivno dejstvo, ali izaziva posledice na koje građani do dana stupanja na snagu ovog zakona nisu računali i koje nisu postojale do dana stupanja na snagu ovog zakona, a primenjivaće se na već izgrađene objekte. Tu može da se govori o retroaktivnosti. Da ne postoji nijedan objekat u zemlji izgrađen bez dozvole, onda ovaj zakon ne bi bio retroaktivan, ali mi imamo po ovom članu i temelje, i prvu i drugu ploču, i pokrivenu kuću, i omalterisanu kuću koja nema neki od priključaka. Ne kažem samo struja, možda nije priključena voda, kanalizacija, možda nije PTT. Ovaj član zakona je rigorozan, ovako napisan. Kada glasate za Predlog zakona, molim vas da ne glasate za dobre namere, nego za dobra rešenja. Ovaj član je rigorozan i on kaže: "Kuća izgrađena bez građevinske dozvole ne može da bude priključena na komunalije". On ne kaže - da ne može da bude priključena ako ne dobije upotrebnu dozvolu, a kako će dobiti upotrebnu dozvolu, ako nema vodu i struju. On ne kaže - moći će da bude priključena kada se legalizuje. Član kaže: "Ne može da bude priključena ..." i gotovo je. Poštovani građani Srbije, svi koji imate bilo kakav objekat koji nema neku od instalacija, nećete ga, dok ovaj zakon važi, više dobiti, inače onaj ko priključi elektriku na takav objekat ide u zatvor. Zašto bi neko rizikovao da ide u zatvor? Ne znam šta je predlagač zakona mislio, to nije napisao. Možda je mislio da posle usaglašavanja objekta, da će moći da se priključi. Ali to ne piše ovde. Ima mnogo objekata koji će biti usaglašeni, zašto ste odbacili tu mogućnost? Čovek na svojoj parceli gde je predviđena individualna stambena izgradnja uzeo kopiju plana, uzeo lokaciju, zna gde je građevinska linija i zna koliki je objekat predviđen. Napravio je kuću bez dozvole. A zašto da je ne legalizuje? E, onda neće dobiti priključak jer ovde se kaže ... Molim vas, to što vi mislite da će raditi komunalci to je jedna stvar, a to što piše u zakonu to je druga stvar. Ovde kaže: "Objekat započet ili izgrađen bez građevinske dozvole ne može da bude priključen". Znači da bi trebalo prihvatiti amandman zato što predstavlja jedno prelazno rešenje. Investitoru se daje rok da ili će usaglasiti objekat, ili će mu isključiti sve one priključke koje je imao. Pa, zašto da ne? Mislim da je previše rigorozno. Mnoge ljude u Srbiji ćemo ojaditi ovim. To neće biti velelepni objekti, ti velelepni su svi dobili priključke. Biće ljudi koji su jedva skupili novac da naprave kuću, koji kuću prave na mobu, koji na kompenzacije, prodajući svoje šume u planini,kupuju neki materijal, koji idu pa rade kod drugih ljudi na kućama da bi onda oni došli da pomognu njima. Taj je uradio ploču, možda je stavio dva prozora, izbetonirao, uselio se, hoće da priključi vodu i struju, ovaj zakon mu to ne omogućava. Zašto niste bili još rigorozniji, pa da kažete da će se rušiti svi objekti započeti ili izgrađeni bez građevinske dozvole? Pa da onda ovde retroaktivno odredimo da li može ili ne. Jer, kuća bez vode, kanalizacije, telefona - nije kuća. To je šupa. Stoka ne može da živi bez struje, a vi hoćete da narod živi bez struje. Da podignete piliće treba vam jedna sijalica, a za decu petrolejska lampa. Molim predlagača zakona da prihvati amandman ili da nam uverljivo kaže koje su posledice ovakvog predloga. Nemojte da ispadne: "A, ko vam je kriv, živeli ste u prethodnom režimu, pravili ste kuće u prethodnom režimu". Sada se pravi granica - ko je napravio ne rušimo mu, ali mu ne damo ništa, jer je pravio u onom režimu. E, ko sad krene da pravi u novom režimu dobijaće sve, dobijaće i dozvolu za 15 dana, kao da je to tako moguće. Hvala.
Ima reč ministar Dragoslav Šumarac.
Gospođo predsedavajuća, amandman je sasvim nepotreban iz razloga koje ste vi objasnili. Znam da ste vi završili srednju građevinsku školu, očigledno postupak legalizacije podrazumeva dobijanje građevinske dozvole. Da bi objekat mogao da se legalizuje, to se može uraditi po sadašnjem zakonu o izgradnji objekata. Prvo se mora dobiti građevinska dozvola. Prema tome, ovaj član 43. koji ste vi spomenuli uopšte ne sprečava povezivanje takvog objekta na bilo koju mrežu, bilo na vodovod ili kanalizaciju, elektroenergetsku mrežu. Prema tome, mislim da smo to raščistili i, samim tim, ovaj amandman je nepotreban. Ovo što je ovde stavljeno kao Predlog zakona podrazumeva da ako biprošlo po prvom i po drugom za objekte koji počnu da se grade od trenutka stupanja na snagu ovog zakona, ovo je još jedna preventiva da se taj objekat ne priključi, još jedno odvraćanje od bespravne gradnje ubuduće, a ja sam siguran da se čak i vi zalažete da se svi postojeći objekti moraju legalizovati.To znači da se mora građevinska dozvola pribaviti.
Da li još neko od ovlašćenih učesnika želi reč? (Ne.) Stavljam amandman na glasanje. Za 41, protiv 102, uzdržan jedan, nije glasalo 24, od ukupno 168 narodnih poslanika. Konstatujem da Narodna skupština nije prihvatila ovaj amandman. Na član 2. amandmane,u istovetnom tekstu, podneli su narodni poslanici Tomislav Nikolić i Božidar Vučurović. Vlada, Odbor za urbanizam i građevinarstvo i Zakonodavni odbor nisu prihvatili ovajamandman. Da li podnosioci amandmana žele reč?
Dame i gospodo narodni poslanici, predložio sam da se član 2. briše u celosti. Da se briše zbog samog zamešateljstva oko člana 43a, za koji sada ministar objasni da je to je nešto što će se dešavati u budućnosti. Nisam stručnjak za građevinu, ali jesam stručnjak za jezik. U budućnosti ne može da bude građenje završeno bez građevinske dozvole. Ako je građenje završeno to je prošlost. Samim tim, zakon ima retroaktivno dejstvo i samim tim kazne zatvora do tri godine koje pogađaju investitora i onoga koji gradi i onoga koji daje priključke su rigorozne i nepametne. Osloniti se na nalaze Ministarstva oko objekata izgrađenih bez dozvole, oko objekata koji su prekoračili dozvoljenu površinu je isto tako nepametno, jer sam čitao te izveštaje i mogu da vam kažem da 50% objekata koje je Ministarstvo navelo da su izgrađeni sa prekoračenjem, uopšte ne postoji. Ne postoji ni na nebu, ni na zemlji. Nije zakopana čak ni kašika u zemlju da bi se taj objekat izgradio, a Ministarstvo ga je pronašlo, pa mu je čak odredilo osnovicu po kojojće platiti porez. Kaže se, jedna firma, ne mogu da se setim kako se zove, na dozvoljenih 1.500 kvadrata izgradila je dodatnih 2.500 kvadrata, pa joj je osnov za plaćanje poreza četiri miliona i dvesta hiljada nemačkih maraka. Verovali ili ne, objekat ne postoji. Nije iskopan ni temelj, ali ga je Ministarstvo pronašlo. Pronašlo je još gomilu takvih objekata, a pronašlo ih je na osnovu toga što su ljudi bili pošteni, pa plaćali komunalije, a oni su samo listali papire i nisu izašli na teren da vide da li tajobjekat postoji. Isto se to radi i sa neretroaktivnošću ovog zakona i člana 43a i svih članova koji ga prate. Ako je objekat završen, ne može to dabude budućnost, to je samo prošlost. On je završen i ne može da se priključi ni na struju, ni na vodu, a onajko ga bude priključio kazniće se zatvorom do tri godine. Hoće li dobiti građevinsku dozvolu? Verovatno hoće, ali ovaj član zakona ne omogućava nikome da mu priključi vodu i struju, dok ne dobije građevinsku dozvolu, a građevinska dozvola zavisi od lokalne birokratije, zavisi od opštinske birokratije. Ja vam kažem da pet godina čekam dozvolu za objekat koji treba da zaposli 150 radnika i da je ne mogu dobiti. Da je prihvaćen amandman na član 43a, da se zakonom, a ne vašom pričom, omogući ljudima da legalizuju objekte, onda je sve ostalo u redu i neka bude i deset godina kazna zatvora. Ali, omogućitizakonom, ne pričom, jer se pričom svašta može omogućiti. Samo je stvar u tome što vam mi baš ni malo ne verujemo. Ako zakonom omogućite ljudima, da izvrše legalizaciju, da dobiju građevinsku dozvolu, onda kaznite one koji ne poštuju taj zakon i deset godina, ali nemojte praviti krnji zakon, nemojte praviti zakon koji čak ni onaj koji ga je napisao ne razume, i onda pretiti kaznama do tri godine. Rekao sam da je ovo Zakon o izmenama i dopunama Krivičnog zakona, o izmenama i dopunama Zakona o prekršajima. Ovo je sve, osim Zakona o izgradnji objekata.
Reč ima Tomislav Nikolić, kao podnosilac amandmana.
Član 2. Predloga zakona, čije brisanje predlažem, predviđa kazne zatvora za preduzetnika koji je izvođač radova ili odgovorno lice u pravnom licu koje je izvođač radova na objektu koji se gradi bez građevinske dozvole i zatvor je do godinu dana; i za fizičko lice koje je investitor ili odgovorno lice u pravnom licu koje je investitor objekta koji se gradi bez građevinske dozvole i kazniće se zatvorom do tri godine. Dosta nedoumica izaziva ovajpredlog člana 2. zato što zaista rigorozno pokušava da suzbije jednu pojavu koja je u Srbiji, više bih rekao iz objektivnih nego iz subjektivnih razloga, (mislim ne iz subjektivnih razloga graditelja), uzela maha, a to je da počnemo da punimo zatvore ljudima koji grade svoje ili tuđe kuće bez dozvole, koji grade preduzeća ili bilo koji privredni objekat, svojili rade za nekog drugog. Sada se postavlja pitanje kako da utvrdimo presek. Ako je jedna kuća pokrivena do danastupanja na snagu ovog zakona, hoće li ići u zatvor onajko sutradan po stupanju na snagu ovog zakona počne da malteriše iznutra? Hoće li se to tretirati kao radovi na objektu koji nema građevinsku dozvolu? Hoće. Jedino predlagač zakona može da tvrdi da neće, ali to zaista ne zavisi od obećanja sa skupštinske govornice, nego od onoga što piše u zakonu, a u zakonu piše da će radovi na objektu koji nema građevinsku dozvolu biti tretirani kao krivično delo koje se kažnjava zatvorom. Nastavak radova na objektu koji je započet pre stupanja na snagu ovog zakona, ali za koji ne postoji građevinskadozvola, jeste prekršaj ovog Predloga zakona o izmenama i dopunama Zakona o građenju objekata. Dalje, sledeća dilema.Kod pravnih lica je jasno i ja sam i u opštojraspravi podsetio na vreme dok sam bio izvođač, pa i predstavljao investitora; bilo je to srećno vreme i morali ste da izdvojite sredstva na poseban žiro račun i obezbedite sve saglasnosti i dozvole da biste počeli da izvodite radove. Sada nismo u tojsituaciji. Interesuje me ko će određivati koje je to fizičko lice investitor objekta koji se gradi bez građevinske dozvole. Šta će biti ako inspekcija dođe na kuću koja se gradi i kaže -ova kuća se gradi bez dozvole, pišemo zapisnik i ko je investitor. Hoće li se pogađati ukućani?Znate, onaj ko je najjači obično je investitor, onajko je u punojsnazi, a ne isplati se porodici da on ide u zatvor. Hoće li da odrede babu ili dedu?Hoće li dete da odrede, da odrede zadete da li ima pravo na svojinu? To što je maloletno,ne znači da ne može da ima svojinu. Hoće li reći - moj mali sin je investitor ovog objekta. Hoćete li izreći kaznu zatvora za dete koje gradi kuću? Morate o svemu da razmišljate. Najlakše je napisati tri ili četiri člana zakona i reći - evo, mi smo nova vlast, zaustavljamo divlju gradnju. Ja se prvi slažem sa tim da zaustavimo divlju gradnju. Znate, kada postoji milion objekata bez građevinske dozvole, onaj koga milicija bude vozila maricom gledaće u te objekte koji su građeni unazad najviše četiri do pet godina i iz kojih niko nije u zatvoru. Ima objekata od sedam spratova, ima objekata od 5.000 kvadrata, a neko će biti kažnjen zbog kuće koja ima - neka bude 10 puta 10, prizemlje i sprat, ta kuća već ima osam soba. Ima li u Srbiji domaćina koji pravi manju kuću od 10 puta 10, prizemlje i sprat? Ima sirotinje koja je prebegla sa jednom kesom, pa je skupila para koliko ima. Onaj ko u Srbiji reši da ruši staru kuću ili da gradi novu, ko ovde ima korene, taj pravi domaćinsku kuću. Mi smo još uvek domaćinski narod. Zamolio bih predlagača zakona da još malo razmisli o tome jer je iluzorno očekivati da vi povučete ovaj predlog zakona. Niste na to spremni, ali kada mi budete dokazali da svaki građanin Srbije u svakoj jedinici lokalne samouprave u kojoj želi da gradi kuću, ima obezbeđen plac koji može da kupi, glasaću za ovakav zakon. Još nešto, ljudi se na gradnju kuće bez dozvole odlučuju zato što je pribavljanje dozvole izuzetno skup posao. Ako ima novaca da uloži u cement, šljunak i armaturu, što mu je baš za temelje potrebno, nije spreman da odmah da veliki novac za uređenje građevinskog zemljišta. Sada tu od opštine do opštine, predviđeno je nešto i na rate, a ljudi uvek računaju da je to trošak koji mogu da odlažu, a trošak gradnje kuće ne može da se odlaže. Hvala najlepše.
Da li još neko od učesnika u raspravi želi reč? Ako ne, stavljam amandman na glasanje. Za 40, protiv 105, uzdržanih nije bilo, nije glasalo 18, od ukupno 163 narodna poslanika. Konstatujem da Narodna skupština nije prihvatila ovaj amandman. Na član 2. amandman je podneo narodni poslanik Hranislav Perić. Vlada, Odbor za urbanizam i građevinarstvo i Zakonodavni odbor nisu prihvatili ovaj amandman. Po članu 38. stav 2. Poslovnika narodni poslanik ne može da podnese više amandmana na isti član predloga zakona, tako da su dva amandmana koje je podneo narodni poslanik Hranislav Perić na član 2. spojeni u jedan, a o tome će se Narodna skupština izjašnjavati. Da li podnosilac amandmana želi reč? (Da.)
U članu 2. dodata su nova dva člana i to član 52a i član 52b. Potpuno nemaju veze jedan sa drugim i regulišu različitu materiju. U prvom, 52a, stoji: "Preduzetnik koji je izvođač radova ili odgovorno lice u pravnom licu koje je izvođač radova na objektu koji se gradi bez građevinske dozvole (član 24.), kazniće se za krivično delo zatvorom do godinu dana. Fizičko lice koje je investitor ili odgovorno lice u pravnom licu koje je investitor objekta koji se gradi bez građevinske dozvole (član 24.), kazniće se za krivično delo zatvorom do tri godine."Znači, preduzetnik kao izvođač radova može biti kažnjen do godinu dana. Kada smo predlagali ovakve kaznene mere nismo računali na to i ne gledamo praktično kako se gradi u Srbiji. Nemaju radnici mnogo para pa da pogode zgradu, da pogode kuću i da uzmu samo ključ u ruke i to plate. Ljudi se snalaze na raznorazne načine i mislim da će ovde biti dosta problema i ovo pitanje će se teško urediti. Smatram, pošto vi imate većinu, da ćete i usvojiti ovaj zakon, ali mislim da i ovim kaznenim merama nećete rešiti pitanja. Amandman sam stavio na član 52b. Moj predlog je da se član 52b briše iz zakona. Član koji predlažem da se briše glasi: "Fizičko lice koje priključi ili odgovorno lice u pravnom licu koje dozvoli priključenje objekta koji se gradi ili je izgrađen bez građevinske dozvole na elektroenergetsku, telefonsku mrežu, vodovod i kanalizaciju, kazniće se za krivično delo zatvorom do tri godine". Ovo važi za objekte koji se grade ili su izgrađeni. U ovom članu nedostaju samo imena protiv kojih građana želite po ovom osnovu da pokrenete postupak i rušenje. Uvek vam je isti cilj, da proganjate političke protivnike. Po visini određene kazne - do tri godine zatvora, jasno se vidi da je u predlaganju ili izradi zakona učestvovao i ministar nepravde Vladan Batić. Čim se ovaj ministar uključi u izradu zakona, odmah se za građane Srbije predlaže zatvor, a po Batićevim zakonima, on bi da zatvori sve građane koji se ne slažu sa njim, da bi mogao da radi šta hoće. Da li je ovaj predlog zakona mogao da se uredi na demokratski način, na savremeni način, bez zatvora, da li se ovaj član uklapa u predizborna obećanja? Nije mi jasno da iako u DOS-u imate stručnjake iz oblasti prava kao što je gospodin Mamula,prihvatate ovakve zakone koji ništa dobro ne predviđaju za građane, već samo visoke poreze, niske zarade i zatvor. Ako je od Vlade, dosta je, pošteno.
Da li još neko od učesnika u raspravi želi reč? Ako ne, stavljam amandman na glasanje. Za 42, protiv 107, uzdržanih nije bilo, nije glasalo 18, od ukupno 167 narodnih poslanika. Konstatujem da Narodna skupština nije prihvatila ovaj amandman. Na član 2. amandmane, u istovetnom tekstu,podneli su narodni poslanici Stevan Kesejić, Gordana Pop-Lazić i Petar Jojić. Vlada, Odbor za urbanizam i građevinarstvo i Zakonodavni odbor nisu prihvatili ovaj amandman. Da li podnosilac amandmana želi reč? (Da.) Narodni poslanik Gordana Pop-Lazić, kao podnosilac amandmana.
Ne bih ja vama gospodine bila ujna, ni pod tačkom razno. Gospodine Šumarac,verujem da vi znate šta je aksinometrija. Verujem da znate šta je statika, sada vidim da ne znate ni šta je aksinometrija, iako ste inženjer. Šta je pravna norma i šta je građevinska dozvola, vi ste pokazali da ne znate. Vi pričate o građevinskim dozvolama kao da svugde u Srbiji svako ko želi da gradi, može, da dobije građevinsku dozvolu. Ja ću da vam kažem da ne može, i da vam dokažem. S obe strane Ulice Tošin bunar, vi znate kakvi su objekti, valjda ste prošli nekad kroz Zemun, vidim da poznajete dobro Zemun. To su trošne zgrade stare neke 70, neke i 100 godina, a neke već u ruševnom stanju. Godine 1969. donet je detaljni urbanistički plan, po kome je tu predviđena nova saobraćajnica. Nije nikada realizovan. Da li će ikad biti realizovan,postavlja se pitanje. Tu su i neke fabrike. Garantujem da još za sledećih 20 godina neće. U Tošinom bunaru ljudi ne mogu da grade, ne mogu da dobiju građevinsku dozvolu. Prinuđeni da svoje objekte sačuvaju za stanovanje, oni moraju bespravno da grade,jer opština ne može da im izda dozvolu. Hoćemo li mi takve ljude da pošaljemo u zatvor zbog toga što su počeli da grade? Nije samo u pitanju Tošin bunar. Jedna trećina opštine Zemun nije pokrivena nikakvim podlogama, odnosno nikakvim regulacionim planom. Meni bi bilo jasno da ovakve restriktivne mere predvidite , da ste naterali lokalnu samoupravu ili obezbedili sredstva, a sada imate mogućnost, bar u 95% opština vi imate vlast, pa pozovite te vaše predsednike opština i recite - imate rok od godinu - dve dana da donesete regulacione planove i da se zna gde šta ko može da gradi. Sve dok to ne obezbedite, vi ne možete ovakve odredbe da predvidite,kada je u pitanju izgradnja bespravnih objekata. Ima se utisak da vi mislite samo na one objekte koji vama upadaju u oči. I svima nama upadaju u oči. Meni lično jedan objekat pored moje kuće izuzetno smeta,jer je isto tako podignut na šest etaža. U vreme kada sambila na funkciji ministra nisam uspela da opštinu Čukarica prinudim da taj objekat poruši, još u temeljima, jer je to osoba koja je upravo bliska vašem sadašnjem režimu, a i ondašnjem. Takvi objekti se grade u Beogradu od 1996.godine naovamo. Pre 1996. godine nismo imali objekte na parcelama koje su predviđene za individualnu stambenu izgradnju, ada je spratna izgrađenost viša od dva sprata i potkrovlja. Toga nije bilo. Tome ste doprineli vi, Koalicija "Zajedno", onda SPO, DS i Građanski savez. Prema tome,ne znam o čemu govorite. Ovo što je apsolutno nelogično, to je ovaj prvi stav, gde vi preduzetnika hoćete da kaznite zatvorom do godinu dana. Neki ovde kažu - nije to mnogo do godinu dana. Pitam ja vas da li je neko bio nedelju dana u zatvoru, pa da vidi kako je to, da li je to mnogo ili je to malo. Ovde se potavlja pitanje koga će ljudi određivati za investitora. Tražiće žrtvu u porodici, ako su prinuđeni da grade bez dozvole, zbog toga što im država nije stvorila uslove da grade po dozvoli, da je pošalju u zatvor. Biće to babe i dede, a možde i ujne, kako gospodinovde kaže ili mene oslovljava dok prilazim govornici. Niste razmišljali o trenutku u kome donosite ovaj zakon. Svakako, treba sprečavati bespravnu gradnju, treba štititi već postojeće objekte. Mnogi su ugroženi od tih novih objekata, ali morate prvo da uložite nešto, da se stvore uslovi za gradnju. Pa, ljudi plaćaju porez, digli ste poreze do besvesti. Po 20% se za sve i svašta plaća porez. Normalno je da narod očekuje da za te pare vi nešto malo njemu i vratite, odnosno da donesete te planove ili da izgradite novi vodovod, kanalizaciju ili struju, pa da oseti neki boljitak. A, ne samo - daj u kasu,a mi ćemo onda gde mi hoćemo i kako hoćemo. O tome se razmišlja kad se donosi ovakav jedan zakon. Volela bih da izađete i da mi objasnite, ja sam vam postavila direktno pitanje - šta sa onim područjima koja nisu pokrivena podlogama i koja nemajunikakav plan i gde čovek, jednostavno, ne može da dobije dozvolu? Šta će on - čekati da mu padne tavanica na glavu, da ne izgradi objekat bez dozvole.
Da li još neko od ovlašćenih učesnika želi reč? Narodni poslanik Aleksandar Vučić, kao predstavnik poslaničke grupe.
Dame i gospodo narodni poslanici, da bi javnosti bilo jasno o čemu je u ovom predlogu amandmana reč, pročitaću predloženi član zakona. On u svom prvom stavu kaže: "Preduzetnik koji je izvođač radova ili odgovorno lice u pravnom licu koje je izvođač radova na objektu koji se gradi bez građevinske dozvole, kazniće se za krivično delo zatvorom do godinu dana." U svom drugom stavu je još rigidniji, još restriktivniji: "Fizičko lice koje jeinvestitor ili odgovorno lice u pravnom licu koje investitor objekta koji se gradi bez građevinske dozvole, kazniće se za krivično delo zatvorom do tri godine." Naime,ovo predstavlja nešto što je izuzetno loše. To znaju svi koji su završili Pravni fakultet. Pošto vidim da se trudite ko je šta završavao, ja sam završio Pravni fakultet, i to prilično uspešno. Tamo smo učili - a to znaju i vaši profesori koji su ovde, ali se neće javiti da pohvale vaš zakon - suština je u tome da ne sme da se dozvoli širenje tzv. sporednog krivično-pravnog zakonodavstva. Svaki novi zakon koji ovavlada predlaže Narodnoj skupštini Republike Srbije, ograđujem se, ne svaki, ali gotovo svaki, sadrži krivično-pravne sankcije. To je nešto što je potpuno neverovatno. Mi nikada nećemo moći, ili će to biti zaista neverovatan posao za nekoga ko to bude hteo da učini, što bi bilo potrebno ovojdržavi, da izvršimo kodifikaciju krivično-pravnog zakonodavstva, jer više niko živi ne može da se snađe u ovolikim krivično-pravnim sankcijama i da zna šta mu je sve zabranjeno, šta sve ne sme da učini, odnosno na koliko godina zatvora će biti osuđen, ukoliko nešto može da učini. Dakle,osim činjenice da brisanjem ovog člana sprečavamo dalje širenje tzv. sporednog krivično-pravnog zakonodavstva, smatram da istovremeno sprečavamo loše i restriktivne mere koje neće dovesti ni do čega, osim domuka i patnji običnih ljudi, i apsolutno ništa više. Generalna i specijalna prevencija u krivičnom pravu se ne vodi zakonom o izgradnji objekata. Ona se vodi unutar krivično-pravne materije. Ne vodi se na ovakav način. Ona se može voditi opštim uslovima, stvaranjem drugačijih opštih uslova u društvu, posebnim zakonima iz te oblasti, ali ne da se prave ledž specialis - i u kojima će svaki put postojati jedna,dve, tri ili pet novih krivično-pravnih sankcija. To je nešto što moramo da počnemo da izbegavamo. U svakom zakonu, socijalno- radnom zakonu koji je ova skupština usvajala, postojale su krivično-pravne sankcije. Sada će čovek, zato što je izgradio čitavu kuću i treba mu još priključak za vodu i struju, i on će dati nekome u opštini, a neki službenik ili neko drugi daće čoveku građevinsku dozvolu, tri godine zatvora da dobije. Tri godine zatvora, za šta? Zato što je čoveku omogućio da živi u onome što je sam svojim radom stvorio. Zato treba da dobije tri godine zatvora. A, šta da radi sa tom kućom bez struje i vode? Ko da živi tu, na koji način da živi? To nikoga ne interesuje. Ovde ima retroaktivnog dejstva. Niste biliu pravu, gospođo Čomić, kada niste dozvolili da se Skupština o tome izjasni. Takođe, trebalo bi da znaju svida Narodna skupština Republike Srbije vrši autentično tumačenje zakona. Imamo više različitih vrsta tumačenja, od ciljnog, logičkog, jezičkog, kakvog hoćete. Postoji autentično tumačenje zakona koje upravo vrši ovaj visoki dom i niko drugi to ne može da izvrši. Niko drugi nije obavezan, niko drugi to ne može da učini. Ukoliko je bila sporna jedna odredba,naravno da je Narodna skupština vlasna da upravo o tome odlučuje i da ona pruži autentično tumačenje određene norme, određene odredbe, posebno što je bilo potpuno jasno da je u pitanju norma koja je suprotna Poslovniku o radu Narodne skupštine Republike Srbije, a istovremeno i osnovnim pravnim propisima, osnovnom načelu prava, a to je načelo pravne sigurnosti, kojeg je jasno da se vlast više ne drži. Pošto se danas pričalo mnogo, a niste opomenuli one koji su mi rekli i dobacivali sa mesta da lažem i govorili da ne pričam istinu, doneo sam ovde fotografije da pokažem, ali vidim da se sada neki od njih koji su to uzvikivali nalaze u kafani, u restoranu. Ovo su slučajno spaljene do temelja kuće Vučića familije, ali nije unašim kućama problem iz sela Čipuljić, već je 1.500 srpskih kuća spaljeno, neki ljudi su živi odrani, a srpske su nacionalnosti. Znam da to vas mnogo ne interesuje. Računam, da ćete i večeras da puštate film o Srebrenici i to film NATO pakta, da brukate Srbiju i srpski narod.
Da li se još neko od ovlašćenih učesnika javlja za reč? Ako ne, stavljam amandman na glasanje i molim narodne poslanike da se izjasne. Za 35, protiv 103, uzdržanih nije bilo, nije glasalo 28, od ukupno 166 narodnih poslanika. Konstatujem da Narodna skupština većinom glasova nije prihvatila ovaj amandman. Na član 2. amandmane, u istovetnom tekstu, podneli su narodni poslanici Lazar Marjanski, Aleksandar Vučić i Milorad Mirčić. Vlada, Odbor za urbanizam i građevinarstvo i Zakonodavni odbor nisu prihvatili ovaj amandman. Da li podnosioci amandmana žele reč? (Da.) Reč ima narodni poslanik Lazar Marjanski, kao podnosilac amandmana.
Gospodine ministre, vi ste, koliko sam razumeo, tehničko lice i niste u pravnoj sferi. Naime, i ja sam tehničko lice i ja ovo ovako shvatam. Član 52b: "Fizičko lice koje priključi ili odgovorno lice u pravnom licu koje dozvoli priključenje objekta koji se gradi ili je izgrađen bez građevinske dozvole na elektroenergetsku ili telekomunikacionu mrežu, vodovod i kanalizaciju (član 43a), kazniće se za krivično delo zatvorom do tri godine. "Član 43a, šta kaže - objekat koji se gradi, odnosno čija je gradnja završena bez građevinske dozvole ne može biti priključen na elektroenergetsku, telekomunikacionu mrežu, vodovod, kanalizaciju. Imam samo par pitanja koja su praktična i istinita. Šta sa poljoprivrednim objektima koji se sad završavaju i koji nemaju dozvolu da bi se priključili na električnu energiju. Naime, postoje u Vojvodini tzv. salaši, koji su sada modernizovani i u ovom trenutku mnogi salaši grade farme za svinje i za goveda gde će da ih hrane. Tu negde, pored, prolazi struja i oni hoće da se priključe sada na tu struju, da bi imali električnu energiju, a nemaju dozvolu za gradnju. Šta će sa tim ljudima biti? Da li će ti ljudi biti kažnjeni sa tri godine zatvora ili će im se, po nekim posebnim uslovima, oprostiti, ili će im se dati dozvola. Postoji po selima dosta objekata koji su na starim imanjima građeni na divlje, i bez dozvole i bez ičega. Oni hoće sada da se priključe na seoski vodovod i na struju. Nemaju dozvolu, neće je ni imati. Šta je sa tim ljudima, da li će i oni biti kažnjeni sa tri godine? Ako neće, a u ovom tekstu piše da hoće, pod kojim uslovima oni neće biti kažnjeni i zašto moraju biti kažnjeni. Ja sam za to da ne budu kažnjeni. Želeo bih odgovor na to.
Da li još neko želi reč? Reč ima Milorad Mirčić, narodni poslanik, kao podnosilac amandmana, izvolite.
Dame i gospodo narodni poslanici, moj predlog je da se ovaj amandman briše iz više razloga. Jedan od osnovnih razloga je što usvajanjem ovog člana u sklopu ovog zakona, ne samo da rigorozno delujemo, nego Vlada dokazuje da nema baš mnogo veze sa stvarnošću. Evo, kakva je situacija u običnom životu (ministre, možda vi delom i znate, a možda ne znate): kada čovek napravi objekat, kuću ili bilo kakav drugi objekat, da bi priključio struju, obično se to radi ako je napravljeno više objekata, mora se investirati u trafostanicu. Investitor nije "Elektroprivreda", nego oni koji će koristiti to. Znači, to su dodatni troškovi. Da bi se priključio od trafoa do kuće, mora sam da nabavi kablove. Ministre, ako niste znali, a pretpostavljam da ste građevinac u onom operativnom delu, ne u molerskom, mora se kupiti kabl najmanje 4 puta 16 kvadrata(da li je tako ministre?), a koji ni po dužnom metru, a ni po kvadratnom, ni malo nije jeftin. Da bi priključio telefon ili bio korisnik PTT usluga, mora ili pojedinačno ili grupno da investira u PTT centralu, koja ni malo nije jeftina. Uloga je, u prvom slučaju elektrodistribucije, a u drugom slučaju PTT-a, samo da uzme faktički pare i da pusti ili električnu energiju ili da priključi na tu PTT centralu. Zakonodavac u ovom slučaju predlaže da lice koje uključi takve korisnike snosi određene konsekvence. Gledajte, to bi bilo logično kada bi detaljni ili generalni urbanistički planovi bili u saglasnosti sa regulacionim planovima koji podrazumevaju širenje ili instalaciju elektromreže ili PTT mreže. To su dve odvojene i različite oblasti i različitim zakonima su regulisane i na različitim nivoima se donosi odluka. Detaljni urbanistički plan može, ali ne mora da bude u saglasnosti sa energetskim regulacionim planom. Detaljni urbanistički plan donosi lokalna samouprava, a plan o energetici donosi javno preduzeće "Elektroprivreda" ili resorno ministarstvo. Kao što sam rekao, može ali ne mora da bude usaglasnosti. Najbolji dokaz za to je situacija koja se dešava u opštinama i gradovima. Bezbroj objekata koji su podignuti nisu uopšte ušli u plan i program razvoja elektrodistribucije, a pogotovo PTT-a. Šta se sada dešava? Ljudi koji su investirali u tzv. trafostanicu ili PTT centralu, a nemaju urbanističku dozvolu, jer to zemljište nije privedeno nameni ili iz razloga što nije donesen ili usvojen detaljan urbanistički plan ili generalni urbanistički plan, biće isključeni, biće kažnjeni, a pogotovo biće kažnjeno dodatno i lice, pravno ili fizičko, koje je to uradilo. Znate, to bi moglo da bude kada bi se stvari idealno posmatrale, kada bi se idealno gledale i da se kaže, nešto što je optimalno u Srbiji, a to je da svaka opština i svaki grad imaju donesene detaljne urbanističke planove ili generalne urbanističke planove. Znamo da nije tako. Ono što mene zbunjuje, to je da ministar izlazi i sa ove govornicekao argument u odbranu ovog zakona iznosi pojedinačne slučajeve. Slučajevi kao što je opština Zemun ili slučajevi kako ministar se osmeli i reče braće Karić, nisu, ministre, neki argumenti za vašu funkciju koju vršite. Vi treba da gledate Srbiju celovito. Treba ovu problematiku da sagledavate onako kako je realno, da imate istraživanja i ispitivanja, gde je najveći problem, da tamo reagujete, a ne pojedinačno da gledate na rešavanje ovih problema. Nadam se da ćete, kao i u načelnoj raspravi, usvojiti i ovou pojedinostima, da će ovaj zakon na osnovu vaših glasova ovde u Skupštini, zaživeti. Ali, ne gubite iz vida, procentualno, bez obzira koliko izbegavate, najviše će biti ugroženi oni koji su izbegli, izbeglice koje su napravile kuće. Možete vi to da negirate, ali nemate dovoljno argumenata. Kada nemate dovoljno argumenata, onda jednog trenutka posegnete za nečim što nije primereno ni za jednog časnog i čestitog Srbina. Žalite žrtve. Svaka žrtva je za žaljenje, ali jeste li se setili šta je sa onima iz Obrovca, iz Obrenovca, šta je sa onima iz Grahova, Livna, Drvara, šta je sa onima što su ostali u Sarajevu, šta je sa silnim žrtvama srpskog naroda? Kada ćete jednom da ih pomenete? Za vas, da biste se prisetili ili setili, dođite sutra u 18 časova na Trg Republike, na miting patriotskih stranaka.
Da li još neko od podnosilaca amandmana želi reč? Ima reč narodni poslanik Aleksandar Vučić, kao podnosilac amandmana.
Dame i gospodo narodni poslanici, pogrešio sam malopre i zato se izvinjavam Narodnoj skupštini Republike Srbije i svim narodnim poslanicima, koji su vodili računa o onome o čemu sam ja govorio, ali čini mi se da je mali broj njih zaista slušao, da bi znali u čemu sam pogrešio. Naime, upravo sam govorio malopre o ovom amandmanu, koji je u ovom trenutku na dnevnom redu, umesto da objasnim član52a, znači, govorio sam o članu 52b. U svakom slučaju, smatram da bi bilo dobro prihvatiti ovaj amandman, jer se ovde radi, rekao bih, čak i o manjoj odgovornosti, o nekoj vrsti sekundarne odgovornosti, i besmisleno je da se ljudi za ovako nešto kažnjavaju ovako visokim krivičnim sankcijama. Zašto sam to rekao - zato što mi se čini da je pomalo besmisleno, ako već moraju da se uvode privredni prestupi, ako moraju da se uvode prekršaji, ne moramo da uvodimo one krivične sankcije koje odgovaraju izvršenju teških krivičnih dela, kao što se ovde uvode, za nešto što, u suštini, ne bi trebalo da predstavlja ovakvu društvenu opasnost. Znate, svaka država vodi računa (pa bar ministru da se obratim, ako već poslanike većine to ne interesuje) kolika je društvena opasnost određenog dela. U ovom slučaju, nije u pitanju krivično delo, već se ono proizvodi u krivično delo. Koliko to državi škodi, koliko to državi smeta i na koje to sve načine država treba tome da se suprotstavi i koje su to mere koje država treba da preduzme da bi to suzbila, da bi određene stvari suzbila, ili da bi ih na neuporedivo bolji načn rešila. Čini mi se da ovo nije uopšte ni mesto, ni način na koji će se takva vrsta preventivne politike voditi. Ona će se pretvoriti u nešto što je najrepresivnije, i čini mi se da će ona predstavljati svemogući izvor, čak i arbitrarnog ponašanja, da ne kažem zloupotreba organa vlasti, koji će moći da govore - e, taj i taj mu je dao dozvolu, hajde iza rešetaka, taj i taj je ovome dao građevinsku dozvolu, mora da ide iza rešetaka. A kada govorite o tome da je to kazna zatvora do tri godine, oni koji znaju, moraju da imaju u vidu da će to biti kazna od najmanje šest meseci, jer se moraju koristiti, iako ovo jeste kontinentalno, a ne precedentno pravo, iskustva sudova. Prosto je nemoguće za takvu kaznu, čiji je maksimum do tog nivoa predviđen, izreći kaznu nekome od 15 ili 30 dana zatvora. Zato smatram da je ovolika kazna, kazna zatvorom od tri godine, ne samo suviše velika, već i kontraproduktivna, i samo će stvoriti veliko nezadovoljstvo u narodu, nezadovoljstvo kod običnih ljudi, koji samo žele da žive normalnim životom, i ništa više od svega toga, i čini mi se da bi ovaj amandman, bar što se tiče ovakvog sekundarnog značaja u odnosu na član 52a, trebalo da prihvatite. Mislim da, ukoliko razmislite, to može da prihvati i DOS-ovska većina, i zato bih molio da to kaže i da se o tome izjasni i ministar Vlade Republike Srbije, jer mi se čini da bi prihvatanjem ovog amandmana, odnosno brisanjem člana 52b, dobili svi građani, a vi ne biste ništa suštinski izgubili, osim ako nije vaš cilj da se neko otera u zatvor po svaku cenu, ali možda je to i jedini cilj nečije vladavine, nečije vlasti.Mislim da bismo time konačno pokazali građanima da nešto u Skupštini argumentima može da se promeni, a ne da je samo većina rešila da usvoji ono što sama misli da treba da se usvoji i da neće reagovati ni na kakve predloge, ni na kakve činjenice, ni na kakve argumente koje opozicija iznosi. Hvala vam.
Da li se još neko od ovlašćenih učesnika u raspravi javlja za reč? (Ne.) Ako ne, stavljam amandman na glasanje, Za 39, protiv 107, uzdržano tri, nije glasalo 22, od ukupno 171 narodnog poslanika. Konstatujem da Narodna skupština većinom glasova nije prihvatila ovaj amandman. Na član 2. amandman je podneo narodni poslanik Slobodan Pavlović. Prema članu 138. stav 2. Poslovnika, narodni poslanik ne može da podnese više amandmana na isti član Predloga zakona, tako da su dva amandmana, koje je podneo narodni poslanik Slobodan Pavlović, na član 2. spojeni u jedan, i o tom jednom se Narodna skupština izjašnjava. Vlada, Odbor za urbanizam i građevinarstvo i Zakonodavni odbor nisu prihvatili ovaj amandman. Da li podnosilac amandmana želi reč? Ima reč narodni poslanik Slobodan Pavlović.
Radi toga da znam kako ću to da obrazložim, vi ste me upozorili da sam ja na isti član podneo dva amandmana, je li tako? Dobro. Dame i gospodo narodni poslanici, pa i ako je tako, u pitanju je tehnički aspekt. Suština je u nečemu drugom. Svoj stav, vezano generalno za izmene i dopune Zakona o izgradnji objekata, izrekao sam i u načelnoj raspravi, govorio sam i malopre u vezi sa replikom koju sam imao na izlaganje gospodina ministra. Ovo što sam predložio amandmanom na član 2. možda većina vas nijeni pročitala, a ima smisla. Prihvatanjem i amandmana 2. i u članu 52a stav 1, i u stavu 2, i u članu 52b mogla biSkupština, odnosno parlamentarna većina da pokaže malo više sluha za čitav problem, nego što je to učinilo Ministarstvo kao obrađivač, i Vlada kao predlagač. S obzirom da je Zakonodavni odbor rekao da je pravno moguće da se ovo sankcioniše kao pravna krivična norma i definisano u predlogu visinom kazne, ja sam predložio sledeće - u članu 52a stav 1. reči: "kazniće se za krivično delo zatvorom do godinu dana", zamenjuju se rečima: "kazniće se za krivično delo zatvorom do šest meseci". Drugo, u stavu 2. istog člana, reči: "kazniće se za krivično delo zatvorom do tri godine", zamenjuju se rečima: "kazniće se za krivično delo zatvorom do jedne godine". Dame i gospodo, očigledno da mi je namera bila da pomirim dve isključivosti: jednu - da se ide na maksimalnu kaznu do tri godine, i drugu- za šta je bilo zahteva, da to uopšte ne bude definisano kao krivično-pravna norma. Predložio sam neko srednje rešenje da ta kazna, ako već Vlada i parlamentarna većina insistiraju da ostane kao krivično-pravna norma,ne bude do tri godine nego do jedne godine, odnosno ne bude do jedne godine, nego do šest meseci. Ukoliko to nešto znači, ako ne za sve ovde prisutne, onda barem za one na koje se ova kazna, eventualno, može odnositi, a verovatno će ih biti. Molim vas da imate razumevanja i da ovaj amandman prihvatite i da na taj način zadržimo i krivično-pravnu normu, ali da za tri puta smanjimo zaprećenu kaznu koja je predviđena ovim zakonom. Hvala.
Hvala. Da li se još neko javlja za reč od ovlašćenih učesnika? (Ne.) Stavljam na glasanje ovaj amandman. Molim narodne poslanike da pristupe glasanju. Za 33, protiv 100, uzdržan jedan, nije glasalo 30 narodnih poslanika. Konstatujem da Narodna skupština nije prihvatila amandman gospodina Pavlovića. Za reč se javila Nataša Jovanović, po Poslovniku.
U poslednjem glasanju smo mogli da vidimo da u sali nema većine poslanika iz DOS-a i molim vas da, u skladu sa članom 93. Poslovnika, utvrdite kvorum, a da pre toga pokupite kartice koje se nalaze u poslaničkim jedinicama, jer nema poslanika DOS-a. Nema ih ni u hodniku. Da li su van zgrade, u restoranima, vi to vidite u poslaničkim klubovima, ali očigledno je, gospodine Šabiću, da nema kvoruma. Molim vas da utvrdite kvorum.
Narodni poslanik Nataša Jovanović tražila je da se utvrdi kvorum. Molim vas da upotrebite elektronski sistem da bismo utvrdili da li imamo kvorum. Moram da konstatujem da nemamo kvorum. Dajem pauzu od pet minuta.
Dame i gospodo narodni poslanici, nastavljamo rad Skupštine nakon pauze. Molim vas da utvrdimo da li postoji kvorum za nastavak rada sednice. Molim narodne poslanike da stave identifikacione kartice u poslaničke jedinice. Konstatujem da postojikvorum za nastavak rada. Na član 2. amandman je podneo narodni poslanik Živko Selaković. Vlada, Odbor za urbanizam i građevinarstvo i Zakonodavni odbor nisu prihvatili ovaj amandman. Da li podnosilac amandmana želi reč? (Da.)
Gospođo predsedavajuća, dame i gospodo narodni poslanici, gospodine ministre, podneo sam amandman na član 2. koji glasi - u članu 2. - novom članu 52b Predloga zakona, posle stava 1. dodaje se novi stav 2. koji glasi: "Odredba stava 1. ovog člana ne odnosi se na objekte izgrađene bez građevinske dozvole, koji su po vremenu izgradnje ili putem legalizacije uknjiženi u zemljišne knjige". Da bi malo pojasnio smisao samog amandmana evo obrazloženja. Primera radi, ukoliko je zgrada izgrađena još u vreme turske vladavine i sada je spomenik kulture, zgrada je uknjižena i od tada postoje zemljišne knjige. U slučaju da se prodaje ili tajnovi vlasnik koji je kupio objekat potražipriključenje naelektričnu mrežu, saglasno članu 52b, to lice ne bi moglo to da ostvari, jer nema građevinsku dozvolu. Odmah znam odgovor, a u stvari Vlada je dalaovde u samomodgovoru na mojamandman, pa kaže - amandman se ne prihvata iz razloga što se objekti na koje se ukazuje u amandmanu ne smatraju bespravno izgrađenim objektom u smislu ovog zakona, s obzirom da je izvršena uknjižba, odnosno legalizacija.To bi bilo sigurno dobro i ne bih postavljao ovajamandman kada bi to stvarno bila pravna država i da se zakoni, odnosno pravo građana poštuje. Odgovor naodbijanje mog amandmana bilo bi u redu, aliću da navedem jedan živi primer. To sigurno i mnogi drugi znaju, koji su imali problema kada su odlazili datraže priključak na električnu mrežu. Odgovorni službenici, tvrdim vam, jer sam i sam bio nekoliko puta u takvojsituaciji, ceo život sam nešto gradio, nikada ništa nisam dobio od države i uvek sam morao da visim po šalterima, evo šta se dobijaod nadležnih organa u Elektrodistribuciji, kaže - ne možete se priključiti bez obzira što imate vlasnički list i zgrada je uknjižena po bilo kom osnovu. Kada je zgrada uknjižena po bilo kom osnovu u zemljišnjim knjigama tu treba da prestane status bespravne gradnje, ali odgovorni ljudi isključivo tražegrađevinsku dozvolu, jer zna da je nema čovek od pre sto godina i onda kaže službenik ovako, a to vam odgovorno tvrdim- može da se dobije, donesete jedan kućni broj koji se dobijao na raznorazne načine, 1000 maraka je bila cena odgovornom službeniku u džep, a onda vas upute i kažu - ideš da platiš 2.500 maraka normalnu participaciju za brojilo i onda možete da dobijete ne jedno brojilo, nego deset brojila. Onda je tu prestala dilema svakog građanina i ne traži mu se građevinska dozvola. Zato sam i predložio ovajamandman, da nije na odmet višak reči da stoji i ovo što sam predložio. Postavio bih samo jedno kratko pitanje ministru, kada je rečo tome da se ne primenjuje retroaktivno na bespravnu gradnju. Nije mi dao odgovor, a mislio sam na objekte koji su izgrađeni P+8 umesto P+1. Znači, da bi se taj objekta legalizovao mora da se izmeni detaljni urbanistički planda bismo glasio P+6 ili 8. Onda i svi mi drugi koji se nalazimo u tom području imali bismopravo da dogradimo još osam spratova.
Da li se još neko od ovlašćenih učesnika u raspravi javlja za reč? (Ne.) Stavljam amandman na glasanje. Za 27, protiv 117, jedan uzdržan, nije glasalo 7,od ukupno 152 narodna poslanika. Konstatujem da Narodna skupština nije prihvatila ovaj amandman. Na član 3. amandman je podneo narodni poslanik Slobodan Pavlović. Vlada, Odbor za urbanizam i građevinarstvo i Zakonodavni odbor nisu prihvatili ovajamandman. Da li podnosilac amandmana želi reč? (Da.)
Dame i gospodo narodni poslanici, u načelnoj raspravi kada sam govorio o karakteru izmene i dopune ovog zakona, pored ostalih stvari, rekao sam da je on pre svega represivan, a manje preventivan i pomenuo sam, a sada to ponovo podvlačim, a to je i suština ovog amandmana koji sam podneo, rekao sam da su u članovima od 3. do 9. predložene izmene kazni, sa argumentacijom kako piše i u obrazloženju zakona, usaglašene sa Zakonom o prekršajima i privrednim prestupima. U obrazloženju sam napisaoi sada to ponovo podvlačim i to je suština amandmana 3. koji sam predložio, da se u članu 3. stav 1. reči "od 5.000 do 450.000 dinara" zamene rečima "od 5.000 do 300.000 dinara". I sami razumete da je predložen nivo kazni povećan u odnosu na one koji su bili od 3 do 20 puta ili od 300 do2000%. Lično sam uverenja da su ovakve kazne necelishodne, neprimerene, prenaglašene i da jednostavno treba da prihvatite amandman i da kazne smanjite na nivo koji sam predložio, jer bi na tajnačin u stvari potvrdili da zakon ipak nemasamo karakter kažnjavanja, nego i određene prevencije.
Da li još neko od ovlašćenih učesnika želi reč? Reč ima Branislav Ivković, kao predsednik poslaničke grupe.
Dame i gospodo narodni poslanici, 18 poslanika SPS-a je u svojim izlaganjima u toku rasprave u načelu ukazalo na potpuno nepostojanje odgovarajućih ciljeva u ovom Predlogu zakona o izmenama i dopunama Zakona o izgradnji objekata. Naime, ukazano je da je on potpuno represivan prema pogrešnom cilju. Rečeno je apsolutno da se radi o potpuno uređenoj zakonodavnoj oblasti, u kojoj se jasno zna ko šta treba da radi na republičkom nivou, ali da lokalna samouprava svojim organima prema Ustavu Srbije ima apsolutne ingerencije u upravljanju gradskim građevinskim zemljištem i procesom građenja. Normalno je, da bi se govorilo o zakonu, treba prvo zakon poznavati. Jasno je da su određeni projekti , kapitalni objekti Zakonom o izgradnjiobjekata stavljeni na nivo Republike, a da na primerzlatiborskim područjem može da upravlja samo opština Čajetina. Znači, plod totalnog neznanja sve što se ovde i govorilo u tom pravcu, kao što je zaista malo možda i besmisleno u odbranama projekta spominjati laži oko placeva, pogotovo sa osobamasa kojima ste u mladosti bili bliski. U svakomslučaju, ovajamandman koji jepredložio poslanik gospodinSlobodan Pavlović je amandman koji pokušava jedan veliki greh, koji ste vi učinili ovde izglasavajući zakon u načelu, da umanji. Naime, jasno je da ove odredbe koje predviđaju kazne do 450.000 dinara direktno motivišu one koji zbog neažurnosti rada lokalnih samouprava u Beogradu, Nišu, Novom Sadu, Čačku, Kragujevcu, gde se čeka po godinu ili dve godine i pored zakonske odredbeda urbanističkudozvolu ili građevinsku dozvolu moraju izdati u roku od 15 ili mesec dana, primoravaju ih ovako visokimi rigoroznim kaznama - da možda stvarno daju mito da bi dobili dozvolu i konačno počeli legalno da rade. Umanjenjem na 300.000 dinara bar stvarate šansu da neko ipak dovoljno časti i ima i da krene, ako treba, i u nelegalnu gradnju, ali da ne daje mito lokalnojsamoupravi.
Da li se još neko od ovlašćenih učesnika javlja za reč? (Ne.) Stavljam amandman na glasanje i molim narodne poslanike da se izjasne. Za 35, protiv 108, dva uzdržana, nije glasalo 9, od ukupno 154 narodna poslanika. Konstatujem da Narodna skupština nije prihvatila ovajamandman. Na član 4. amandman je podneo narodni poslanik Slobodan Pavlović. Vlada, Odbor za urbanizam i građevinarstvo i Zakonodavni odbor nisu prihvatili ovaj amdnman. Da li podnosilac amandmana želi reč? (Da.)
Gospođo predsedavajuća, uvažene kolege i koleginice narodni poslanici, pokušaću da budem korektan u tom smislu, pošto imam šest amandmana od kojih su ova četiri o kojima je sada reč, da ih odjednom obrazložim. Dakle, amandman 16. na član 4, glasi otprilike isto kao što je bilo i u članu 3, da se reči "od 10.000 do 450.000 dinara" kazne, zamene sa rečima "od 10.000 do 300.000 dinara" i da ponovo vratimo da povećanje ne bude od tri do 20 puta. To je predloženo i u amandmanu 5, i u amandmanu 6, odnosno na član 5. i na član 6. Ne znam da li ima smisla da se svaki put javljam, mislim da nema, pošto znam da ćete vi da prihvatite sva ova četiri amandmana, da pokažete razumevanje za građane Srbije, da smanjite kazne i na taj način učinite jedno dobro delo za naše građane. Upravo njima se i obraćam, a vas molim da amandmane podržite. Neću se javljati još dva puta.
Da li se još neko od ovlašćenih učesnika javlja za reč? Ako ne, stavljam amandman na glasanje. Narodni poslanik Tomislav Nikolić, kao predstavnik poslaničke grupe SRS.
Očekivao sam da će možda govoriti predstavnik SPS-a, pošto je amandman njihovog poslanika, zbog toga sam možda malo kasnije reagovao. Dame i gospodo narodni poslanici, ovaj set amandmana narodnog poslanika Slobodana Pavlovića ima za cilj da dođe do smanjenja one gornje granice kazne koja je predviđena za određene prestupe, sankcionisane ovim predlogom zakona. Znam da vi nemate razumevanja za bilo kakvo ublažavanje kazni i sankcija, i to zato što, evo, od kako ste preuzeli republičku vlast, kada se pogleda ideologija predloga zakona koje ste do sada dostavljali, očigledno je da vam je želja kažnjavanje, sankcionisanje, zabrana, rušenje, raskidanje. Tako i ovaj zakon, tako i ovaj član na koji se amandman odnosi. Tim pre što za jedan isti prekršaj predviđate i kaznu za privredni prestup, novčanu kaznu i kaznu po krivičnoj sankciji, kaznu zatvora. Ali, to sam i očekivao. Mnogo bih voleo da je ministar građevina za ovih šest meseci mogao da izađe za ovu govornicu pa da kaže šta ste to do sada izgradili. To bi bio pravi potez. Onda bih mogao da imam poverenja da ministar kaže - do sada smo izgradili to i to, a želimo da zaustavimo gradnju toga i toga. Ovo i ovo će moći da se detaljnim urbanističkim planovima reguliše, a ovo i ovo ćemo rušiti. To bi bila neka prihvatljiva priča i za novu vlast, i za možda ovaj veliki broj građana koga ova tema ne dotiče, a koji bi želeli da se država pravno uredi i posebno ova oblast gde reč "divlja gradnja" ukazuje na to da se mnogi nisu obazirali na to da žive u jednoj državi gde propise treba poštovati. Tako i ova kazna do 450.000 dinara. Ne znam kako je ona usklađena uopšte sa Zakonom o privrednim prestupima, ali mislim da amandman treba prihvatiti. Time biste dokazali da imate želju da regulišete ovu oblast, a ne reguliše se sa četiri kaznena zakona, već čitavim novim zakonom, ali mi na žalost imamo Vladu koja nam uvek dostavlja predlog zakona od nekoliko članova i kaže - dobićete kompletan zakon do nove godine. Ne daj bože ako sve one zakone koje su razni ministri obećali sa ove govornice, ubacite u skupštinsku proceduru do nove godine, bićemo zatrpani, nećemo imati vremena da vas smenjujemo od velikog preobimnog rada na zakonima koje nam obećavate. Upućujem vas da pokušate da pišete zakone koji će omogućiti da radimo i da stvaramo, a ne zakone koji će omogućiti vlastima da ruše i da razgrabljuju. Još jednom vas upućujem, krenite da rušite ono velelepno što su gradili ljudi bliski i bivšem i sadašnjem režimu. Kada me ubedite u to da ste te objekte u stanju da strušite, kada me ubedite u to da smete da ih rušite, kada me ubedite u to da ti divlji graditelji nemaju policijsku zaštitu, onda ćete me ubediti da ste stvorili i pravnu i uređenu državu. Najlakše je sa interventnom brigadom uleteti u divlje naselje u kome stanuje sirotinja, gde se izlivaju fekalije na ulicu i reći - pošto nemate dozvole, zaustavićemo i vodu koja je priključena da ne biste stvarali ekološke probleme, da ne biste izlivali još više na ulicu. Sa sirotinjom se najlakše obračunava, a vi ste dokazali da ste to u stanju. Kažem vam - obračunajte se sa velikima, stvoreni su za vreme druge vlasti, ne vidim da im dlaka sa glave fali za vreme vaše nove vlasti. Sve ovo ostalo, sve je ovo obračun sa onima koji su se nekada možda čak drznuli samo da glasaju za nekog drugo i ništa drugo. Hvala vam.
Da li još neko želi reč? Ako ne, stavljam amandman na glasanje. Za 35, protiv 112, uzdržana dva, nije glasalo 10, od ukupno 159 narodnih poslanika. Konstatujem da Narodna skupština većinom glasova nije prihvatila ovaj amandman. Na član 5. amandman je podneo narodni poslanik Slobodan Pavlović. Vlada, Odbor za urbanizam i građevinarstvo i Zakonodavni odbor nisu prihvatili ovaj amdnman. Da li podnosilac amandmana želi reč? (Ne.) Da li neko drugi želi reč? Ako ne, stavljam amandman na glasanje. Za 38, protiv 108, uzdržano četiri, nije glasalo 10, od ukupno 160 narodnih poslanika. Konstatujem da Narodna skupština većinom glasova nije prihvatila ovaj amandman. Na član 6. amandman je podneo narodni poslanik Slobodan Pavlović Vlada, Odbor za urbanizam i građevinarstvo i Zakonodavni odbor nisu prihvatili ovaj amdnman. Podnosilac amandmana je dao izjavu o ova tri amandmana. Da li neko drugi želi reč? Ako ne, stavljam amandman na glasanje. Za 36, protiv 106, uzdržana četiri, nije glasalo 17, od ukupno 163 narodna poslanika. Konstatujem da Narodna skupština većinom glasova nije prihvatila ovaj amandman. Na član 7. amandman je podneo narodni poslanik Živko Selaković. Vlada, Odbor za urbanizam i građevinarstvo i zakonodavni odbor nisu prihvatili ovaj amandman. Da li podnosilac amandmana želi reč? (Da.) Reč ima narodni poslanik Živko Selaković.
Gospodođo predsedavajuća, dame i gospodo narodni poslanici, na član 7. dao sam amandman i nadam se, malo i da se našalim, da bi ipak trebalo nešto da prihvatite. Na član 7. Predloga zakona, podneo sam amandmane tako da se u članu 57. zakona stav 1. menja i glasi: "Odgovorno službeno lice u nadležnom organu uprave kazniće se (krivičnim delom zakona) do tri godine". Ovo bih malo pojasnio. Ako smo hteli da zavedemo nekakav red u bespravnoj gradnji, zakon je prihvaćen i usvojen u načelu, ostalo je da se bespravni graditelj, bilo fizičko ili pravno lice, može kazniti do tri godine zatvora. Dame i gospodo poslanici,shvatite me,ovo govorim u ime mora naroda, jer se radi o sledećem - novčana kazna od 1.000 do 10.000 dinara je mnogo manja nego kada je stari zakon stupio na snagu. Bio sam i tada u ovim klupama. Onda je bilo oko 1.000 dinara, ali skoro je dinar marka bila. Znači, sada je trostruko manji iznos po kome se odgovorno lice kažnjava. Tvrdim, akolice koje izvodi radove, pa čak i izvođač radova, onaj Crnotravac koji dođe da radi za pare, bude zatečen na gradilištu, može biti kažnjen zatvorom. Zašto ne bi bilo odgovorno lice u skupštini opštine, odnosno nadležniorgan koji izda nepropisan dokument da se taj objekat legalizuje ili dobije bilo kakvu dozvolu. (Predsedavajuća: Molim narodne poslanike da se saslušamo. Gospodine Selakoviću, izvinite, ali zaista je buka prevelika. Narodni poslanici koji žele da vas čuju ne mogu da vas čuju od svojih kolega. Molim poslanike da sa pažnjom salušamo jedni druge.) Ako neko neće da me sluša, bar neka ćuti i neka omogući drugome. Možda neko hoće. Kažem da lice koje izdaje određene papire, popularno rečeno, sve do građevinske dozvole, ako omogući bespravnu gradnju, onda ono treba , po mom mišljenju, da bude mnogo više kažnjeno jer je omogućilo. Da nije izdalo takav dokument, sigurno se onaj ne bi ni usudio da to gradi. Ukoliko se to ne prihvati, opet dolazim na onu moju ideju koju sam rekao u mojoj diskusiji kada je bio zakon u načelu, imam osećaj da ovim članom treba da se legalizuje nešto što ne sme,ali to lice koje bude izdalo dozvolu za legalizaciju nema velika sankcije, ne ide u zatvor, nego imada za 300 maraka proguta knedlu i izda takavu dozvolu za takav objekat. Ako ne prihvatimo da budu sankcije i prema licu koje omogući tome da gradi, jer je to već primenjeno u jednom drugom članu, koji kaže: "Kazniće se odgovorno lice zatvorom do tri godine, koje izda dozvolu za priključenje na određeni objekat." Što sad tu ne može da stoji i lice koje izda građevinsku dozvolu. Rečeno mi je u odgovoru da je to predviđeno zakonom, krivično delomalverzacije,koje ljudi zaposleni na takvim mestima prave. Onda kada nije bilo suvišno reći za ova lica koja izdaju dozvole za priključenje da mogu da dobiju zatvor, ne bi bilo na odmet da stoji i za lice koje omogući takav nepropisan dokument, kojim bi legalizovani neispravan objekat.
Da li još neko želi reč? Narodni poslanik Tomislav Nikolić,predstavnik poslaničke grupe.
Dame i gospodo narodni poslanici, mislim da ovaj amandman treba prihvatiti, mada odstupa od naše želje kako bi zakon trebao da izgleda. Ali, da bi zakon bio prilično uniforman, da bi članovi zakona ličili jedni na druge, da bi građani koji čine prekršaje bili izjednačeni u kvalifikaciji dela, mislim da treba prihvatiti ovaj amandman. U postupku, u kome se nešto radi nezakonito, učestvuju mnoga lica. Vi ste predvideli ovde da je odgovoran i onaj ko pristupi radovima kao investitor i onaj ko pristupi radovima kao izvođač, predvideli ste odgovornost i za onog ko izvrši priključenje na objekat koji nema građevinsku dozvolu. A sada se postavlja pitanje, zašto je privilegovan opštinski činovnik koji izda građevinsku dozvolu licu koje nije obezbedilo sve potrebne uslove za izdavanje građevinske dozvole. To je veliki prestup. Izdavanje građevinske dozvole za sobom povlači da više nema kazne ni za onog ko gradi, ni za onog ko priključuje, ni za onog ko investira. Znači,postoje sada odjednom na jednom objektu četiri vrste počinilaca krivičnog dela. Četvrti svojim krivičnim delom poništi krivice prethodne trojice, izda građevinsku dozvolu bez svih potrebnih i neophodnih uslova, vi to kažete da je prekršaj, amislim da je to krivično delo, odjednom su amnestirana sva trojica prethodnika u ovom lancu. Sad postoji građevinska dozvola - mogu da grade, mogu da zidaju, mogu da priključuju, a objekat to nije zaslužio po Zakonu o izgradnji objekata. Mislim da je trebalo da sledite logiku, ali tu bi trebalo da imate sekretara za zakonodavstvo. To ova vlada nema. Vi imate po nepotizmu nečiju suprugu koja se tim poslom bavi. Trebalo bi da imate dobrog stručnjaka i dobrog pravnika. Gospođo Čomić, imam jedno pitanje za vas. Mi smo vam dostavili pismeni zahtev za formiranje anketnog odbora. Postoji volja skupštinske većine da se anketni odbor formira. Ova sednica ili današnji njen dan se približava kraju. Interesuje me sudbina tog zaheva. Ne bi bilo u redu da ga oćutite do pola osam i da se sastanemo tek u oktobru ili eventualno na još nekom vanrednom zasedanju. A, ako postoje neki formalni razlozi koji vas sprečavaju da to uvrstite, recite nam da eventualno otklonimo i neke formalnosti. Ako su to potpisi, poslanicikoji su se jutros izjasnili da žele da se anketni odbor formira, pretpostavljam da bi dali potpise za taj zahtev da bi mu se obezbedio potpuni legalitet i legimitet. Mislim da nam dugujete odgovor do pola osam, inače će to biti ponovo još jedna velika obmana, kao što je jedna od onih kakvima nas izlažete u poslednjih nekoliko meseci, kada i vi niste znali, ili hoćete pa niste stigli. Dakle, pitam vas šta ćemo sa anketnim odborom koji treba da utvrdi....? Evo Bane Ivković mlatara rukama. Da li treba da pomenem Baneta Ivkovića? Za repliku, šta, evo može.
Molila bih da sednete u poslaničku klupu, dok dam objašnjenje narodnom poslaniku. Dogovorićemo se o tome da li ćete dobiti pravo na repliku.
Tražim repliku, vama i gospodinu Nikoliću. (Tomislav Nikolić: Ja bih pre ono vama.)
Molila bih narodnog poslanika Branislava Ivkovića, bez obzira na lični stav koji ima o meni, da poštuje instituciju predsedavajućeg Narodne skupštine. Sve ostale opaske, raspoložena sam i za javnost i za bilo koje drugo mesto da raspravimo o opaskama, ali molila bih da poštujete instituciju predsedavajućeg u Narodnoj skupštini. Zahvaljujem.
Rekao je da mlataram rukama.
Narodni poslanik Tomislav Nikolić zatražio je objašnjenje o proceduri za anketni odbor. Potpuno sam sigurna da vi vrlo dobro znate kakvu proceduru taj predlog mora da prođe i na koji način se formira anketni odbor. Imali smo tu raspravu uz kršenje Poslovnika Narodne skupštine, neće biti formiran u proceduri i po Poslovniku, biće formiran naravno jer postoji opšta volja većine da se formira, pa makar za to morali zakazivati posebnu sednicu Skupštine sa tom jedinom tačkom dnevnog reda. Vi vrlo dobro znate proceduru bolje od mene, s obzirom na dug staž u Narodnoj skupštini. Narodni poslanik Branislav Ivković je tražio repliku. Osnov replike narodni poslaniče. Narodni poslanik treba da kaže meni osnov replike da bi dobio reč. Da vidim da li imamo nesporazum ili sporazum.
Replika vama i gospodinu Nikoliću.
Osnov replike gospodinu Nikoliću?
Pa rekao je da mlataram rukama.
Narodni poslanik Tomislav Nikolić šta vam je uradio? Nemate osnov za repliku u izlaganju narodnog poslanika Tomislava Nikolića. Pomenuto vam je ime, mlataranje rukama se u izlaganju gospodina Nikolića odnosilo na drugog narodnog poslanika, vizuelno identifikovanog sa leve strane, ali ne u vašim redovima. To sada narodni poslanik govori iz klupe i krši Poslovnik. Molim vas, nemate osnov za repliku. Nemate osnov ni meni za repliku. Molim vas da poštujete odluku predsedavajućeg, nema osnova za repliku.
Imate vrlo profilisane stavove.
Osnov za repliku je dao i gospodin Čedomir Jovanović.
Po amandmanu.
Da li od ovlašćenih učesnika u raspravi još neko želi reč? Reč ima narodni poslanik Branislav Ivković, kao predsednik poslaničke grupe.
Moram priznati da ni malo nije jednostavno čoveku da ostane gospodin u ovoj atmosferi koja jeste u Skupštini Republike Srbije. A pogotovo u ovakvim situacijama u kojima sam malopre bio, jer se čovek oseća kao đak. Jesam rekao potpredsednici Skupštine, vršiocu dužnosti predsednika Skupštine, potpredsednici, gospođi Čomić reč učiteljica, nemojte da se ljutite, stvarno to razumem, i ja imam četvoro dece kao i vi i stvarno imate izražene pedagoške sklonosti. Što se tiče amandmana, želim da istaknem da SPS podržava amandman o kome raspravljamo. Istovremeno želim da kažem da mi podržavamo zahtev za formiranje anketnog odbora i smatramo da u Srbiji mora da bude jednak tretman prema svim žrtvama na ovim prostorima: kako žrtvama od ruku šiptarskh terorista, tako o žrtvama, eventualnim žrtvama od ruku srpskih, ali i žrtvama od NATO agresora. Na žalost, mediji u Srbiji zaboravljaju žrtve od šiptarskih terorista, zaboravljaju žrtve od NATO agresora i isključivo vrše prepariranje javnosti žrtvama, eventualnim, od srpske ruke, da bi pripremili dalje akcije prodaje, predaje ili izdaje pojedinih građana Srbije. Hvala lepo.
Narodni poslanik Branislav Ivković je potpuno svestan da je ovim prekršio Poslovnik, jer nije bilo govora o sadržaju amandmana. Prekršio je govor o temi, član Poslovnika koji obavezuje sve narodne poslanike da govore o temi. Da li se još neko od ovlašćenih učesnika javlja za reč? (Ne.) Ako ne, stavljam amandman poslanika Živka Selakovića na glasanje. Za47, protiv 109, uzdržanih nije bilo, nije glasalo 8, od ukupno 164 narodna poslanika. Konstatujem da Narodna skupština nije prihvatila ovaj amandman. Na član 7. amandmane u istovetnom tekstu, podneli su narodni poslanici Dragan Čolić, Nataša Jovanović i Veroljub Arsić. Vlada, Odbor za urbanizam i građevinarstvo i Zakonodavni odbor nisu prihvatili ovaj amandman. Da li podnosioci amandmana žele reč? (Da.) Reč ima narodni poslanik Nataša Jovanović, kao podnosilac amandmana.
Gospođo predsedavajuća, dame i gospodo narodni poslanici, ovim amandmanom tražim da se u članu 7. u novčanoj kaznenoj odredbi, reči do 10 hiljada dinara, zamene rečima od 10 do 30 hiljada dinara. Zašto tražim da se povećaju novčane kazne za prekršaj odgovornog službenog lica u nadležnom organu, ako učini sledeći prekršaj: pod jedan, overi tehničku dokumentaciju koja je izrađena suprotno urbanističkoj dozvoli; pod dva, izda građevinsku dozvolu protivno propisima; pod tri, izda upotrebnu dozvolu protivno propisima. Nama je svima jasno i dosta je bilo reči u toku načelne rasprave, a i po amandmanima, da je procedura za dobijanje građevinske dozvole dosta komplikovana u organima lokalne samouprave i ona je takva kakva jeste. Sve ono što je potrebno da bi neko počeo sa legalnom izgradnjom, to je ono što se traži svuda u svetu. Postavlja se pitanje, koliko su efikasni organi lokalne samouprave i koliko su odgovorni oni koji izdaju te dozvole zbog eventualnog mita i korupcije. Mi imamo gorko iskustvo sa opštinama i gradovima od 1996. godine, u kojima je na vlasti bila Koalicija "Zajedno", davno raspadnuta, a u čijem radu je učestvovala i DS. Nama je potpuno jasno da nisu svi opštinski činovnici, svi oni koji rade na izdavanju ovih potrebnih dozvola, korumpirani. Pre svega mislim da je najveća odgovornost na sekretaru opštinske uprave, koji opet, pod pritiskom izvršne vlasti, čini takve stvari. Naravno, ima mnogo primera u prilog ovoj mojoj tvrdnji, da su mito i korupcija uveliko uzeli maha i podsetiću vas na ono o čemu je govorila i gosođa Gordana Pop-Lazić, u prvom danu rasprave o ovom zakonu, a to je nesporna činjenicada je za kućni broj u Zemunu potrebno da date mito od 1.000 maraka, a možete misliti kako će sada to da ide sa prikupljanjem svih ovih dozvola, koje su potrebne da bi se počela legalna izgradnja objekta. Najčešće, oni koji su zidali velike objekte, tipa P+6, ili 7, su oni koji nisu bespravno otpočeli gradnju, oni su pribavili te dozvole, ali su za to platili, ili su bili bliski lokalnoj oligarhiji. Toga ćemo imati i sada, i u to sam potpuno uverena, zato smatram da je potrebno da se ove kazne povećaju. S druge strane, mene čudi zašto zakonopisac i u ovom članu zakona nije predvideo da se krivična sankcija snosi, pored ove prekršajne, jer vaš manir je već postao da od zakona do zakona krivična odgovornost sledi za pojedine prekršaje člana zakona, a takvim načinom pravljenja zakona ćete napraviti potpuni haos i nećete dovesti do onoga što je neophodno i za šta se mi principijelno zalažemo, a to je da se krivični zakon i norme kodifikuju. Hvala. Pošto se približava dan današnjeg zasedanja, želela bih takođe da vas podsetim, i pre svega našu javnost, da je sutra patriotski miting u 18 časova na Trgu republike. Pozivam sve građane da nam se pridruže u onome što će biti naši zahtevi i naša kritika aktuelne DOS-ovske vlasti.
Da li još neko želi reč? Ima reč narodni poslanik Dragan Čolić, kao podnosilac amandmana.
Dame i gospodo narodni poslanici, zbog galame u sali nisam čuo Natašu Jovanović, kad je pozivala na miting. Mislim da je to sigurno sutra, na Trgu republike u 18 časova, miting patriotskih stranaka, pa i u vezi ovog zakona, sve što bude bilo sporno, biće na tom mitingu razjašnjeno. Potrebno je samo što više ljudi da dođe. Biće sve jasno. Visina kazne mora biti tako odmerena da obezbeđuje svrhu kažnjavanja, s obzirom na rasprostranjenu pojavu zloupotrebe službenog položaja i korupcije u organima uprave. Usvajanjem ovog zakona, veliki broj građana doći će pod udar krivičnih sankcija. Da li će doći pod udar krivičnih sankcija svi oni koji se bogate zloupotrebom službenog položaja, primaju mito, plivaju u korupciji i bogate se na račun nesrećnih ljudi, koji su svoju najtežu životnu muku rešavali izgradnjom objekata, kuća, jer su na to bili prinuđeni i lošim potezima države i arogantnošću lokalnih moćnika u lokalnoj samoupravi. Dosadašnje iskustvo mi govori da DOS-ovska većina nikada nije htela da čuje glas razuma, usvajanje amandmana opozicionih poslanika vama je strano. Uzaludno je govoriti o lepoti planinskog izvora bivolu koji ne može da pije dok vodu ne zamuti. Vi ste toliko u Srbiji vodu zamutili, da se najsmrdljivi talog sa dna podigao i dočepao vlasti. Kada opet talog padne na dno, tamo gde mu je i mesto, onda će građanima Srbije biti bolje.
Ima reč narodni poslanik Aleksandar Radosavljević, po Poslovniku.
Dame i gospodo narodni poslanici, s obzirom da se bliži kraj sednice, a preostalo je otprilike desetak amandmana, i s obzirom da bi bilo zaista nekorektno da npr, ne daj bože, radimo sutra, i onda ostanemo, pa ne stignemo na taj miting, mislim da bi bilo mnogo delotvornije, bolje i značajnije da završimo danas ovaj posao, jer time i definitivno završavamo sa ovom sednicom i radom, pa predlažem da produžimo rad današnje sednice do okončanja tačke dnevnog reda, odnosno dok se ne završi razmatranje svih amandmana koje su podneli predlagači po ovom zakonu. Zahvaljujem.
Pošto o predlogu na osnovu člana 79. o radnom vremenu Narodna skupština mora da se izjasni, molim narodne poslanike da se izjasne o predlogu narodnog poslanika Aleksandra Radosavljevića. Za 109, protiv jedan, uzdržan jedan, nije glasalo 29, od ukupno 140 narodnih poslanika. Ima reč narodni poslanik Tomislav Nikolić, povreda Poslovnika.
Pa dobro, recite mi sada u čemu se razlikujete od one prethodne diktatorske i diskriminatorske vlasti? U tome kako poštujete Poslovnik, ne razlikujete se. Član79. Poslovnika Narodne skupštine Republike Srbije glasi: "Sednice Narodne skupštine održavaju se u vremenu od 10 do 19,30 časova, sa prekidom od jednog sata i trideset minuta, ako Narodna skupština izuzetno za pojedine dane drugačije ne odluči. Ta odluka donosi se po pravilu na početku radnog dana". Radićete vi šta hoćete, samo bih hteo da svoju čast spasavam, a vi radite šta hoćete. Vi ste po članu 79. imali prilike danas da produžite ovu sednicu i takav predlog je bio jutros, na početku radnog vremena. Ta odluka nije doneta. Pošto ta odluka nije doneta, mi danas ne možemo da nastavimo. Naravno, vi možete, kao što ste jednom do 21, pa do 23, pa do 24, možete šta hoćete, ali Poslovnik treba poštovati. Danas je trebalo da radimo do 19,30, a onda da nastavimo sutra. A, pošto niste imali ni kvorum za izglasavanje ove odluke, jer u glasove računate i neke koji nisu glasali, iako po Poslovniku postoji samo - za, protiv i uzdržan, imali ste ukupno 107 čini mi se u sali, a oni koji nisu glasali, ti ljudi uopšte nisu bili u sali. Pokažite mi jednog u sali koji nije zainteresovan - hoće li da se radi duže ili ne, koji nije - za, ili - protiv, ili bar da je uzdržan. Pokažite jednoga u sali koji nije glasao, zato što nema stav. Zato vas molim da više ne kršite Poslovnik, nego da radite po Poslovniku, da na vreme donosite odluke, da ne provocirate opoziciju, zato što bi ova sednica mogla da potraje noćas, mnogo duže nego što vi možete da izdržite.
Narodni poslanik Tomislav Nikolić je u svojoj primedbi naveo dve netačnosti. Jedna je da se danas odlučivalo o radnom vremenu, na početku radnog dana. Nije, nego juče. Molim vas da vodimo računa o izricanju tvrdnji za govornicom. Drugo je, po pravilu, odredba koja je ovde tumačena i omogućava narodnom poslaniku da predloži i u ovo vreme produžetak radnog vremena. Narodni poslanik Branislav Ivković - kršenje Poslovnika.
Poštovana gospođo Čomić, reklamiram povredu Poslovnika, direktno sa vaše strane. Po članu 95. Poslovnika, stav 1. u kome stoji: "Narodnom poslaniku koji želi da govori o povredi Poslovnika, predsednik Narodne skupštine daje reč odmah po završenom izlaganju prethodnog govornika". Poslanik Tomislav Nikolić je reklamirao povredu Poslovnika, tražio je reč, vi ste insistirali na glasanju i tek po završenom glasanju dali ste mu reč. Time ste direktno prekršili Poslovnik. To što vi kršite Poslovnik to je normalna stvar, pošto većkršite Ustav, donosite zakone kojima terate narod da plaća mito vašim lokalnim samoupravama, onda kršenje Poslovnika dođe onako, usput.
Da li narodni poslanik želi da se izjasnimo o kršenju Poslovnika od strane predsedavauće? (Da.) Molim Narodnu skupštinu da se izjasni. Za 31, protiv 106, uzdržanih nije bilo, nije glasalo 19, od ukupno 156 narodnih poslanika. Konstatujem da je Narodna skupština donela odluku da Poslovnik nije prekršen. Narodni poslanik Tomislav Nikolić - po Poslovniku.
Dame i gospodo narodni poslanici, molim da utvrdimo kvorum za održavanje sednice. (Galama.)
Molim narodne poslanike da ne dobacuju. Dajte da utvrdimo kvorum, molim da ubacite identifikacione kartice u poslaničke jedinice (osim što narodni poslanik Tomislav Nikolić nije prisutan u sali). Da li narodni poslanici koji su prisutni u sali, a krše član 113, žele da ih dobrojim do 120: narodni poslanik Lazar Marjanski 121, Veroljub Arsić 122, Nataša Jovanović 123, Tomislav Nikolić 125 i narodni poslanik (Gordana Pop-Lazić, sa mesta, traži reč). Žao mi je, narodni poslanik ne može da dobije reč po kršenju Poslovnika u trenutku kada nemamo kvorum za rad Narodne skupštine. Izbrojali smo 125. Još brojimo. Ako treba da brojim dalje, narodni poslanik Dragan Todorović 123, Slobodan Pavlović 124, Đura Lazić 125, narodni poslanik ... 126. Konstatujem da po prisutnosti imamo kvorum u sali za rad Narodne skupštine i da su poslanici koji su prisutni u sali kršili Poslovnik po članu 113. ne ubacujući kartice u poslaničke jedinice. Ima reč narodni poslanik Gordana Pop-Lazić, prisutna u sali - kršenje Poslovnika.
Gospođo Čomić, s pravom izražavam svoju sumnju u elektronski sistem koji je pokazao da imamo kvorum za rad i, u skladu sa članom 80. stav 5, tražim prebrojavanje narodnih poslanika. A zašto kažem s pravom, zbog toga što smo juče prekinuli sednicu zbog nedostatka kvoruma (galama u sali).
Molim narodne poslanike da ne komentarišu. Za govornicom je narodni poslanik Gordana Pop-Lazić, molim vas da se saslušamo i da se ponašamo po Poslovniku Narodne skupštine.
Nadam se da ćete uspostaviti red u Skupštini. Danas sam rekla da se ovde sve češće osećam kao na železničkoj stanici, što zbog atmosfere i ponašanja narodnih poslanika, to i zbog vašeg načina vođenja sednice. Ali, da vas podsetim da smo juče prekinuli sednicu zbog nedostatka kvoruma, a danas na blagajni postoji spisak od 46 poslanika DOS-a koji nisu mogli da podignu dnevnice za popodnevni rad, što znači da je bilo 130 poslanika, navodno, u sali. A svi znamo da ih nije bilo toliko. Znači, stalno se ubacuju tuđe kartice da bi se obezbedio kvorum, a vi nijednom niste izrekli meru koja je predviđena članom 113. stav 2.
Po zahtevu narodnog poslanika, a zbog izražavanja sumnje da postoji kvorum, molim službu Skupštine da prebroji poslanike. U sali je trenutno prisutno 112 poslanika. Određujem pauzu od 15 minuta. [[Posle pauze - 19,50 časova.]] Dame i gospodo narodni poslanici, nastavljamo rad sednice nakon pauze. Molim narodne poslanike da ubace svoje identifikacione kartice u poslaničke jedinice, da bismo utvrdili kvorum. Konstatujem da nemamo kvorum za nastavak sednice. Zakazujem nastavak ove sednice za ponedeljak 16. juli 2001. godine u 10,00 časova.